text:
རྒྱ་ནག་གིས་བཅིངས་འགྲོལ་གཏོང་སྔ་ཤོས་དང་བོད་ཡིག་སྦྱོང་སྤྱོད་སྤེལ་གསུམ་གྱི་གནས་སྟངས་སྔོན་ཐོན་ཡིན་པར་སྨྲ་བའི་ཆབ་མདོ་ས་ཁུལ་དུ་(ཉེ་ཆར་ཟླ་བ་ ༡༠ ཚེས་ ༢༣ ཉིན་ཆབ་མདོ་བཅིངས་འགྲོལ་ཟེར་བ་བཏང་ནས་ལོ་ ༦༠ འཁོར་བའི་མཛད་སྒོ་གཉེར་ཡོད་ཅིང་། མཛད་རིམ་ཡོངས་རྫོགས་རྒྱ་སྐད་ཐོག་གཉེར་ཡོད།)ཕྱི་ལོ་ ༡༩༩༣ ལོའི་ཟླ་བ་ ༤ ཚེས་ ༡༦ ནས་ཟླ་ ༥ ཚེས་ ༡ བར་བོད་རང་སྐྱོང་ལྗོངས་ཀྱི་འབྲེལ་ཡོད་ལས་ཁུངས་ཤིག་གིས་བོད་ཀྱི་སྐད་ཡིག་ལས་དོན་སྐོར་བརྟག་དཔྱད་བྱས་ཏེ་བྲིས་པའི་སྙན་ཞུའི་ནང༌།
“ཕྱོགས་ཡོངས་ནས་ཞུས་ན་བོད་སྐད་ཡིག་གི་དགོས་གལ་སྐོར་ངོས་འཛིན་ད་དུང་གསལ་པོ་མེད་པ་དང༌། བོད་སྐད་ཡིག་ལས་དོན་སྐོར་གྱི་འབྲེལ་ཡོད་ཡིག་ཆའི་གཏན་འབེབས་དོན་འཁྱོལ་གཙང་མ་རང་བྱུང་མེད་པ། བོད་སྐད་ཡིག་ལས་ཀར་མཐོང་ཆུང་བྱེད་པའི་རྣམ་པ་ད་དུང་འགྱུར་བ་རྦད་དེ་རང་བྱུང་མེད་པ། དེ་དང་དུས་མཚུངས་བོད་སྐད་ཡིག་ལས་ཀའི་འགྲོ་གྲོན་མི་ལྡེང་བའི་རྐྱེན་གྱིས་བོད་སྐད་ཡིག་ལས་ཀར་སྐྱོན་བྱེད་བཞིན་མཆིས། ཞིབ་ཕྲ་ཞུས་ན། གཞུང་ཡིག་ཐད་ལ་ས་གནས་ཀྱིས་ཤང་རིམ་ལ་བཀྲམ་དགོས་པའི་ཡིག་ཆ་ཕུད་དེ་མིན་རྫོང་ཁག་ལ་གཏོང་བྱེད་དང་གོང་རིམ་ལ་འབུལ་བྱའི་ཡིག་ཆ་རྩ་བའི་ཆ་ནས་ཚང་མ་རྒྱ་ཡིག་མ་གཏོགས་བོད་ཡིག་མི་འདུག རྫོང་ཁག་གི་གོང་འབུལ་ཡིག་ཆ་རྩ་བའི་ཐོག་མང་ཆེ་བ་རྒྱ་ཡིག་དང་ཤང་ཁག་ལ་གཏོང་བྱེད་བོད་ཡིག་འདུག ས་གནས་དང་རྫོང་རིམ་གཉིས་ཀྱི་བོད་རིགས་ལས་བྱེད་པའི་རྒྱུན་སྤྱོད་སྐད་ཆ་ནི་རྩ་བའི་ཆར་ཚང་མ་རྒྱ་སྐད་དམ་ཡང་ན་བོད་སྐད་སྤྱོད་རྒྱུ་ཧ་ཅང་གི་ཉུང་ཉུང་རེད།ཅེས་གསལ་ཡོད། སྙན་ཞུ་དེའི་ནང་ད་དུང་ལས་བྱེད་ལས་བཟོ་བས་བོད་ཡིག་མ་ཤེས་པ་དང་བེད་སྤྱོད་མ་བྱས་པའི་གནོད་སྐྱོན་སྐོར་གླེང་སྐབས།
སློབ་གསོའི་ཐད་ང་ཚོ་སླེབས་པའི་གཞུང་བཙུགས་སློབ་ཆུང་ཡོངས་རྫོགས་དང་གཞན་གྱིས་ངོ་སྤྲོད་གནང་བའི་དམངས་བཙུགས་སློབ་ཆུང་རྣམས་སློབ་ཆུང་ལོ་རིམ་དང་པོ་ནས་བོད་རྒྱ་སྐད་ཡིག་གི་སློབ་ཚན་ཆབས་ཅིག་ཏུ་ཁྲིད་ཀྱི་འདུག དེའི་ཐད་ཚོད་ལྟ་བྱས་ན་མ་འགྲིག་པ་མེད་ཀྱང་ཉམས་མྱོང་དེ་རིགས་ཡོངས་སུ་མཐུན་མིན་ར་སྤྲོད་མ་བྱུང་བ་དང༌། གོང་རིམ་སློབ་གསོའི་ཚན་པ་དང་ལྗོངས་བོད་སྐད་ཡིག་མཛུབ་ཨུད་ཀྱི་ཆོག་མཆན་མ་ཐོབ་གོང་ཁྱབ་རྒྱ་ཆེན་པོའི་ནང་དེ་ལྟར་བྱེད་པ་དེ་ནི་ཞིབ་སྲོལ་གྱི་གཏན་འབེབས་དང་མི་མཐུན་པ་ཞིག་རེད།
ལས་བྱེད་ལས་བཟོའི་བོད་ཡིག་སློབ་སྦྱོང་ཐད་ཏང་སྲིད་ལས་ཁུངས་དང་བྱ་གཞག་ཁེ་ལས་ཚན་པའི་ལས་བཟོའི་བོད་ཡིག་སློབ་སྦྱོང་དེ་རྩ་བའི་ཆར་མཚམས་ཆད་པ་དང༌། ལས་བྱེད་པར་རྒྱུགས་ལེན་བརྟག་དཔྱད་བྱེད་པའི་སྐབས་བོད་ཡིག་ཆུ་ཚད་མཐོ་དམའ་དེ་སྤྱིར་བཏང་གི་ཆ་རྐྱེན་དཀྱུས་མ་ཞིག་ཏུ་བརྩིས་པ་མ་གཏོགས་འཛོམ་དགོས་པའི་གལ་ཆེའི་ཆ་རྐྱེན་ཞིག་ཏུ་བརྩིས་མི་སྣང་ལ་གོ་གནས་དང་རིམ་པ་སྤོར་བའི་སྐབས་ལའང་བོད་རྒྱ་ཡིག་རིགས་གཉིས་གོ་འཕེར་ཐུབ་མཁན་ལ་དམིགས་བསལ་གྱི་སྲིད་ཇུས་མཚོན་ཐུབ་མི་སྣང༌།
སྤྱི་ཚོགས་ཀྱི་སྤྱོད་ཡིག་ཐད་བོད་ཡིག་བྲིས་ནོར་བྲིས་ཆད་དང་བཅས་པའི་གནས་ཚུལ་ས་གནས་དང་རྫོང༌། གྲོང་བརྡལ་ཚང་མར་རིག་རྒྱུ་ཡོད། དཔེར་ན། རི་བོ་ཆེ་རྫོང་གི་ཚོང་ཁང་དང་བཟའ་ཁང་མང་པོ་ཞིག་གི་སྒོ་བྱང་ལ་བོད་ཡིག་མེད་པ་དང་ས་ཁུལ་ཡོངས་སུ་ལས་ཁུངས་ཀྱི་མིང་བཀོད་པའི་ཡིག་སྐོགས་དང་འབྲི་ཤོག་མི་ཉུང་བ་ཞིག་ལ་བོད་ཡིག་མེད་པ་རེད་འདུག
བོད་སྐད་ཡིག་ལས་སྒྲུབ་ཀྱི་རྩ་འཛུགས་ལས་ཁུངས་ཐད་རྫོང་འགའི་འགོ་ཁྲིད་བརྗེས་འཐེན་བྱས་དབང་གིས་བོད་སྐད་ཡིག་གི་འགོ་ཁྲིད་ཚོགས་ཆུང་གི་ཁོངས་མི་ཚང་མིན་ཁར་ཁ་གསབ་དང་ལེགས་སྒྲིག་བྱས་མེད་པ། རྫོང་ཁག་ཚང་མར་ཡིག་སྒྱུར་ཁང་ཡོད་ཀྱང་ལས་མི་དང་མཁོ་ཆས་སོགས་འཐུས་ལེགས་བྱུང་མི་འདུག”(༡༧)
“མིག་སྔར། ལས་བྱེད་ལས་བཟོ་མང་པོ་ཞིག་གིས་བོད་སྐད་ཡིག་མ་ཤེས་སྟབས་ལས་ཁུངས་ནང་བོད་ཡིག་བེད་སྤྱོད་པར་སྐྱོན་ཆེན་པོ་རྒྱབ་འདུག་པ་དང༌། རིམ་པ་ཁག་གི་ཏང་སྲིད་ལས་ཁུངས་དང་བྱ་གཞག་ཁེ་ལས་ཚན་པར་བོད་ཡིག་འགྲོ་ཁོངས་ཆུང་བ་དེས་སློབ་གྲྭ་ཁག་དང་སྤྱི་ཚོགས་ཐོག་བོད་ཡིག་སློབ་སྦྱོང་བྱེད་པའི་སེམས་ཤུགས་ལ་སྐྱོན་ཆེན་པོ་བརྒྱབ་འདུག་པར་མ་ཟད་བོད་ཡིག་བསླབ་ཀྱང་བེད་སྤྱོད་མེད་སྙམ་པའི་སྐྱོ་སྣང་གི་བློ་ཡང་སྐྱེས་སྣང༌།”(༡༨)
ཞེས་གསལ་ཡོད། བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་གསུམ་པའི་གྲོས་ཆོད་གཏན་ལ་ཕབ་རྗེས་ཕྱི་ལོ་ ༡༩༩༦ ལོར་བོད་ཀྱི་མཐོ་རིམ་ཆེད་སྦྱོང་དང༌། རྩོམ་རིག་སྒྱུ་རྩལ་འདོན་སྤེལ་པར་འགྲེམས་ཀྱི་སྔོན་རྩིས་གཅོག་འཐེན་བྱས་པ་དང༌། བོད་རང་སྐྱོང་ལྗོངས་ཟེར་བའི་བོད་ཀྱི་སྐད་ཡིག་དང་རྩོམ་འབྲིའི་ཡར་རྒྱས་ཚོགས་ཆུང་ཕྱིར་བསྡུ་བྱས་ཏེ་ཚོགས་མི་རྒན་གྲས་རྣམས་ས་གནས་ཡིག་བསྒྱུར་སྡེ་ཚན་དུ་གནས་སྤོས་བཏང༌། དེ་བཞིན་གཞི་རིམ་འཛིན་གྲྭ་བཅུ་གཉིས་བར་གྱི་སློབ་ཚན་རྣམས་བོད་ཀྱི་སྐད་ཡིག་ཐོག་ནས་འཁྲིད་སྦྱོང་བྱས་ན་རྒྱ་ཡིག་ཐོག་ནས་འཁྲིད་པ་ལས་གྲུབ་འབྲས་ཧ་ཅང་གིས་ལེགས་པ་ཡོང་མུས་ལ་མ་ལྟོས་པར་ལས་འཆར་དེ་དང༌། ཚོད་ལྟའི་འཛིན་གྲྭ་བཞི་བཅས་ཀྱི་ལས་གཞི་གསར་གཏོད་ཁག་ཀྱང་མེད་པ་བཟོས་པ་རེད། ལྷ་སར་བོད་ལྗོངས་སློབ་ཆེན་ནང་བོད་ཡིག་གི་སློབ་ཚན་ཁྲིད་རྒྱུན་མཚམས་འཇོག་བྱས་པ་མ་ཟད། ཁྲིད་གཞུང་ནང་ཆོས་ལུགས་དང་འབྲེལ་བའི་རིག་གནས་ཀྱི་སློབ་ཚན་བཀོད་སྒྲིག་བྱས་པ་རྣམས་མེད་པ་བཟོ་སླད་སློབ་དེབ་བསྐྱར་སྒྲིག་བྱེད་དགོས་པའི་བཀོད་རྒྱ་བཏང༌།
ཕྱི་ལོ་ ༡༩༩༧ ལོར་གནས་སྟངས་དེ་བས་ཀྱང་སྡུག་ཏུ་སོང༌། དེ་སྐབས་བོད་རང་སྐྱོང་ལྗོངས་ཟེར་བའི་དམར་ཤོག་ཚོགས་པའི་དྲུང་ཆེ་གཞོན་པ་བསྟན་འཛིན་གྱིས་བོད་རིགས་སློབ་ཕྲུག་ཚོར་གཞི་རིམ་སློབ་གྲྭ་ནས་ངེས་པར་དུ་རྒྱ་ཡིག་སྦྱོང་ཁྲིད་བྱ་དགོས་རྒྱུའི་གཞུང་གི་ཐག་གཅོད་དྲིལ་བསྒྲགས་བྱས་ཡོད། ཁོང་གིས་རྒྱ་ནག་ཏུ་བཅའ་བཞུགས་ཨ་རིའི་གཞུང་ཚབ་ཆེ་མོ་སྐུ་ཞབས་འཇེམ་སི་སེ་སར་དང་ཐུག་འཕྲད་གྲོས་མོལ་སྐབས་བརྗོད་པར། ཕྱི་ལོ་ ༡༩༨༧།༨༨ ལོའི་སྲིད་བྱུས་རྣམས་ལག་ལེན་དུ་འཁྱོལ་དཀའ་ཞིང༌། བོད་ཀྱི་དངོས་ཡོད་གནས་སྟངས་དང་ཡང་ཀུན་ནས་མི་མཐུན་པ་ཞིག་ཡིན། འཛིན་རིམ་དང་པོ་ནས་གསུམ་པ་བར་གྱི་བོད་རིགས་སློབ་ཕྲུག་ཕོ་མོ་ཚོར་བོད་ཀྱི་སྐད་ཡིག་ཁོ་ནའི་སློབ་ཁྲིད་བྱ་རྒྱུའི་ཐག་གཅོད་བྱས་པ་ནི་བྱིས་པའི་འཚར་ལོངས་ཐད་དགེ་ཕན་གང་ཡང་ཡོང་གི་མ་རེད་ཅེས་བཤད་ཡོད། དེ་བཞིན་བོད་རང་སྐྱོང་ལྗོངས་ཟེར་བའི་དམར་ཤོག་དྲུང་ཆེ་གཞོན་པ་རག་སྡིས་ཀྱིས་ཀྱང༌། གྲངས་ཉུང་མི་རིགས་ཤིག་གིས་རང་གི་སྐད་ཡིག་ཁོ་ན་སྦྱོང་སྤྱོད་བྱེད་པ་འདིར་འབྱུང་འགྱུར་མདུན་ལམ་ཅི་ཡང་མེད་ཅེས་བརྗོད་ཡོད་པ་ལྟར། དུས་དེར་བོད་རང་སྐྱོང་ལྗོངས་ཟེར་བའི་ནང་རང་གི་སྐད་ཡིག་སྦྱོང་སྤྱོད་བྱེད་ཚད་དེ། རྒྱ་ནག་གི་གྲངས་ཉུང་མི་རིགས་གཞན་དག་གིས་རང་གི་སྐད་ཡིག་སྦྱོང་སྤྱོད་བྱེད་ཚད་དང་བསྡུར་ན་མངོན་གསལ་གྱིས་སྡུག་ཏུ་སོང་ཡོད། དེའི་ཐད་བོད་ལྗོངས་ཉིན་རེའི་ཚགས་པར་ཁང་གི་བོད་ཡིག་རྩོམ་སྒྲིག་ཁང་གི་ཡིག་སྒྱུར་ཚོགས་ཆུང་གི་བདེ་སྐྱིད་སྒྲོལ་དཀར་གྱིས་ ༡༩༩༧ ལོར་སྤེལ་བའི་རྩོམ་ཡིག་ནང༌།
“ང་ཚོས་བདེན་པ་བདེན་ཐུབ་ཀྱི་ལྟ་ཚུལ་ཐོག་ནས་བཤད་ན་མི་རིགས་རང་ཉིད་ཀྱི་སྐད་ཡིག་སྦྱོང་སྤྱོད་སྤེལ་གསུམ་བྱ་རྒྱུའི་ལས་དོན་དེ་མི་རིགས་གཞན་དང་བསྡུར་ན་ད་དུང་རྗེས་ལུས་ཐེབས་ཡོད་”ཅེས་དང་“བོད་རིགས་བཅའ་སྡོད་ས་ཁུལ་དུ་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་བྱ་རྒྱུ་དེ་མི་རིགས་སྲིད་ཇུས་ལག་ལེན་ཡག་པོ་བསྟར་མིན་གྱི་ཞིབ་བཤེར་བྱེད་སའི་གནད་དོན་ཞིག་ཏུ་འཇོག་དགོས།”(༡༩)ཞེས་བཤད་ཡོད། ལྷག་པར་བོད་རང་སྐྱོང་ལྗོངས་བོད་སྐད་ཡིག་ལས་དོན་མཛུབ་ཁྲིད་ཨུ་ཡོན་ལྷན་ཁང་གི་ ༡༩༩༨ ལོའི་ལས་བསྡོམས་དང་ ༡༩༩༩ ལོའི་ལས་དོན་གཙོ་གནད་ཅེས་པའི་ཡིག་ཆའི་ནང༌།
“༡༽ བོད་རང་སྐྱོང་ལྗོངས་སུ་བོད་སྐད་ཡིག་སློབ་སྦྱོང་དང༌། བེད་སྤྱོད། གོང་འཕེལ་བཅས་གཏོང་རྒྱུའི་སྐོར་གྱི་གཏན་འབེབས་འགའ་ཞིག་(ཚོད་ལྟར་ལག་ལེན་)བཟོ་བཅོས་འཆར་ཟིན་ལ་ད་དུང་དངོས་སུ་ཆོག་མཆན་ཐོབ་མེད་པས་བོད་སྐད་ཡིག་གི་ལས་དོན་སྤེལ་རྒྱུའི་གཞི་རྩའི་མཛད་ཕྱོགས་དང་རྩ་དོན་ལ་འགྱུར་བ་ཡོད་མེད་ད་དུང་གསལ་པོ་བྱུང་མེད་པའི་ཁར་ལས་དོན་དེ་ཀུན་གྱིས་དོ་སྣང་ཆེན་པོ་བྱེད་ས་ཞིག་ཡིན་པས་དེས་བོད་སྐད་ཡིག་ལས་དོན་ཐད་ལ་དཀའ་ཁག་གསར་པ་བཟོས་ཡོད། ༢༽ གོང་གསལ་གནས་ཚུལ་གྱིས་རྐྱེན་པས་ཉེ་ལམ་ལོ་ཤས་ནང་སྡེ་ཚན་དང་འགོ་ཁྲིད་མི་ཉུང་བ་ཞིག་གིས་བོད་སྐད་ཡིག་ལས་དོན་ལ་ལྷོད་གཡེངས་སོང་ནས་སྔར་ཡོད་བོད་སྐད་ཡིག་ལས་དོན་འགོ་ཁྲིད་ཚོགས་ཆུང་མེད་པ་བཟོས་པའམ་ཡང་ན་རྣམ་པ་ཙམ་དུ་གྱུར་བ། དེ་བཞིན་རང་སྐྱོང་ལྗོངས་ཀྱི་ཐད་གཏོགས་ཐིང་ཅུད་ཕལ་ཆེ་བའི་རྩོམ་སྒྱུར་ཚན་པ་མེད་པ་བཟོས་ཟིན་པ་རེད། སྡེ་ཚན་དང་ས་ཁུལ་མི་ཉུང་བ་ཞིག་ལ་ཚོགས་འདུའི་ཡིག་ཆའི་རིགས་སྤྱིར་ན་བོད་ཡིག་མེད་པ་དང་དེས་མ་ཚད་ཚོགས་འདུའི་འཕྲེད་གདང་ཐོག་ལའང་བོད་ཡིག་མེད་པ་སོགས་བོད་སྐད་ཡིག་གི་ལས་དོན་ཕལ་ཆེར་བྱེད་མཚམས་ཆད་ཟིན་པ་ལྟ་བུ་འདུག ༣༽ བོད་སྐད་ཡིག་མཛུབ་ཨུད་དོན་གཅོད་ཁང་འདི་བཞིན་ལས་འགན་ལྕི་བ་དང་ལས་བྱ་ཉུང་བའི་རྐྱེན་གྱིས་ལས་དོན་མི་ཉུང་བ་ཞིག་ནུས་པས་མ་འཁུས་པའི་གནད་དོན་ཡོད།”(༢༠)ཅེས་གསལ་ཡོད། དེའི་ཐོག་ནས་བོད་རང་སྐྱོང་ལྗོངས་སུ་བོད་སྐད་ཡིག་སློབ་སྦྱོང་དང༌། བེད་སྤྱོད། གོང་འཕེལ་བཅས་གཏོང་རྒྱུའི་སྐོར་གྱི་གཏན་འབེབས་འགའ་ཞིག་(ཚོད་ལྟར་ལག་ལེན་)དང་དེ་དོན་འཁྱོལ་བྱེད་ཕྱོགས་སྐོར་གྱི་ཞིབ་སྲོལ་གཉིས་འགྲེམས་བསྒྲགས་བྱས་ཡོད་ནའང༌། ཐོག་མ་ཉིད་ནས་དོན་ཐོག་ཏུ་འཁྱོལ་ཐུབ་པའི་ལག་བསྟར་རྩ་བ་ནས་བྱས་མེད་ལ། ཞིབ་སྲོལ་འགྲེམས་བསྒྲགས་བྱས་རྗེས་ཀྱི་ལོ་བཅུའི་ནང་ཞིབ་སྲོལ་གྱི་ནང་དོན་དང་ཡོངས་སུ་ལྡོག་ཕྱོགས་ཡིན་པའི་སྣང་ཚུལ་ཏེ། གཞུང་གི་ལས་ཁུངས་དང་སྤྱི་ཚོགས་ཀྱི་ལས་རིགས་གཉིས་ཀའི་ནང་བོད་ཡིག་བེད་སྤྱོད་རྩ་བ་ནས་མེད་པའམ་སྔར་ལས་ཧ་ཅང་གིས་ཉུང་བར་གྱུར་པའི་གནས་ཚུལ་ཐོན་པ་རེད།
[བོད་རང་སྐྱོང་ལྗོངས་སུ་བོད་སྐད་ཡིག་སློབ་སྦྱོང་དང༌། བེད་སྤྱོད། གོང་འཕེལ་བཅས་གཏོང་རྒྱུའི་སྐོར་གྱི་གཏན་འབེབས་འགའ་ཞིག་(ཚོད་ལྟར་ལག་ལེན་)ཅེས་ཁྱོན་དོན་ཚན་བཅུ་དྲུག་ཡོད་པ་དེར་] “ཁ་སྣོན་རྒྱག་པ་དང༌། འཐུས་སྒོ་ཚང་དུ་གཏོང་བ། བཟོ་བཅོས་རྒྱག་པ་བཅས་ཀྱི་ལས་འགན་ལེགས་སྒྲུབ་ཟིན་ཏེ་བཟོ་བཅོས་མ་ཟིན་ལ་ལྗོངས་མི་དམངས་སྲིད་གཞུང་གིས་ཞིབ་འཇུག་དང་འབྲེལ་གྲོས་འཆམ་ཡང་གནང་ཡོད། ལྗོངས་ཏང་ཨུད་ཀྱི་ཆོག་མཆན་ཐོབ་རྗེས་ལྗོངས་མི་དམངས་འཐུས་ཚོགས་ལ་གྲོས་ཞིབ་དང་གྲོས་འཆམ་གནང་རྒྱུར་འབུལ་རྩིས་ཡོད། དེས་རང་ལྗོངས་ཀྱི་བོད་སྐད་ཡིག་ལས་དོན་ཕྱོགས་ཡོངས་ནས་ཁྲིམས་ལུགས་ཅན་དང་དངོས་གཞི་ཅན་གྱི་འགྲོ་ལམ་ཐོག་བསྐྱོད་ཐུབ་པ་མཚོན་ཡོད་ལ་རང་ལྗོངས་ཀྱི་བོད་སྐད་ཡིག་ལས་དོན་འདི་ཉིད་དུས་རིམ་གསར་པ་ཞིག་ཏུ་སླེབས་པའང་མཚོན་ཐུབ།”(༢༡)ཅེས་བཤད་ཡོད། འོན་ཀྱང་ཕྱི་ལོ་ ༢༠༠༡ ལོར་སླེབས་སྐབས་སུའང་གཏན་འབེབས་དེ་ཁྲིམས་གཞི་ཅན་དང་དངོས་གཞི་ཅན་དུ་བསྒྱུར་མེད་པས། མི་རྣམས་འ་ཆད་འུ་ཐུག་ཏུ་གྱུར་ཡོད། མཐར་ལོ་རབས་གཅིག་དང་ཕྱེད་ཀ་སོང་བའི་དུས་ཏེ། ཕྱི་ལོ་ ༢༠༠༢ ལོར་“བོད་རང་སྐྱོང་ལྗོངས་ཀྱི་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་ཐད་ཀྱི་གཏན་འབེབས་འགའ་ཞིག་”ཅེས་པ་ཞིག་དངོས་སུ་ཁྲིམས་ལུགས་ཀྱི་ངོ་བོར་གཏན་འབེབས་དང་འགྲེམས་བསྒྲགས་བྱས་ཡོད་ཀྱང༌། དེའི་ནང་དོན་ནི་བོད་མི་མང་གི་རེ་འདུན་དང༌། དེ་སྔའི་ཚོད་ལྟའི་གཏན་འབེབས་དང་རྩ་བའི་ཆ་ནས་ལྡོག་ཕྱོགས་སུ་གྱུར་ཡོད་སྟབས། བོད་རིགས་རྣམས་བློ་ཕམ་ཚད་མེད་བྱུང་ཡོད།
གོང་གསལ་ཚོད་ལྟའི་ལག་བསྟར་གྱི་གཏན་འབེབས་སམ་གཏན་འབེབས་རྙིང་པ་དེར་ཁྱོན་དོན་ཚན་ ༡༦ ཡོད་པ་ལས་གལ་འགངས་ཆེ་ཤོས་ཤིག་ནི་དོན་ཚན་གཉིས་པར།
“རྒྱལ་ཁབ་ལས་ཁུངས་རིམ་པ་ཁག་གི་ལས་འགན་སྒྲུབ་པའི་བྱེད་སྒོ་ཁག་གི་ནང་བོད་ཀྱི་སྐད་ཡིག་གཙོ་བོར་བྱེད་དགོས་པ་མ་ཟད། བོད་རྒྱ་སྐད་ཡིག་མཉམ་སྤྱོད་བྱེད་པའི་མཛད་ཕྱོགས་ལག་ལེན་བསྟར་ཐོག་མི་རིགས་ཁག་གི་མི་དམངས་ལ་ཕན་ཚུན་སྐད་ཡིག་སློབ་སྦྱོང་བྱེད་རྒྱུའི་སྐུལ་མ་གཏོང་རྒྱུ་དང༌། སྦྱངས་འབྲས་གཟེངས་སུ་ཐོན་པར་བྱ་དགའ་སྤྲོད་རྒྱུ་”ཞེས་གསལ་བ་དེ་ཡིན། བོད་ཀྱི་སྐད་ཡིག་གཙོ་བོར་བྱེད་པ་དང་ཆབས་ཅིག་བོད་རྒྱ་སྐད་ཡིག་མཉམ་སྤྱོད་བྱེད་པའི་སྲིད་བྱུས་ཀྱི་དོན་སྙིང་དེ་སློབ་གྲྭའི་སློབ་ཚན་དང་སློབ་ཁྲིད་ཀྱི་སྐད་བརྡ། དགེ་རྒན། ལས་བྱེད་པ་གསར་བསྡུ་དང་གནས་སྤར་སོགས་ཕྱོགས་ཚང་མའི་ནང་སླེབས་ཡོད། འོན་ཀྱང་གཏན་འབེབས་གསར་པའི་ནང་
“བོད་ཡིག་དང་རྒྱལ་ཁབ་ཀྱི་སྤྱི་སྤྱོད་སྐད་ཡིག་(རྒྱའི་སྐད་ཡིག་)གཉིས་ལ་འདྲ་མཉམ་གྱི་རྩིས་འགྲོ་ཡོད་”
“དེང་སྐབས་བོད་ཀྱི་སྐད་ཡིག་གི་ལས་དོན་དེ་ཉམས་དམས་སུ་འགྲོ་བའི་སྣང་ཚུལ་ཚབས་ཆེན་ཐོན་བཞིན་ཡོད་པ་རེད། དཔེར་ན། ལས་ཁུངས་ཁག་གི་ཡིག་ཆ་ཚང་མ་རྒྱ་ཡིག་ཡིན་ལ། ཞུ་ཡིག་ལའང་བོད་ཡིག་སྤྱོད་ཐབས་མེད་ཅིང༌། བོད་དུ་དུས་དེབ་མི་འདྲ་བ་བཅུ་ཕྲག་ཁ་ཤས་ཡོད་ནའང་ཕལ་ཆེ་བ་བོད་ཡིག་མིན་པ་དང་སློབ་གྲྭ་ཆེ་འབྲིང་ཆུང་གསུམ་གྱི་ནང་དུ་བོད་ཡིག་སློབ་སྦྱོང་གི་གོ་སྐབས་ཇེ་ཉུང་དུ་སོང་བ། བོད་ཡིག་ཚན་ཁག་ཟེར་ནའང་རྒྱ་ཡིག་གཙོ་བོར་སྤྱོད་པ། སྒོ་བྱང་ཐད་གྲོང་ཁྱེར་དང༌། གྲོང་བརྡལ། གྲོང་ཁུལ་ཚང་མར་བོད་རྒྱ་ཡི་གེ་མཉམ་སྤྱོད་བྱ་དགོས་ཀྱང༌། ཡི་གེ་ཆེ་ཆུང་སོགས་གཅིག་མཚུངས་མིན་པར་བོད་ཡིག་ཆུང་ངུ་འབྲི་བ་དང༌། བོད་ཡིག་གཏན་ནས་བྲིས་མེད་པའི་ལས་ཁུངས་དང་ཚན་པ་སྒེར་པ་བཅས་མང་བོ་མཐོང་རྒྱུ་འདུག་ཅིང༌། གློག་འཕྲིན་སོགས་ལ་བོད་ཡིག་སྤྱོད་སྒོ་མེད་ཅིང༌། བོད་ཀྱི་ཨང་ཀི་བེད་སྤྱོད་མེད་པ་སོགས་ཀྱི་སྣང་ཚུལ་མཐོང་རྒྱུ་ཡོད་པ་འདི་རེད། ཚགས་པར་དང་དུས་དེབ་ཁ་ཤས། བོད་སྐད་ཀྱི་རླུང་འཕྲིན་དང་བརྙན་འཕྲིན་ཡོད་པ་ཁོ་ནས་བོད་སྐད་ལ་མཐོང་ཆེན་བྱས་པ་མཚོན་ཡོད་ཟེར་ན་མི་འཐད་པར་སེམས་ཏེ། དེ་ནི་ཚན་རྩལ་དང་ཆ་འཕྲིན་རྣམས་བོད་ཡིག་ཏུ་ཕབ་རྒྱུ་དང་རླུང་འཕྲིན་བརྙན་འཕྲིན་ནས་སྤེལ་རྒྱུ་དེ་ཞིང་འབྲོག་མང་ཚོགས་ཀྱི་ཆེད་དུ་ཡིན་ཞེས་བཤད་དང་ཤོད་བཞིན་པ་དེས་བོད་ཀྱི་སྐད་ཡིག་འདི་མི་རིགས་ཤིག་གི་སྐད་ཡིག་མ་ཡིན་པར་ཞིང་འབྲོག་ཉི་ཚེ་བའི་འཕྲལ་སྐད་དུ་ངོས་འཛིན་བྱས་པ་ནི་བསམ་གཞིགས་ནན་ཏན་མ་བྱས་པའི་ལབ་བརྡོལ་དུ་མི་འགྱུར་རམ། ་་་ དུས་རབས་ཉི་ཤུ་བའི་ལོ་རབས་བརྒྱད་ཅུར་བོད་སྐད་ཀྱི་ལས་དོན་ཡར་རྒྱས་ཀྱི་ཚ་རླབས་འཕྱུར་མྱོང་ཡང་རིམ་གྱིས་བག་ལ་ཞ་བར་གྱུར་ལ། ལྷག་ཏུ་བོད་རང་སྐྱོང་ལྗོངས་ནི་བོད་རིགས་མི་དམངས་འདུས་སྡོད་ཀྱི་ས་ཁུལ་རྒྱ་ཆེ་ཤོས་དེ་ཡིན་ནའང༌། ད་ཆར་བོད་སྐད་བེད་སྤྱོད་དང༌། ཁྱད་པར་དུ་ཤར་ནུབ་ཀྱི་ཤེས་བྱ་ཡིག་བསྒྱུར་དང༌། གནའ་དཔེ་ལེགས་བསྒྲིག་དང༌། མྱུར་སྐྱོབ་དཔེ་སྐྲུན། ཞིབ་འཇུག་སོགས་ཀྱི་ཐད་མཚོ་སྔོན་སོགས་བོད་རིགས་ས་ཁུལ་གཞན་གྱི་རྗེས་སུ་རྦད་དེ་ལུས་འདུག་པ་མཐོང་གསལ་རེད་”(༢༢)ཅེས་བཤད་ཡོད།
མཆན།
- (༡༧) (༡༨) ཆབ་མདོ་ས་ཁུལ་གྱི་བོད་སྐད་ཡིག་ལས་དོན་ལ་ལྟ་ཞིབ་དང་མཛུབ་སྟོན་བགྱིས་པའི་སྙན་ཞུ། བོད་སྐད་ཡིག་ལས་དོན། ༡༩༩༣ ལོའི་དུས་དེབ་གསུམ་པ། ཤོག་ངོས་ ༦༨ ་་་ ༦༩ བར་གསལ།
- (༡༩) བོད་སྐད་ཡིག་གི་སློབ་གསོ་དར་སྤེལ་གཏོང་རྒྱུའི་སྐོར་རགས་ཙམ་དཔྱད་པ། བདེ་སྐྱིད་སྒྲོལ་དཀར། བོད་ལྗོངས་སྤྱི་ཚོགས་ཚན་རིག་ཁང་གིས་གཙོ་གཉེར་བྱས་པའི་དུས་དེབ་བོད་ལྗོངས་ཞིབ་འཇུག ༡༩༩༧ ལོའི་འདོན་ཐེངས་ ༢ ཤོག་ངོས་ ༧༢ ་་་༧༣ དུ་གསལ།
- (༢༠) བོད་རང་སྐྱོང་ལྗོངས་བོད་སྐད་ཡིག་ལས་དོན་མཛུབ་ཁྲིད་ཨུ་ཡོན་ལྷན་ཁང་གི་ ༡༩༩༨ ལོའི་ལས་བསྡོམས་དང་ ༡༩༩༩ ལོའི་ལས་དོན་གཙོ་གནད། བོད་རང་སྐྱོང་ལྗོངས་བོད་ཀྱི་སྐད་ཡིག་ལས་དོན་མཛུབ་ཁྲིད་ཨུ་ཡོན་ལྷན་ཁང་གིས་གཙོ་གཉེར་བྱས་པའི་དུས་དེབ། བོད་སྐད་ཡིག་ལས་དོན། ནང་ཁུལ་དུ་འགྲེམས་སྤེལ། ༡༩༩༩ ལོའི་འདོན་ཐེངས་དང་པོ། ཤོག་ངོས་ ༧་་་༨ པར་གསལ།
- (༢༡) བློ་མཐུན་བསྟན་འཛིན་མཆོག་གིས་རང་སྐྱོང་ལྗོངས་བོད་སྐད་ཡིག་ལས་དོན་མཛུབ་ཁྲིད་ཨུ་ཡོན་ལྷན་ཁང་གི་ཚོགས་འདུ་རྒྱས་འཛོམས་ཐོག་གནང་བའི་གསུང་བཤད། བོད་སྐད་ཡིག་ལས་དོན། ༡༩༩༥ ལོའི་དུས་དེབ་དང་པོ། ནང་ཁུལ་དུ་འགྲེམས་སྤེལ་ཤོག་ངོས་ ༣་་་༤ ལ་གསལ།
- (༢༢) བོད་ཀྱི་སྐད་ཡིག་གི་མདུན་ལམ་བསམ་གཞིགས་ཀྱི་འཕྲོས་གཏམ། ར་སེ་དཀོན་མཆོག་རྒྱ་མཚོ། www.tibettl.com/xslw/text/01/2006030103.htm


c: text/html

text:
ལྟ་གྲངས།
དུས་རབས༡༧པའི་ལོ་རབས་བརྒྱད་ཅུ་པའི་ནང་ཉིག་ཏོན་གྱིས་དངོས་གཟུགས་ཀྱི་འགུལ་སྐྱོད་གཏན་སྲོལ་ཕྱོགས་བསྡོམས་བྱས། གཏན་སྲོལ་འདི་གཞིར་བཟུང་ན། རིགས་མི་གཅིག་པའི་འགུལ་སྐྱོད་རིགས་ནི་ཅུང་སྟབས་བདེ་བའི་ཨང་རྩིས་ཐབས་ཞིག་རྒྱུད་དེ་ཕན་ཚུན་བསྣོན་ཆོག གལ་སྲིད་ཁྱེད་ཀྱི་གམ་ནས་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་སྐྱོད་པའི་མེ་འཁོར་ཞིག་སོང་བ་དང་། ཡང་མེ་འཁོར་དེའི་ནང་དུ་བྱིས་པ་ཞིག་གིས་ལྒང་བུ་ཞིག་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་མི་འཁོར་བསྐྱོད་པའི་ཁ་ཕྱོགས་སུ་གཡུགས་པར་ཆ་བཞག་ན། སྐྱོད་བཞིན་པའི་མེ་འཁོར་ནང་ཡོད་པའི་བྱིས་པས་བལྟས་ཚེ། ལྒང་བུའི་འགྲོས་ཚད་ནི་ཆུ་ཚོད་རེར་སྤྱི་ལེ་ཉི་ཤུ་ཡིན་ལ། འོན་ཀྱང་། ཁྱོད་ཀྱིས་བལྟས་ཚེ། ལྒང་བུའི་འགྲོས་ཚད་ནི་ལྒང་བུ་རང་ཉིད་དང་མེ་འཁོར་གཉིས་ཀའི་འགྲོས་ཚད་ཀྱི་སྡོམ་ཡིན་པར་འདོད་ལ། ལྒང་བུས་དོན་དམ་དུ་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་འགུལ་བསྐྱོད་བྱེད།
དེར་བརྟེན། ཁྱོད་ཀྱིས་ཀྱང་ལྒང་བུ་གཅིག་པུའི་འགྲོས་ཚད་བསམ་ནས་དེའི་འགྲོས་ཚད་ཐག་གཅོད་མི་རུང་བ་ཤེས་སྲིད། འགྲོས་ཚད་ནི་བལྟོས་བཅས་ཞིག་ཡིན་ཏེ་དམིགས་བསལ་གྱི་བལྟ་ཞིབ་མཁན་ཞིག་གཞིར་བཞག་བྱས་ནས་བརྗོད་པ་ཡིན། ལྟ་ཞིབ་མཁན་མི་འདྲ་བས་འགྲོས་ཚད་ལ་འགྱུར་ལྡོག་བྱུང་ལ། སྣང་ཚུལ་འདིར་འགྲེལ་བཤད་བྱེད་པར་འབད་པ་ངྱེད་པའི་འགུལ་བསྐྱོད་གཞུང་ལུགས་གང་ཞིག་ཡིན་རུང་ཡོད་ཚད་ “བལྟོས་བཅས་སྨྲ་བ་ “ཞིག་ཡིན།
ཨེན་སི་ཐན་གྱི་ཀུན་དང་མི་འདྲ་བའི་བལྟོས་བཅས་སྨྲ་བ་ནི་མེ་འཁོར་ནང་དུ་ལྒང་བུ་གཡུགས་པའི་འདི་འདྲའི་དོན་དངོས་ཞིག་གི་ཁྲོད་བྱུང་ལ། འོན་ཀྱང་། ལྒང་བུ་གཡུགས་པའི་བྱེད་ཐབས་འདི་འོད་ལ་ཆ་མཚོན་ན། ཕལ་ཆེར་ཚུགས་མི་ཐུབ། འོད་ནི་གོ་ལའི་འགུལ་བསྐྱོད་ཀྱི་ཁ་ཕྱོགས་དང་ཡང་ན་ལྡོག་པའི་ཁ་ཕྱོགས་གཉིས་ཀར་འགུལ་བསྐྱོད་བྱེད་ཐུབ་ཅིང་། འོད་དང་གོ་ལའི་འགུལ་བསྐྱོད་ཀྱི་ཁ་ཕྱོགས་མཐུན་སྐབས། འོད་རྒྱུད་བསྒྲགས་བྱེད་པ་དེ་ཁ་ཕྱོགས་ལྡོག་པ་དང་བསྡུར་ན་མྱུར་བ་ཡོད། འདི་ནི་གནམ་གྲུ་ཞིག་རླུང་གི་རྒྱུ་ཕྱོགས་དང་མཐུན་པར་འཕུར་བའི་སྐབས། གནམ་གྲུ་དང་ས་ངོས་ཀྱི་བལྟོས་བཅས་བར་ཐག་དེ་རླུང་གི་རྒྱུ་ཕྱོགས་དང་ལྡོག་པར་འཕུར་སྐབས་ཀྱི་བར་ཐག་ལས་ཅུང་མཐོ་དགོས་བ་དང་མཚུངས། འདི་འདྲ་ཞིག་ཡིན་རུང་། ཞིབ་ཅིང་ཚགས་པའི་སྒོ་ནས་འོད་ཀྱི་འགྲོས་ཚད་ལ་ཞིབ་དཔྱད་པ་གཞིར་བཟུང་ན། འོད་འཕྲོ་སའི་འོད་ཁུངས་དེ་ཅི་ལྟར་འགུལ་སྐྱོད་བྱས་རུང་། འོད་ཀྱི་འགྲོས་ཚད་ནི་གཏན་དུ་འགྱུར་མི་འགྲོ་བ་བསྟན་ཡོད།
དེར་བརྟེན། ཨེན་སི་ཐན་གྱིས་གལ་སྲིད་སྟོངས་ཁམས་ཁྲོད་ཀྱི་འོད་ཀྱི་འགྲོས་ཚད་ཤེས་ཟིན་པར་ཆ་བཞག་ན། འོད་ཀྱི་འགྲོས་ཚད་ལ་འགྱུར་ལྡོག་མི་འབྱུང་བར་ཇི་སྲིད་བར་དུ་དཔྱད་ཟིན་པའི་འགྲོས་ཚད་དེ་ལྟར་གནས་སྲིད་ཅེས་བསྒྲགས། གནས་ཚུལ་གང་དང་གང་རུང་ཞིག་གི་སྐབས་སུའང་འདི་འདྲ་ཡིན། དེས་ན། ཕྱི་སྣོད་ཀྱི་འཇིག་རྟེན་གྱི་གཏན་སྲོལ་སྣ་ཚོགས་ཀྱིས་ཁོང་གི་ཆ་བཞག་འདིར་ཅི་ལྟར་ཚུར་སྣང་བྱེད་སྲིད་དམ།
ཨེན་སི་ཐན་གྱིས་མི་རྣམས་ལ་འོད་ཀྱི་འགྲོས་ཚད་ནི་འགྱུར་མེད་ཞིག་ཡིན་པ་ར་སྤྲོད་བྱེད་ཆེད། ཁོ་ཚོར་ངེས་པར་དུ་རང་གི་བློ་ལས་འགོངས་བའི་དོན་དག་གང་མང་མང་ཞིག་དང་ལེན་བྱེད་དུ་འཇུག་དགོས་པ་ཤེས། ཁོས་དངོས་གཟུགས་གི་འགུལ་སྐྱོད་འགྲོས་ཚད་ཇེ་མགྱོགས་སུ་སོང་བ་དང་བསྟུན་ནས། དངོས་གཟུགས་གི་རིང་ཚད་ནི་དངོས་གཟུགས་གི་འགུལ་སྐྱོད་ཁ་ཕྱོགས་ཁྲོད་ཇེ་ཐུང་ནས་ཇེ་ཐུང་དུ་འགྱུར་བ་རྟོགས་ཞིང་། དངོས་གཟུགས་གི་འགུལ་སྐྱོད་འགྲོས་ཚད་འོད་ཀྱི་འགྲོས་ཚད་དུ་སླེབས་སྐབས། དངོས་གཟུགས་གི་རིང་ཚད་ཀླད་གོར་དུ་འགྱུར་སྲིད། དེ་བཞིན་དུ། དངོས་གཟུགས་གི་འགུལ་སྐྱོད་འགྲོས་ཚད་ཇེ་མགྱོགས་སུ་སོང་བ་དང་བསྟུན་ནས། དངོས་གཟུགས་གི་གདོས་ཚད་ཇེ་ཆེ་ནས་ཇེ་ཆེར་འགྱུར་ཞིང་། འོད་ཀྱི་འགྲོས་ཚད་དུ་སླེབས་སྐབས། དངོས་གཟུགས་གི་གདོས་ཚད་དེ་ཚད་མེད་ཆེ་བར་འགྱུར། ཁོའི་ད་དུང་དངོས་གཟུགས་གི་འགུལ་སྐྱོད་འགྲོས་ཚད་ཇེ་དལ་ནས་ཇེ་དལ་དུ་འགྱུར་སྐབས། འགུལ་སྐྱོད་བྱེད་བཞིན་པའི་དངོས་གཟུགས་སྟེང་ལོ་ཟླའི་བཞུར་རྒྱུན་དལ་བར་འགྱུར་བ་དང་། འོད་ཀྱི་འགྲོས་ཚད་དུ་སླེབས་སྐབས། ལོ་ཟླའི་བཞུར་རྒྱུན་དེ་མདུན་སྐྱོད་མེད་པར་གནས་སྲིད་པ་རྟོགས། དེ་མ་ཟད། ཁོས་གདོས་ཚད་དེ་ནུས་ཚད་ངེས་ཅན་ཞིག་དང་མཉམ་པ་དང་། ནུས་ཚད་དེ་ཡང་གདོས་ཚད་ངེས་ཅན་ཞིག་དང་མཚུངས་བ་ལ་སོགས་ཤེས་ཡོད།
ཁོང་གིས་གོང་ནས་བརྗོད་པའི་དངོས་གཟུགས་གི་འགྲོས་མཉམ་འགུལ་སྐྱོད་ཀྱི་ཆོས་ཉིད་ཕྱོགས་བསྡོམས་བྱས་པ་མ་ཟད། ༡༩༠༥ལོར“སྒྲ་དོག་པའི་བལྟོས་བཅས་སྨྲ་བ “ཞེས་བའི་མིང་བཀོད་དེ་ཁྱབ་བསྒྲགས་བྱས། ༡༩༡༥ལོར། ཁོས་དངོས་གཟུགས་གི་འགྲོས་འགྱུར་འགུལ་སྐྱོད་ཆོས་ཉིད་སྐོར་བགྲོ་གླེང་བྱེད་པའི་ཐད། སྔར་ལས་གཏིང་ཞིང་ཟབ་པའི་མཇུག་འབྲས་བཏོན་ཞིང་། དུས་མཉམ་དུ་ད་དུང་འགུག་ཤུགས་ཀྱི་བྱེད་ནུས་ལ་འགྲེལ་བཤད་གསར་བ་ཞིག་རྒྱོབ། འབྲས་བུ་འདི་དག་ལ“སྒྲ་ཡངས་འཇུག་གི་བལྟོས་བཅས་སྨྲ་བ “ཞེས་འབོད།
དངོས་གཟུགས་གི་འགུལ་སྐྱོད་འགྲོས་ཚད་ཧ་ཅང་མགྱོགས་པོ་ཞིག་ཡིན་ཚེ། ཨེན་སི་ཐན་གྱིས་གསུང་བའི་འགྱུར་ལྡོག་ག་གེ་མོ་དེ་དག་ད་གཟོད་མི་རྣམས་ཀྱིས་ཚོར་ཐུབ་ལ། ཉིང་རྡུལ་ཡའི་གཞི་རྡུལ་ལ་འདི་འདྲའི་འགུལ་སྐྱོད་འགྲོས་ཚད་ཧ་ཅང་མགྱོགས་པོ་ཞིག་ཡོད་པ་དང་། མི་རྣམས་ཀྱིས་རྡུལ་ཕྲན་ཡའི་གཞི་རྡུལ་ལ་རྟག་དཔྱད་བྱས་མཐར་ཨེ་ཡིན་སི་ཐན་གྱིས་གསུང་བ་དེ་ཡང་དག་ཅིང་བདེན་པར་གྲུབ་པར་ཤེས། དྲང་པོར་བཤད་ན། གལ་ཏེ་ཨེན་སི་ཐན་མ་འོངས་ལུང་བསྟན་དེ་ནོར་ཡོད་ཚེ། ང་ཚོའི་རྡུལ་ཕྲན་ལ་རྡབ་རྡུང་གཏོང་བའི་སྒྲིག་ཆས་ནི་གཏན་ནས་འཁོར་སྐྱོད་བྱེད་ཐབས་མེད་ལ། རྡུལ་ཕྲན་འབར་མདེལ་ཡང་འབར་གས་བྱེད་མི་ཐུབ་པ་མ་ཟད། གནམ་དཔྱད་ལྟ་ཞིབ་ག་གེ་མོའང་སྒྲུབ་ཐབས་མེད།
འོན་ཀྱང་། རྒྱུན་ལྡན་གྱི་གནས་ཚུལ་འགྲོས་ཚད་སྐབས། ཨེན་སི་ཐན་གྱིས་གསུང་བའི་སྣང་ཚུལ་སྣ་ཚོགས་ནི་འབྱུང་བའི་ཚད་ཧ་ཅང་ཆུང་བས་དོ་སྣང་མ་བྱས་ཀྱང་ཆོག སྐབས་འདིར། ཉིག་ཏུན་གཏན་སྲོལ་གྱི་སྟབས་བདེའི་ཨང་རྩིས་སྣོན་ཐབས་གྱིས་ནུས་བ་འདོན་སྲིད། ཉིག་ཏུན་གཏན་སྲོལ་རྒྱུན་པར་ང་ཚོ་གནས་བའི་འཁོར་ཡུག་ཁྲོད་ཚུགས་ཐུབ་པས། ང་ཚོས་གཏན་སྲོལ་འདི་དག་རྒྱུན་ཤེས་ཤིག་ཏུ་སྣང་སྲིད་ལ། འོན་ཀྱང་། ཨེན་སི་ཐན་གྱི་གཏན་སྲོལ་འདི”བསམ་གྱིས་མ་ཁྱབ་པ”་ཞིག་ཏུ་སྣང་སྲིད་དོ།།

robotstxt: allowed

filter: keep


text:
སྤེལ་ཇམ་སྐུ་ཚབ་དོན་གཅོད་ལགས་ཀྱིས་ཡུ་རོབ་གྲོས་ཚོགས་འཐུས་མི་རྣམས་རྒྱལ་སྤྱིའི་ཆབ་སྲིད་ཀྱི་འཕོ་འགྱུར་ཁྲོད་བོད་མིའི་གནས་སྟངས་ལ་གཟིགས་ཞིབ་ཏུ་ཕེབས་པ་དེར་བོད་མི་ཡོངས་ནས་བརྩི་བཀུར་དང་འབད་བརྩོན་ཆེན་པོས་སྤྱི་འགན་འཁུར་རྒྱུ་གལ་ཆེན་ཡིན་སྐོར་གསུངས་སོང་།
ཟླ་འདིའི་ཕྱི་ཚེས་ ༨ ཉིན་ཡུ་རོབ་གྲོས་ཚོགས་ཀྱི་འཐུས་མི་སྐུ་ཞབས་ཐོ་མཱ་སི་མན་(Thomas Mann)མཆོག་དང་། སྐུ་ཞབས་སག་སི་བྷ་སོ་གྷར་(Csaba Sogor)ལགས། དེ་བཞིན ར་མོན་ཊིར་མོ་ས་(Ramon Tremosa)ལགས་བཅས་ལས་གྲུབ་པའི་སྐུ་ཚབ་ཚོགས་པ་ཞིག་བཞུགས་སྒར་དྷ་རམ་ས་ལར་འབྱོར་ཏེ། བོད་མིའི་སྒྲིག་འཛུགས་ཀྱི་མང་གཙོ་ཀྭ་བ་གསུམ་གྱི་མཛད་གཙོ་རྣམ་པ་གཙོས་སྲི་ཞུའི་ལས་བྱེད་དང་བཅས་པས་ཕེབས་བསུའི་མཛད་སྒོ་ཚོགས་ཡོད་པ་དང་། ཕྱི་ཚེས་ ༩ སྟེ་རེ་གཟའ་ལྷག་པའི་ཉིན། སྐུ་ཚབ་ཚོགས་པ་དེར་༧གོང་ས་རྒྱལ་བ་རིན་པོ་ཆེ་མཆོག་གིས་མཇལ་འཕྲད་ཀྱིས་བཀའ་སློབ་ལམ་སྟོན་བསྩལ་གནང་ཡོད་པ་དང་། དེ་རིང་སྔ་དྲོའི་ཆུ་ཚོད་ ༩།༣༠ སྟེང་། བོད་མིའི་སྒྲིག་འཛུགས་ཀྱི་བཀའ་ཤག་ཚོགས་ཁང་དུ། ཡུ་རོབ་གྲོས་ཚོགས་ཀྱི་སྐུ་ཚབ་ཚོགས་པ་དེས་ཐེངས་འདིའི་འཚམས་གཟིགས་སྐོར་ལ་གསར་འགོད་གསལ་བསྒྲགས་ཤིག་སྤེལ་གནང་སོང་།
གསར་འགོད་གསལ་བསྒྲགས་ཐོག་ཡུ་རོབ་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་ཐོ་མཱ་སི་མཆོག་གིས། དེ་རིང་འདིར་མཉམ་འཛོམས་བྱུང་བར་དགའ་པོ་བྱུང་། ང་ཚོ་ཡུ་རོབ་གྲོས་ཚོགས་ཀྱིས་༧གོང་ས་མཆོག་གི་དབུ་འཁྲིད་པའི་དབུ་མའི་ལམ་ལ་རྒྱབ་སྐྱོར་བྱེད་ཀྱི་ཡོད་ལ། དེའི་ཐོག་ཐེ་ཚོམ་གང་ཡང་མེད་པར་ང་ཚོ་ཕན་ཚུན་བར་ཉེ་བོ་ཆགས་ཡོད། ཁ་སང་ནི་ཕྱི་ཟླ་ ༥ ཚེས་ ༩ སྟེ། ཡུ་རོབ་མཉམ་འབྲེལ་མཐུན་ཚོགས་དབུ་བརྙེས་པའི་སྐལ་བཟང་གི་ཉིན་མོ་དང་བསྟུན། ང་ཚོར་༧གོང་ས་རྒྱལ་བ་རིན་པོ་ཆེ་མཆོག་ལ་མཇལ་རྒྱུའི་གོ་སྐབས་བྱུང་། སྤྱིར་ཡུ་རོབ་མཉམ་འབྲེལ་མཐུན་ཚོགས་ཀྱི་ཚོགས་མི་རྒྱལ་ཁབ་ཁག་གི་བར་སྐྱབས་བཅོལ་བའི་དཀའ་ངལ་གཙོའི་ལས་དོན་སྒྲུབ་ཕྱོགས་ཐད་བསམ་ཚུལ་མི་མཐུན་པ་ཅུང་ཙམ་རེ་བྱུང་གི་ཡོད་ཀྱང་། དེ་ལས་ལྡོག་སྟེ། ཡུ་རོབ་མཐུན་ཚོགས་ནི་རང་དབང་དང་། འདྲ་མཉམ། འགྲོ་བ་མིའི་ཐོབ་ཐང་བཅས་ལ་བརྩི་འཇོག་ཡོད་པའི་སྒྲིག་འཛུགས་ཤིག་ཡིན་སྟབས། ང་ཚོས་ཡུ་རོབ་ཙམ་མ་ཟད། དམིགས་བསལ་ཡར་ཐོན་མེད་པའི་རྒྱལ་ཁབ་ཁག་ཏུ་ལས་ཀ་མེད་པ་དང་གཉའ་གནོན་གྱི་འོག་ཏུ་གནས་པ། དེ་བཞིན་སྤྱི་ཚོགས་ནས་ཕྱིར་འཕུད་བཏང་བ་སོགས་མི་ཚང་མར་འདྲ་མཉམ་གྱིས་རོགས་རམ་དང་གདུང་སེམས་མཉམ་སྐྱེད་བྱེད་འདོད་ཡོད་ལ། དེ་ནི་ཡུ་རོབ་མཉམ་འབྲེལ་མཐུན་ཚོགས་ཀྱི་རྩ་བའི་སྒྲོམ་གཞི་ཡང་ཡིན། བོད་ཀྱི་གནས་སྟངས་ཐད་ཡུ་རོབ་གྲོས་ཚོགས་ནས་རྒྱབ་སྐྱོར་དང་གདུང་སེམས་མཉམ་སྐྱེད་བྱེད་ཀྱིན་ཡོད་པ་མ་ཟད། རྒྱ་ནག་གཞུང་གིས་བོད་ནང་ལག་བསྟར་བྱེད་བཞིན་པའི་སློབ་གསོ་བཅོས་སྒྱུར་གྱི་ལས་གཞིར་དགག་བྱ་བྱེད་ཀྱི་ཡོད། བོད་མི་ཚོར་སློབ་གསོའི་རང་དབང་དང་སྐད་ཡིག་རང་དབང་། དེ་བཞིན་སོ་སོའི་ཆོས་དང་རིག་གཞུང་སོགས་ཉམས་ལེན་བྱེད་པར་ཐོབ་ཐང་ཡོད་ལ། ང་ཚོས་༧གོང་ས་རྒྱལ་བ་རིན་པོ་ཆེ་མཆོག་གི་དབུ་འཁྲིད་པའི་དབུ་མའི་ལམ་ལ་མང་མོས་ངོས་འཛིན་དང་རྒྱབ་སྐྱོར་བྱེད་མུས་ཡིན། ཞེས་གསུངས་སོང་།
དེའི་རྗེས་སྐུ་ཞབས་ག་སི་བྷ་སོ་གྷར་(Csaba Sogor )ལགས་ཀྱིས་རང་ཉིད་དམར་ཤོག་རྒྱལ་ཁབ་ཅིག་ནས་ཡོང་བའི་ཉམས་མྱོང་ངོ་སྤྲོད་དང་འབྲེལ། རྒྱ་ནག་གཞུང་གིས་གྲངས་ཉུང་མི་རིགས་ལ་འཛིན་བཞིན་པའི་སྲིད་བྱུས་དེ་དག་ལ་ཧ་ཅང་རྒྱུས་མངའ་ཡོད་ལ། ཁོ་རང་གི་ཕ་ཡུལ་རོ་མེ་ནི་ཡ་ད་ལྟ་དམར་ཤོག་མིན་ཡང་སྲིད་ཇུས་ལ་དེ་ཙམ་འགྱུར་བ་ཕྱིན་མེད་སྐོར་དང་། ཡུ་རོབ་མཉམ་འབྲེལ་མཐུན་ཚོགས་ལ་མཚོན་ནའང་ནོར་འཁྲུལ་མེད་པའི་སྒྲིག་འཛུགས་ཤིག་མ་རེད། ཡུ་རོབ་ཀྱི་རྒྱལ་ཁབ་ཁག་ཅིག་གི་ནང་འགྲོ་བ་མིའི་ཐོབ་ཐང་གི་གནས་སྟངས་དང་གྲངས་ཉུང་མི་རིགས་ལ་དཀའ་ངལ་འཕྲད་བཞིན་ཡོད་པར་བརྟེན། ཡུ་རོབ་གྲོས་ཚོགས་ཀྱིས་ཡུ་རོབ་ནང་གནས་པའི་མི་འབོར་ས་ཡ་ ༥༠ ལྷག་གི་ཐོབ་ཐང་ཆེད་འབད་བརྩོན་བྱེད་བཞིན་ཡོད་སྐོར། དེ་བཞིན། ད་ལྟ་ནས་བོད་མི་ཚོས་འཕྲལ་སེལ་ཙམ་མ་ཡིན་པར་ཕུགས་རྒྱང་རིང་པོའི་ཆེད་གྲ་སྒྲིག་བྱ་རྒྱུ་གལ་ཆེན་ཡིན་པ་མ་ཟད། ནམ་ཞིག་རྒྱ་ནག་དམར་ཤོག་ཚོགས་པ་འཐོར་ཞིག་ཏུ་འགྲོ་བའི་ཉིན་དེར་གྲ་སྒྲིག་ཡོད་དགོས་སྐོར་སོགས་གསུངས་སོང་།
དེ་ནས་སྐུ་ཞབས་ར་མོན་ཊིར་མོ་ས་(Ramon Tremosa)ལགས་ཀྱིས། ང་ཚོས་བོད་ཀྱི་ལོ་རྒྱུས་ཤེས་ཀྱི་ཡོད་ཀྱང་ཁ་སང་བོད་ཀྱི་འགྲེམས་སྟོན་ཁང་དུ་བོད་མི་ཚོས་དཀའ་སྡུག་ཇི་ཙམ་མྱངས་ཡོད་པའི་གནས་སྟངས་ཏེ། རྒྱ་ནག་གཞུང་གིས་བོད་མི་དམར་གསོད་བཏང་བ་དང་། བོད་མི་སྟོང་ཕྲག་མང་པོས་གོམ་པ་བརྒྱབས་ཏེ་རི་བོ་ཧི་མ་ལ་ཡ་བརྒལ་ནས་རྒྱ་གར་ནང་བཙན་བྱོལ་དུ་ཕེབས་པ་སོགས་ཀྱི་གནས་བབ་ཤེས་བྱུང་། སྐབས་དེར་ངའི་སེམས་ནང་ཇི་སྲིད་བོད་མི་རྣམས་ཀྱི་གཙོས་འཛམ་གླིང་གི་ས་གནས་གང་སར་གནས་པའི་མང་ཚོགས་ལ་རང་དབང་མེད་པ་ཡིན་ན་ངའི་རང་དབང་དེ་ཡང་རང་དབང་ཆ་ཚང་ཞིག་མིན་པའི་ངེས་པ་རྙེད་བྱུང་། ང་རང་བོད་ཀྱི་གྲོགས་པོ་ཞིག་ཡིན་པའི་ངོས་ནས་ངས་བོད་ལ་རང་བཙན་དགོས་ཀྱི་རེད་ཅེས་ཞུ་མ་ཐུབ་ཀྱང་། བོད་མི་ཚོར་རང་དབང་དང་དྲང་བདེན། འགྲོ་བ་མིའི་ཐོབ་ཐང་སོགས་ངེས་པར་དུ་དགོས་ཀྱི་ཡོད། རང་དབང་དང་དམངས་གཙོའི་ཆེད་དུ་འཐབ་རྩོད་བྱེད་དགོས་པ་ལས་གཞན་གྱི་ལག་ནས་རྔན་པ་ལྟར་སྤྲོད་མཁན་ཁྱོན་ནས་མེད། ད་ལྟའི་གདུག་རྩུབ་ཅན་གྱི་སྲིད་གཞུང་དེ་ཚོའི་བྱེད་སྟངས་ལ་ང་ཚོས་ངོ་རྒོལ་མ་བྱས་ཚེ། མི་རབས་རྒན་པ་རྣམས་རྫོགས་རྗེས་མི་རབས་གསར་པ་ཚོས་རང་དབང་དང་དམངས་གཙོ་སོགས་ཀྱི་ཆེད་འཐབ་རྩོད་བྱེད་དགོས་པ་ཆགས་ཀྱི་ཡོད། དེར་བརྟེན། མི་རབས་རྗེས་མ་ཚོར་དམངས་གཙོ་དང་རང་དབང་། དྲང་བདེན་བཅས་ཀྱི་ཐོབ་ཐང་ལོངས་སུ་སྤྱོད་ཐུབ་པའི་ཆེད་དུ། ང་ཚོས་ད་ལྟ་ནས་རིན་ཐང་དེ་དག་གི་ཆེད་དུ་འཐབ་རྩོད་བྱེད་དགོས་ཡོད། ཅེས་གསུངས་སོང་།
དེའི་རྗེས་གསར་འགོད་པས་སྤེལ་ཇམ་སྐུ་ཚབ་དོན་གཅོད་བཀྲ་ཤིས་ཕུན་ཚོགས་ལགས་སུ་སྐུ་ཚབ་ཚོགས་པ་དྷ་སར་ཕེབས་པའི་དགོས་དམིགས་ཅི་ཡིན་དྲིས་སྐབས་ཁོང་གིས། སྤྱིར་འཛམ་གླིང་སྤྱི་ཡོངས་ནས་དེང་རབས་ཆབ་སྲིད་ཀྱི་འཕོ་འགྱུར་ཁྲོད་ཉེན་ཚབས་ཆེ་བའི་གནས་སྟངས་ཤིག་གི་ནང་ཡོད་པར་བརྟེན། གསར་གཏོད་དང་འབྲེལ་བ་བསྐྱར་གསོའི་ལམ་ལུགས་ཐོག་ནས་དེ་སྔ་ཡོད་པའི་རྒྱལ་སྤྱིའི་འབྲེལ་ལམ་ལ་དོ་ཕོག་ཕྱིན་ཏེ་འབྲེལ་བ་བརྟན་པོ་མེད་པའི་འཛམ་གླིང་གི་གནས་སྟངས་འོག ང་ཚོ་བོད་ཀྱི་གནས་སྟངས་ཡང་དེར་འབྲེལ་ཡོད་ཅིག་ཆགས་བསྡད་ཡོད། དེ་བཞིན། འཛམ་གླིང་གི་གནས་སྟངས་དེ་འདྲ་ཞིག་གི་འོག རྒྱ་ནག་དང་ཡུ་རོབ་མཉམ་འབྲེལ་མཐུན་ཚོགས་ཀྱི་འབྲེལ་ལམ་ལ་འགྱུར་བ་ཞིག་འགྲོ་ཡི་ཡོད། ད་ལྟ་ཡོད་པའི་སྟོབས་ཆེན་རྒྱལ་ཁབ་ཁག་གིས་རྒྱལ་སྤྱིའི་སྟེང་འགན་འཁུར་མིན་དང་། ཕྱོགས་གཞན་ཞིག་ནས་རྒྱ་ནག་འཛམ་གླིང་གི་སྟོབས་ཆེན་རྒྱལ་ཁབ་གསར་པ་ཞིག་ཆགས་ཀྱི་ཡོད་པར་བརྟེན། ཆབ་སྲིད་ཀྱི་འཕོ་འགྱུར་ཁྲོད་ཡུ་རོབ་མཉམ་འབྲེལ་མཐུན་ཚོགས་དང་རྒྱ་ནག་བར་གྱི་འབྲེལ་ལམ་ལ་འགྱུར་བ་འགྲོ་ཡི་ཡོད་པའི་གནས་སྟངས་ཤིག་ཆགས་འདུག དེ་དང་འབྲེལ་ཏེ་བོད་དང་རྒྱ་ནག་གི་འབྲེལ་ལམ་ཐོག ང་ཚོས་གཟིགས་ཞིབ་དང་ཐུགས་ཞིབ་གནང་སྟེ་འཆར་གཞི་དང་ལས་དོན་སོགས་སྤེལ་དགོས་ཀྱི་ཡོད། རྒྱལ་སྤྱིའི་སྒང་རྒྱ་ནག་གི་སྟོབས་ཤུགས་དང་ནུས་ཤུགས་ལ་ཞེད་སྣང་དང་འཚེར་སྣང་ཞེ་དྲགས་བྱེད་བཞིན་པའི་སྐབས་འདི་འདྲ་ཞིག་ལ། ད་རེས་ཡུ་རོབ་གྲོས་ཚོགས་ཀྱི་སྐུ་ཚབ་ཚོགས་པ་བཞུགས་སྒར་དྷ་སར་ཕེབས་ཏེ་བོད་མིའི་སྒྲིག་འཛུགས་གཙོས་ཚོགས་སྡེ་ཁག་ལ་ཐུག་འཕྲད་དང་གསར་འགོད་གསལ་བསྒྲགས་སོགས་སྤེལ་གྱི་ཡོད་པ་འདི། ཁོང་རྣམ་པས་བོད་ཀྱི་རྩ་དོན་ལ་དོ་སྣང་སྤྲོད་ཀྱི་ཡོད་པ་གསལ་སྟོན་གནང་ཡོད། ང་རང་ཚོའི་ངོས་ནས་འདི་ལས་ལྷག་ཅིག་བྱུང་ན་བསམ་པའི་རེ་བ་རྒྱག་ཆོག་གི་ཡོད་ལ་འབད་བརྩོན་ཡང་གནང་དགོས་ཡོད། འོན་ཀྱང་། ཡུ་རོབ་མཉམ་འབྲེལ་དང་རྒྱ་ནག་བར་གྱི་འབྲེལ་ལམ་གསར་གཏོད་ཀྱི་སྐབས་འདིར་རྒྱལ་སྤྱིའི་སྟེང་ང་ཚོའི་གནས་སྟངས་སྦས་གསང་དང་། རྡོག་རོལ་བཏང་བཞག་པ། དེ་བཞིན་གུས་བརྩི་མེད་པ་སོགས་མ་བྱས་པའི་ཐོག མུ་མཐུད་ནས་གླེང་སློང་བྱས་པ་དང་། རྣམ་འགྱུར་བསྟན་པ། རྒྱབ་སྐྱོར་ཡོད་པ་སོགས་ཀྱི་གཏམ་བཤད་སྤེལ་བ་དེར་བོད་མི་ཡོངས་ནས་བརྩི་བཀུར་དང་སེམས་ཤུགས་འཕར་བའི་ཐོག་བསམ་ཞིབ་ཀྱིས་འབད་བཙོན་དང་སྤྱི་འགན་འཁུར་རྒྱུ་གལ་ཆེན་པོ་རེད། ཅེས་གསུངས་བྱུང་།
གསར་འགོད་པ། སྐལ་བཟང་སྤྱིན་པ།


text:
Tuesday, December 13, 2011
མིག་ཤེལ་བཟོ་བཅོས་བྱེད་ལ་སོང་བའི་ཉིན་མོ།
ཞོགས་པ་ཆུ་ཚོད་བདུན་པའི་སྐབས་སུ་ལངས་ནས་ཁྲུས་ཁང་དུ་སོང་ནས་སོ་གདོང་སོགས་གཙང་མ་བྱས་ནས་ཐབ་ཚང་ནང་དུ་སོང་ནས་ཞོགས་ཇ་ཉུང་ཙམ་ལ་རོལ་ཞིང་ཁ་འདོན་ལ་བྲེལ། ཁ་འདོན་བྱེད་བཞིན་པའི་སྐབས་སུ་ངོས་ཀྱི་མིག་ཤེར་དེ་ཟུར་ཞིག་ལ་བཞག་ཡོད་སྟབས་གྲུ་མོའི་མནན་ནས་མིག་ཤེར་གཡས་པའི་ཤེལ་ཉིད་ཕྱི་རུ་ཐོན་འདུག མིག་ཤེལ་འདི་ནི་ལོ་སྔོན་མར་ངོས་ཀྱི་སྐྱེ་སྐར་ལ་སློབ་མ་ཞིག་ནས་མིག་ལ་བསྒྲིགས་ནས་ཉོས་བྱུང་བས་ལས་མེད་ས་མཐའི་གྲྭ་རྐྱང་ཞིག་ལ་ལྟོས་ན་གོང་ཚད་ཀྱང་ཧ་ཅང་ཆེན་པོ་རེད། དེར་རྟེན་མིག་ཤེལ་ཕྲོག་རླག་ཏུ་སོང་བ་ལ་ཧ་ཅང་འཕངས་སེམས་ཞིག་ཀྱང་སྐྱེ་སོང་བ་མ་ཟད་དམིགས་བསལ་གྱི་ཁྱད་ཆོས་ཞིག་ཡོད་པ་ནི་མིག་ཤེལ་སྟོད་ནས་ཐག་རིང་ས་དང་སྨད་ནས་ཐག་ཉེ་སར་ལྟ་ཆོག་པ་མ་ཟད་ཕྱི་ལོགས་ནས་རང་བཞིན་གྱིས་མདོག་འགྱུར་འགྲོ་བ་སོགས་ཡོད། དེ་ནས་སུ་སིན་ལ་ཁ་པར་ཞིག་གཏང་ནས་དེ་རིང་ལས་ཀ་ཙག་ཙིག་འགའ་ཆེད་དུ་ཕྱི་ལོགས་སུ་འགྲོ་དགོས་ཡོད་སྐོར་བརྗོད་པས་ཆུ་ཚོད་དང་པོར་ཡོང་རྒྱུ་བྱས། ཉིན་གུང་ཁ་ལག་ཉུང་ཙམ་ཟོས་ནས་ཆུ་ཚོད་དང་པོའི་སྐབས་སུ་དངུལ་ཁང་ནང་ལ་འགྲོ་ཞོར་སྔ་ལོར་མིག་ཤེལ་ཉོ་སའི་ཚོང་ཁང་ནང་དུ་སོང་། ཞབས་ཞུ་མ་མི་རིགས་ནག་པོའི་བུ་མོ་ཞིག་ཡོད་པ་དེས་ལམ་སེང་སྐར་མ་ལྔ་ཙམ་ནང་ངོས་ཀྱི་མིག་ཤེལ་དེ་རིན་མེད་ཐོག་ནས་སྔར་བཞིན་བཟོས་སོང་ཐུགས་རྗེ་ཆེ་ཞེས་བསྟོད་པའི་གཏང་རག་བཅས་ལམ་སང་རླངས་འཁོར་གྱི་ཁ་མོ་རི་ནའི་ཕྱོགས་སུ་བསྒྱུར་ནས་སྐར་མ་སུམ་བཅུ་ཙམ་ནས་ནང་དུ་འབྱོར། དེ་ནས་ལོ་བརྒྱད་ཙམ་སོང་བའི་བཀའ་དྲིན་ཅན་གྱི་རྩིས་འཁོར་གོབ་ཏོ་དེ་ཁ་ཕྱེས་ནས་འཛམ་གླིང་གི་སྒེའུ་ཁུང་ནས་རྒྱངས་ལྟ་བྱས་པས་༧གོང་ས་སྐྱབས་མགོན་ཆེན་པོ་མཆོག་ཅེག་སྤྱི་མཐུན་་རྒྱལ་ཁབ་ཏུ་ཕེབས་ནས་ཡུལ་དེ་ཡི་སྲིད་འཛིན་དང་། ཡོའུ་རོབ་མཉམ་འབྲེལ་རྒྱལ་ཚོགས་ལ་རྒྱ་ནག་ནང་དུ་འགྲོ་བ་མི་ཐོབ་ཐང་མེད་པས་གཟིགས་སྐོར་དུ་ངེས་པར་ཕེབས་དགོས་སྐོར་ནན་པོར་གསུངས་འདུག་པ་མ་ཟད་ཡུལ་དེར་རྒྱ་གར་སོགས་འཛམ་བུ་གླིང་གི་གཞུང་ཚབ་རྣམས་ཟུར་བཅར་དང་། སློབ་གྲྭ་ཁག་དེ་བཞིན་བོད་རིགས་དང་བོད་དོན་རྒྱབ་སྐྱོར་བ་བཅས་མཇལ་བཅར་གྱི་འཚང་ཁ་ཤིག་ཤིག་རེད་སྟབས། ངོས་ནི་གོང་ས་མཆོག་གི་མཛད་རྗེས་ལ་བསམ་ནས་མིག་ཆུ་ཤོར་སོང་། ཕྱོགས་གཅིག་ནས་འདིང་ཞིག་རྒྱབ་དུས་དཔལ་འབྱོར་དང་དམག་དོན་སོགས་གང་གི་ཐད་ནས་ཀྱང་རྒྱ་ནག་འདི་འཛམ་བུའི་གླིང་སྒང་ནས་སུ་གང་ལ་ཡང་རེ་མ་དགོས་པར་སྟོབས་ཆེན་རྒྱལ་ཁབ་ཆེན་པོ་ཡིན་པའི་སྤོབས་པས་གླང་ཆེན་སྨྱོན་པ་བཞིན་དུ་འགྱིང་འགྲོས་བྱེད་ནས་ཁྱིམ་མཚེས་ཀྱི་རྒྱལ་ཁབ་རྣམས་ལ་བརྙས་བཅོས་ཀྱི་ཁ་ཆུ་གཏོར་ཞིང་མི་འཇིག་པའི་སྣ་གཉེར་བྱེད་བཞིན་པའི་སྐབས་སུ། ༧གོང་ས་སྐྱབས་མགོན་མགོན་ཆེན་པོ་མཆོག་ཕྱི་ཕྱོགས་སུ་ཕེབས་ཐེངས་གཅིག་གིས་དམར་ཤོག་གི་སྲིད་འཛིན་ཁ་ཤས་ཤིག་ལ་ཉིན་མོ་ཟས་ཆག་མཚན་མོ་གཉིད་ཆག་ནས་སྙིང་དམར་པོ་འདི་ཉིད་ལུ་གུ་འཕགས་པ་ནང་བཞིན་ཞེད་དངངས་བྱེད་དགོས་པ་འདི་གང་ཡིན་ན་བསམ་སོང་། ལར་ནི་བདེན་པ་ཟེར་བ་འདི་ལ་རྡུལ་ཕྲན་མཚོན་ཆ་སྟོང་ལས་ལྷག་པ་ཞིག་གི་ནུས་སྟོབས་ཡོད་པ་ནི་སྔོན་སོང་རྒྱ་གར་གྱི་མེས་པོ་དམ་པ་གྷན་ཌི་ཞེས་ལག་ཏུ་དབྱུགས་པ་ཙམ་ལས་མེད་པའི་འཚེ་མེད་ཞི་བའི་དཔའ་བོ་དེའི་མཛད་རྗེས་ལས་གསལ། གོང་ས་མཆོག་ནས་ཀྱང་དེ་བཞིན་དུ་ཕྱག་ཐལ་མོ་སྦྱར། ལུས་ལ་ཆོས་གོས་དང་མ་བྲལ་བར་ཞལ་རས་འཛུམ་པའི་མདངས་དང་ལྡན་པར་གནས་ལུགས་བདེན་པའི་ར་སྤྲོད་འདི་ནི་རྒྱ་ནག་དམར་པོའི་གཞུང་ལ་བདེན་པས་རྫུན་རྐུབ་རྡོལ་བ་ལ་རྡུལ་ཕྲན་མཚོན་ཆ་བརྒྱ་ལས་ཀྱང་ཐུ་བར་བསམ། དེ་ནས་དེ་རིང་ཉིན་མོ་འདིར་གནམ་གཤིས་ཀྱི་རྐྱེན་ནས་ངོས་ལ་སྣ་ཆམ་ཞིག་ཡོད་སྟབས་ཆུ་ཚ་བོའི་ནང་དུ་ཤིང་ཐོག་གི་ཁུ་བ་ཉུང་ཟད་བླུགས་ནས་འཐུང་ནས་ཉལ་སར་ཅུང་ཟད་གཉིད་དུ་ཡུར་བས་ཕན་པོར་བྱུང་། དེ་ནས་དགོང་མོར་ཐུག་པ་ཞིག་འཐུང་ནས་ཉར་སར་སོང་ནས་གཉིད་ཡུར།
Subscribe to: Post Comments (Atom)


text:
༄༅། །ཕྱི་ལོ་ ༢༠༡༧ ཟླ་ ༤ ཚེས་ ༢ ཉིན་གྱི་སྔ་དྲོ་ Krishna Kanta Handiqui State Open University (KKHSOU) ཞེས་པའི་གཙུག་ལག་སློབ་ཁང་དང་། ལོ་ངོ་ ༧༥ རིང་ས་གནས་སློབ་ཕྲུག་གི་ཁྲོད་ཡོངས་སུ་གྲགས་ཡོད་པའི་ Lawyers Book Stall ཞེས་པའི་དཔེ་དེབ་ཁང་གཉིས་ཐུན་མོང་གིས་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་བཀའ་བཞེས་བཟང་པོ་སྨིན་སྩལ་ཐོབ་སྟེ་སྤྱི་ནོར་༸གོང་ས་༸སྐྱབས་མགོན་མཆོག་གྷོ་ཝ་ཧ་ཊིའི་གཙུག་ལག་སློབ་གྲྭ་ཆེན་མོའི་ཚོམས་ཆེན་དུ་༸ཞབས་སོར་འཁོད་དེ་ཨ་སམ་ཡི་གེར་བསྒྱུར་བའི་བཀའ་རྩོམ་མཛད་རྣམ་ངོས་ཀྱི་ཡུལ་དང་ངོས་ཀྱི་མི་མང་དབུ་འབྱེད་མཛད་དང་། དེ་རྗེས་དེང་གི་དུས་སུ་རྒྱ་གར་གྱི་གནའ་བོའི་ཤེས་ཡོན་གྱི་དགོས་མཁོ་(Ancient Indian Knowledge in Modern Times) ཞེས་པའི་ཐོག་མི་མང་ལ་བཀའ་སློབ་སྩལ་ཡོད་པ་རེད།
དེ་ཡང་སྤྱི་ནོར་༸གོང་ས་༸སྐྱབས་མགོན་མཆོག་གཙུག་ལག་སློབ་གྲྭའི་ཚོམས་ཆེན་དུ་༸ཞབས་སོར་སྐབས་གཙུག་ལག་སློབ་ཁང་གི་ཉེ་བའི་རིགས་བདག་སྐུ་ཞབས་ཧི་ཏེ་ཤི་དེ་ཁ་ Dr Hitesh Deka ལགས་དང་། སྐུ་ཞབས་ཨེས་ཀེ་ན་ཐི་ Dr SK Nath ལགས་གཉིས་ཀྱིས་ཀྱིས་སྲོལ་རྒྱུན་གྱི་ལམ་ནས་འཚམས་འདྲི་ཞུས་པ་དང་སྦྲགས་མཇལ་དར་དང་མེ་ཏོག་སོགས་ཕུལ་ཏེ་ཕེབས་བསུ་གཟབ་རྒྱས་ཞུས་རྗེས་Lawyers Book Stall ཞེས་པའི་དཔེ་དེབ་ཁང་གི་སྦྱིན་བདག་ Bhaskar Dutta-Baruah ལགས་ཀྱིས་༸གོང་ས་མཆོག་ལ་བཀའ་དྲིན་རྗེས་དྲན་ཞུས་པ་དང་སྦྲགས་ཨ་སམ་ཡི་གེར་བསྒྱུར་བའི་བཀའ་རྩོམ་མཛད་རྣམ་ངོས་ཀྱི་ཡུལ་དང་ངོས་ཀྱི་མི་མང་གི་ཕྱག་དེབ་དབུ་འབྱེད་མཛད་རྒྱུར་གསོལ་འདེབས་ཞུས་དོན་ལྟར་༸གོང་ས་མཆོག་གིས་དབུ་འབྱེད་དང་ཆབས་ཅིག་དེར་འདུས་མང་ཚོགས་ ༡༥༠༠ བརྒལ་བར་འགྲོ་བ་མི་རིགས་གཅིག་གྱུར་ཡིན་བསམས་པའི་འདུ་ཤེས་འཛིན་རྒྱུ་གལ་ཆེན་ཡིན་སྐོར་དང་། དེང་སྐབས་འཛམ་གླིང་ནང་མིས་བཟོས་པའི་དཀའ་ངལ་མང་དག་གཅིག་ཡོད་པ་དེ་དག་གི་འབྱུང་རྐྱེན་ནི་སེམས་མ་དུལ་བའི་རྐྱེན་གྱི་ཡིན་སྟབས། དཔལ་ནཱ་ལེནྡྲ་ནས་བརྒྱུད་པའི་ནང་པ་སངས་རྒྱས་པའི་གཞུང་ལས་སེམས་ཁམས་རིག་པའི་སྐོར་སློབ་སྦྱོང་བྱེད་ཐུབ་པ་ཡིན་ན་དགེ་མཚན་ཆེ་བ་ཡོད་པ་དང་། རྒྱ་གར་གྱི་གཞོན་སྐྱེས་ཚོར་དཔལ་ནཱ་ལེནྡྲ་ནས་བརྒྱུད་པའི་རྒྱ་གར་གྱི་ལེགས་བཤད་དེ་དག་ལ་དོ་སྣང་ཆེ་ཙམ་བྱེད་པ་བརྒྱུད། ལེགས་བཤད་དེ་དག་ནི་རང་ཉིད་ཀྱི་སེམས་དུལ་རྒྱུ་དང་། གཞན་ལ་བྱམས་བརྩེ་དང་འཚེ་མེད་ཞི་བའི་ཐོག་ནས་རྩོད་རྙོག་རིགས་ལ་གདོང་ལེན་བྱེད་དགོས་པའི་སྐུལ་མ་མཛད་ཀྱི་ཡོད་སྐོར་བཀའ་སློབ་སྩལ།
ཕྱི་དྲོ་གྲོང་ཁྱེར་དེའི་ནང་ཨ་སམ་མངའ་སྡེ་དང་རྒྱ་གར་དབུས་གཞུང་ཟུང་འབྲེལ་ཐོག་གོ་སྒྲིག་གནང་བའི་ཡར་ཀླུང་གཙང་པོ་སྲུང་སྐྱོབ་ཀྱི་ལས་འགུལ་ Namami Brahmaputra ཞེས་པའི་མཇུག་སྡོམ་མཛད་སྒོའི་སྐུ་མགྲོན་གཙོ་བོར་གདན་ཞུས་ལྟར་༸ཞབས་སོར་འཁོད་སྐབས། མངའ་སྡེའི་གཙོ་འཛིན་དང་སྤྱི་ཁྱབ་བློན་ཆེན་མཆོག་གིས་ཕེབས་བསུའི་སྣེ་ལེན་ཞུས་ཡོད་པ་དང་། སྐབས་དེར་༸གོང་ས་མཆོག་གིས་ཤེས་ཡོན་ནི་ཡར་རྒྱས་གོང་འཕེལ་གྱི་གཞི་རྩ་ཡིན་པ་དང་། དེ་ཡང་ཤེས་ཡོན་ལམ་ལུགས་ནང་ཕྱི་དངོས་པོ་ཡར་རྒྱས་ཁོ་ན་གཙིགས་ཆེར་འཛིན་པ་མ་ཡིན་པར་ཆོས་ལུགས་དང་མ་འབྲེལ་བའི་བཟང་སྤྱོད་སློབ་གསོ་སྤྲོད་རྒྱུ་དེ་གལ་ཆེན་པོ་ཡིན་སྐོར་བཀའ་སློབ་སྩལ།
མཛད་སྒོ་འདིའི་ཐོག་མངའ་སྡེའི་སྤྱི་ཁྱབ་བློན་ཆེན་དང་མངའ་སྡེའི་གཙོ་འཛིན། མངའ་སྡེའི་དཔལ་འབྱོར་བློན་ཆེན། འགྲིམ་འགྲུལ་བློན་ཆེན། ཨ་སམ་རུ་ཁག་གི་དམག་དཔོན་བཅས་ཀྱང་ཕེབས་ཡོད་པ་དང་། སྐབས་དེར་ལོ་ངོ་ ༥༨ གོང་༸གོང་ས་༸སྐྱབས་མགོན་ཆེན་པོ་མཆོག་བཙན་བྱོལ་དུ་འབྱོར་སྐབས་ས་མཚམས་ནས་སྣེ་ལེན་ཞུ་མཁན་རྒྱ་གར་གྱི་དམག་མིའི་རུ་ཁག་ཁོངས་སུ་ཡོད་མཁན་དམག་མི་ཟུར་པ་ཞིག་དེར་བཅར་ཡོད་པ་ཁོང་དང་ལྷནསྤྱི་ནོར་༸གོང་ས་༸སྐྱབས་མགོན་མཆོག་གིས་སྐུ་དཔར་ལྷན་སྒྲོན་གནངབ་དང་། ཁུལ་དེའི་ཤི་ལོང་དང་ཨི་ཊ་ན་གར་སོགས་ནས་བཅར་བའི་བོད་མི་གྲངས་ ༤༠༠ ཙམ་ལ་ཟུར་དུ་མཇལ་ཁ་དང་མི་རབས་གཞོན་པ་ཚོར་བོད་ཀྱི་སྐད་ཡིག་སློབ་སྦྱོང་ཡག་པོ་སྤྲད་དེ་མི་རིགས་ཀྱི་ངོ་བོ་སྲུང་སྐྱོབ་དགོས་པའི་བཀའ་སློབ་སྩལ་ཡོད་པ་རེད།


text:
གླུ་སྐད་སྙན་མོ་ངག་ལ་གྱེར་བའི་རྩྭ་ཐང་གི་གེ་སར་སྒྲུང་བ།
སྤེལ་དུས 2018-03-30
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། ཚེ་རིང་གིས་བསྒྱུར།
མི་ལོ་༤༠ལ་སོན་པའི་ཚེ་རིང་དགྲ་འདུལ་ནི་ད་ལྟ་ནད་གདོན་གྱིས་འཇབ་རྒོལ་ལས་ཐར་མ་ཐག་ཡིན་པ་དང་། ལོ་ཁ་ཤས་ཀྱི་སྔོན་དང་བསྡུར་ན་ཤ་རིད་ཅིང་ངོ་མདངས་ཀྱང་དེ་འདྲ་ལེགས་པོ་ཞིག་མིན། ཁོང་གི་སྒྲུང་བཤད་ཁང་ནི་མགྲོན་ཁང་ཞིག་གི་རིམ་པ་འོག་མ་ན་ཚོང་ལས་ཀྱི་འདུ་འཛི་མེད་པ་ཞིག་ཏུ་ཡོད་ལ། ཉིན་རྒྱུན་ཁོ་དངོས་སུ་འོང་ནས་ཚོང་ཁང་ཕྱི་ནང་གི་བྱ་བ་ཡོད་ཚད་སུན་སྣང་དང་སྐྱོ་ངལ་མེད་པར་གཉེར་གྱིན་ཡོད། ང་ཚོའི་གནས་ཚུལ་རྟོགས་རྗེས་ཁོ་ཐག་རིང་ནས་བསུ་རུ་འོང་། བྲེལ་ཟིང་གིས་ཁེངས་པའི་བྱ་བའི་ཁྲོད་ནས་ཁོས་ང་ཚོའི་བཅར་འདྲི་ལ་དགའ་སྤྲོས་དང་ལེན་བྱས། ཁོ་དང་འབྲེལ་བ་གཏིང་ཟབ་ཡོད་པའི་གེ་སར་སྒྲུང་གི་སྒྱུ་རྩལ་སྐོར་གྱི་འདས་དོན་མང་བོ་ཞིག་ང་ཚོར་བརྗོད་བྱུང་།
གེ་སར་སྒྲུང་བའི་ཕ་ཡུལ་ནག་ཆུ།
མིག་སྔར་གེ་སར་སྒྲུང་ནི་འཛམ་གླིང་སྟེང་གི་ཆེས་རིང་བའི་ལོ་རྒྱུས་སྙན་རྩོམ་རིང་མོ་ཞིག་ཡིན་ལ། བོད་དམངས་ཁྲོད་ནས་བརྒྱུད་འོང་བའི་སྣ་མང་རིག་གནས་ཞུན་སྦྱང་བྱས་འོང་ཞིང་མི་རིགས་མང་བོའི་དམངས་ཁྲོད་ཀྱི་ངག་རྒྱུན་ལ་བརྟེན་ནས་བར་མ་ཆད་པར་བརྒྱུད་འོང་བའི་ངོ་མཚར་ཅན་གྱི་རིག་གནས་ཤིག་ཡིན་པ་རྒྱལ་ཁབ་ཕྱི་ནང་ཀུན་གྱིས་བདེན་དཔང་ཁུངས་ཐུབ་བྱས། མི་རིགས་མང་བོའི་ངག་ཐོག་ན་བརྒྱུད་པའི་འབྲོག་ལས་གཙོ་གཉེར་བྱེད་པའི་རྩྭ་ཐང་གི་མི་རིགས་རིག་གནས་ཀྱི་ཉིང་བཅུད་འཛད་མཐའ་མེད་པ་ཞིག་ཀྱང་ཡིན་པ་མ་ཟད། བོད་གནའ་རབས་ཀྱི་དམངས་ཁྲོད་རིག་གནས་དང་ངག་ཐོག་ནས་བརྒྱུད་པའི་སྒྱུ་རྩལ་གྱི་ལམ་ན་གཟི་འོད་འབར་བའི་མིའི་རིགས་ཀྱི་ཤེས་རིག་གི་གྲུབ་འབྲས་ཆེན་པོ་ཞིག་ཡིན། སྒྲུང་བ་གྲངས་མེད་ཀྱི་རང་ཉིད་ཀྱི་སྙན་མོ་ངག་གི་འགྱུར་ཁུགས་ལ་བརྟེན་ནས་བསྟོད་གླུ་དང་ལྡེམ་མྱུར་རྩལ་གྱི་སྟངས་སྟབས་ལ་བརྟེན་ནས་འཁྲབ་སྟོན་བྱས་འོང་བ་ཞིག་ཀྱང་རེད།
གེ་སར་སྒྲུང་ནི་ལོ་རྒྱུས་ཀྱི་རྒྱུན་རིང་ཞིང་སྒྲིག་གཞི་རྒྱ་ཆེ་བ། བམ་པོའི་གྲངས་མང་བ། བརྗོད་དོན་ཕུན་སུམ་ཚོགས་པ། རྣམ་པ་འབུར་དུ་དོད་པ། ཆེས་དར་ཁྱབ་ཆེ་བའི་བོད་ཀྱི་ལྷ་སྒྲུང་རང་བཞིན་ཅན་གྱི་གཏམ་རྒྱུད་དང་སྙན་རྩོམ། གཏམ་དཔེ། གླུ་སོགས་སྣ་མང་རང་བཞིན་ཅན་གྱི་དམངས་ཁྲོད་རྩོམ་རིག་གི་རྨང་གཞི་བརྟན་པོར་བརྟེན་ནས་བྱུང་བ་དང་རིམ་བཞིན་འཕེལ་རྒྱས་སུ་སོང་བ་དང་། སྒྲུང་འདིས་མི་རྣམས་ལ་རིན་ཐང་གཞལ་དུ་མེད་པའི་བོད་གནའ་རབས་སྤྱི་ཚོགས་ཀྱི་ལོ་རྒྱུས་ཀྱི་ངོ་བོ་དང་རྒྱུ་ཆ་དཀོན་པོ་མང་བོ་མཁོ་སྤྲོད་བྱས་པ་དང་། བོད་གནའ་རབས་ཀྱི་ལོ་རྒྱུས་དང་ཤེས་བྱ་ཀུན་འདུས་ཀྱི་དེབ་ཐེར་ཆེན་པོ་ཞིག་ཀྱང་ཡིན།
ལོ་རྒྱུས་སྙན་རྩོམ་གྱི་ཁྲོད་ཀྱི་གེ་སར་རྒྱལ་བོ་ནི་བླ་ན་མེད་པའི་ཤེས་རབ་དང་ནུས་པ་བསམ་གྱིས་མི་ཁྱབ་པ་མངའ་བའི་མི་སྣ་ཞིག་ཡིན་པ་དང་། མི་ཚེ་ཧྲིལ་བོར་གཡུལ་འགྱེད་ཀྱི་ལས་ལ་ཞུགས་པ་ནས་ཕྱོགས་བཞིའི་དགྲ་བཞི་བཏུལ། ཡུལ་ཁམས་མང་བོར་བདེ་སྐྱིད་ཀྱི་ལས་ལ་བཀོད་དེ་གྲུབ་འབྲས་གཡུར་དུ་ཟ་བ་མང་བོ་ཞིག་བླངས་ཡོད་པ་རེད། ལོ་རྒྱུས་སྙན་རྩོམ་འདིས་རྟོགས་བཏགས་དང་འཆར་ཡན་ལ་བརྟེན་ནས་གེ་སར་རྒྱལ་བོ་ནི་ལྷའི་རྣམ་པ་ཅན་དུ་བསྒྱུར་ནས་མི་དམངས་ཀྱིས་དད་སེམས་དང་འདོད་བློ་མངོན་པར་མཚོན་ཡོད་ལ། ཀྱག་ཀྱོག་གི་རྣམ་པ་ལ་བརྟེན་ནས་ལོ་རྒྱུས་སྟེང་གི་ཚོ་ཁག་དང་མི་རིགས་ཕན་ཚུན་བར་གྱི་རྙོག་འཛིང་གི་རྣམ་པ་དེའང་ཟུར་མི་འདྲ་བ་ནས་མཚོན་ཡོད།
ནག་ཆུ་ས་ཁུལ་གྱི་སྔོན་མའི་གེ་སར་ཆེད་མཁས་པ་ལི་པིན་གྱིས་གེ་སར་རིག་གནས་སྲུང་སྐྱོབ་བྱས་འོང་བའི་ཞིབ་འཇུག་གི་རྒྱུ་ཆ་གཙོ་བོ་ནི། ནག་ཆུ་ས་ཁུལ་གྱི་གེ་སར་སྒྲུང་གི་གཏམ་རྒྱུད་ཀྱི་འོད་སྡེར་དང་ལོ་རྒྱུས་སྙན་རྩོམ། སྒྲུང་བའི་འདྲ་པར། ནག་ཆུ་ས་ཁུལ་གྱི་གེ་སར་སྒྲུང་གི་ཡི་གེའི་རྒྱུ་ཆ། སྒྱུ་རྩལ་གྱི་ཤུལ་དངོས་དང་ལོ་རྒྱུས་ཡི་གེར་ཕབ་པ། ནག་ཆུ་ས་ཁུལ་དུ་དར་ཁྱབ་ཆེ་བའི་སྒྱུ་རྩལ་གྱི་ཐོན་སྐྱེད་རྒྱུ་ཆ། བོད་རྒྱ་ཡིག་གཉིས་ཀྱི་གླུ་ཚིག་ཡི་གེའི་རྒྱུ་ཆར་བཀོད་པ་སོགས་ཡོད།
ལི་པིན་གྱིས་ནག་ཆུ་ནི་ཀྲུང་གོའི་གེ་སར་སྒྲུང་བ་འདུས་སྡོད་ཆེ་ཞིང་གེ་སར་རིག་གནས་ཀྱི་གཤིན་ས་ལེགས་པོ་ཞིག་ཡིན་པར་སྙམ་གྱིན་ཡོད།
ཚེ་རིང་དགྲ་འདུལ་གྱི་་གཟི་བརྗིད་དང་དཀའ་རྙོག
མིག་སྔར་བོད་ཀྱི་ཟློས་གར་དང་གེ་སར་སྒྲུང་ནི་བོད་ལྗོངས་ཀྱི་འཛམ་གླིང་རང་བཞིན་གྱི་གཟུགས་འདས་རིག་གནས་ཀྱི་ལས་གཞིའི་རྣམ་གྲངས་སུ་ཚུད་ཡོད་པ་དང་། ནག་ཆུ་ནི་གེ་སར་སྒྲུང་གི་རིག་གནས་ཀྱི་རྨང་གཞི་ཟབ་པོའི་གྲོང་རྡལ་ཞིག་ཡིན་ལ། ཚེ་རིང་དགྲ་འདུལ་ནི་རྒྱལ་ཁབ་རིམ་པའི་གཟུགས་འདས་ཤུལ་བཞག་རིག་གནས་རྒྱུད་འཛིན་གྱི་ཚབ་མཚོན་མི་སྣ་གལ་ཆེན་ཞིག་ཡིན་པས། རང་ཉིད་ཀྱི་ཕྲག་སྟེང་དུ་ཡོད་པའི་འོས་འགན་ལྕི་མོ་ཞིག་ཡིན་པར་འདོད་ཀྱིན་ཡོད། “དེ་རིང་ནི་ང་ཚོ་དང་འབྲེལ་ཡོད་ཆེད་མཁས་པ་དང་མཉམ་འབྲེལ། དག་སྒྲིག མྱུར་སྐྱོབ་བྱས་ནས་གེ་སར་ སྒྲུང་གི་དབྱངས་རྟ་མི་འདྲ་བ་༣༦༠ལྷག་ཉར་ཚགས་བྱས་པ་དང་། ང་ཚོས་སྒྲུང་དཔེ་མི་འདྲ་བ་མང་བོ་སྒྲ་ཕབ་བྱས་ན་སྒྲུང་འདི་དུས་ཡུན་རིང་བོར་ཉར་ཐུབ་པ་དང་། འདི་ནི་གེ་སར་རིག་གནས་མྱུར་སྐྱོབ་ཀྱི་ཐད་ནས་བྱ་བ་གསར་བ་ཞིག་ཡིན་པས་དོན་སྙིང་ཤིན་ཏུ་ཆེ། ”ཞེས་བཤད།
གེ་སར་སྒྲུང་གི་སྒྱུ་རྩལ་བྱ་བ་གཉེར་མཁན་ཞིག་ལ་ཆ་མཚོན་ན་དཀའ་ངལ་ཆེས་ཆེ་བའི་གནས་སྟངས་ལ་ཚེ་རིང་དགྲ་འདུལ་གྱིས་དཔེར་བླངས་ནས་བཤད་དོན། བྱ་བ་འདི་གཉེར་ན་དོན་སྙིང་ཆེས་ཆེར་ལྡན་ལ། ང་ཚོའི་བྱ་བ་ནི་དཀན་གཟར་གྱི་བྲག་རི་ལ་འཛེགས་པ་དང་འདྲ་བར་དེ་ལ་འཛེགས་བྱེད་ཀྱི་སྐས་དང་རྐང་བ་འཇོག་བྱེད་ཀྱི་གནས་ཤིག་ཡོད་ན་མ་བརྒལ་ཡང་མི་སྐྱོན་ལ། འདི་དག་མེད་ན་ཐག་པ་ཞིག་ཡོད་ན་ཡང་ང་འགོ་དགོས། གལ་ཏེ་འདི་ཡང་མེད་ན། ངས་ངེས་པར་དུ་ཐབས་བཀོད་ཅིག་འཐེན་ན་འགྲིག་གི་རེད། ཆེས་གལ་ཆེ་བ་ནི་མི་སུ་ཞིག་ལ་མཚོན་ན་ཡང་གཙོ་བོ་སེམས་ཕམ་མི་རུང་། མིག་སྔར་གྱི་གནས་བབ་ནི་འདི་འདྲ་རེད། གེ་སར་སྒྲུང་གི་གཏམ་རྒྱུད་འདི་དག་ལེགས་སྒྲིག་དང་མྱུར་སྐྱོབ་བྱེད་པར་རྒྱལ་ཁབ་ཀྱིས་མཐོང་ཆེན་བྱེད་ཀྱིན་ཡོད། ལྷག་པར་དུ་མང་ཚོགས་ཀྱི་ཁྲོད་དུ་གེ་སར་སྒྲུང་གི་གཏམ་རྒྱུད་ནི་མི་སེམས་ཀྱི་གཏིང་རིམ་དུ་ཐིམ་ཡོད། ང་ཚོའི་མེས་པོ་རྣམས་ཀྱིས་རང་ཉིད་ཀྱི་འབད་བརྩོན་དང་རྔུལ་ཆུ་ལ་བརྟེན་ནས་གེ་སར་སྒྲུང་གི་ལོ་རྒྱུས་ཀྱི་རྨང་མཐུག་པ་ཞིག་བཏིངས་ཡོད་པ་དང་ད་ལྟའི་ན་གཞོན་རྣམས་ཀྱང་གེ་སར་སྒྲུང་ལ་ཤིན་ཏུ་དགའ་བོ་ཡོད། གལ་ཏེ་གེ་སར་རྒྱལ་བོ་ནི་མཐོ་སྒང་གི་རླབས་ཆེན་གྱི་དཔའ་རྒོད་ཅིག་མིན་ཚེ། གེ་སར་རྒྱལ་བོའི་སྒྲུང་རྩ་བ་བརྟན་པོ་དང་རྨང་གཞི་ལེགས་པོ་ཞིག་གཏན་ནས་ཚུགས་ཐབས་མེད་ལ། ལོ་རྒྱུས་རང་བཞིན་གྱི་ངོ་མཚར་རྨད་བྱུང་གི་སྒྲུང་རིང་འདི་ཡང་གནས་ཐབས་མེད། གེ་སར་རྒྱལ་བོ་ལ་མཐུ་དང་ནུས་པ་ཆེན་པོ་ཞིག་མེད་ན། མཐའ་ཡས་རྩྭ་ཐང་སྟེང་གི་སློབ་གྲྭར་འགྲིམས་མ་མྱོང་བའི་བྱིས་པ་དག་གིས་ཀྱང་སྒྲུང་སྣ་ཚོགས་ལེན་ཐབས་མེད་ལ། གེ་སར་སྒྲུང་ལ་སྒྲུང་དཔེ་མི་འདྲ་བ་ཉིས་བརྒྱའམ་སུམ་བརྒྱ་ལྷག་ཡོད་པ་དང་། ད་ལྟ་པར་ཟིན་པའི་དཔེ་ཆ་ཉིས་བརྒྱ་དང་སུམ་བརྒྱ་ལྷག་ཡོད། འདི་རུ་གེ་སར་ཞིབ་འཇུག་དང་གསར་བྱུང་སྒྲུང་དཔེ་གཉིས་ཀྱི་རྨང་གཞི་ལེགས་པོ་ཞིག་ཡོད་ཚེ། གླིང་སྒྲུང་ནི་སྔར་ལས་རྒྱ་ཆེ་བ་དང་ཕུན་སུམ་ཚོགས་པ་ཞིག་ཏུ་འགྱུར་སྲིད། གནས་བབ་འདི་འདྲའི་འོག བྱ་བ་འདི་སྒྲུབ་དགོས་ན། ཉམས་མྱོང་དང་ནུས་པ་ནི་ཆེས་གལ་ཆེན་པོ་རེད། དཀའ་ཁག་གཙོ་བོ་ཡང་འདི་ན་ཡོད་པ་རེད། ཅེས་ང་ཚོར་གསལ་བརྗོད་གསལ་བོ་ཞིག་གནངས་བྱུང་།
འཛམ་གླིང་གི་མིའི་རིགས་ཀྱི་ཤེས་རིག་ཡར་རྒྱས་སུ་འགྲོ་དགོས་ན། མི་རིགས་སོ་སོའི་ཐུན་མོང་མ་ཡིན་པའི་རིག་གནས་ཀྱི་ཉིང་བཅུད་འདི་དག་སྲུང་འཛིན་བྱེད་དགོས། གལ་ཏེ་ཤེས་རིག་གི་ཕ་མཁར་འདི་དག་མེད་ན། མིའི་རིགས་ཀྱང་དཔལ་ཡོན་གྱི་འགྲོ་ལམ་དུ་ནམ་ཡང་བསྐྱོད་ཐབས་མེད། གེ་སར་སྒྲུང་ནི་བོད་མི་དམངས་ཀྱི་བློ་གྲོས་ཀྱི་རྩལ་དང་ཞུམ་མེད་ཀྱི་བརྩོན་འགྲུས་ལ་བརྟེན་ནས་གསར་བསྐྲུན་བྱས་པའི་མིའི་རིགས་ཐུན་མོང་གི་ཤུལ་བཞག་རིག་གནས་ཀྱི་ནོར་བུ་སྲིད་ན་དཀོན་པ་ཞིག་ཡིན་ལ། མིའི་རིགས་ཀྱི་ལོ་རྒྱུས་དང་རིག་གནས། ཆོས་ལུགས། ཡུལ་སྲོལ། སྐད་ཆའི་སྒྱུ་རྩལ་སོགས་ལ་ཞིབ་འཇུག་བྱེད་པའི་རྒྱུ་ཆ་རྩ་ཆེན་ཞིག་ཀྱང་ཡིན་ནོ། །


text:
༄༅། །ཕྱི་ལོ་ ༢༠༡༧ ཟླ་ ༨ ཚེས་ ༣༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཨེ་ཤ་ཡའི་གསུང་ཆོས་གོ་སྒྲིག་ཚོགས་ཆུང་གིས་གསོལ་འདེབས་ཞུས་དོན་ལྟར་བཞུགས་སྒར་རྡ་རམ་ས་ལར་ཆེད་ཕེབས་གནང་བའི་ཨེ་ཤ་ཡའི་རྒྱལ་ཁབ་ཧིན་རྡི་ནེ་ཤི་ཡ་དང་ཀོ་རུ་ཡ། མཱ་ལེ་ཤེ་ཡ། སངྒཱ་པོར། ཐའེ་ལན་ཌི། ཝེ་དི་ནམ་སོགས་ཕེབས་པའི་ཆོས་ཞུ་བ་མི་གྲངས་ ༡༥༠༠ དང་། ཧོང་ཀོང་དང་། འབྲུག གཞན་ཡང་འཛམ་གླིང་ཤར་ནུབ་ཀྱི་རྒྱལ་ཁབ་ ༦༡ ནས་ཆོས་ཞུ་བ་ ༦༥༠༠ བཅས་ཁྱོན་བསྡོམས་མི་གྲངས་ ༨༠༠༠ བརྒལ་བར་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་བ་བུདྡྷ་པཱ་ལི་ཏའི་གསུང་ཆོས་འཕྲོ་སྐྱོང་གནང་ཡོད་པ་རེད།
དེ་ཡང་ཞོགས་པ་ཆུ་ཚོད་༨།༣༠ ཐོག་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་དུ་ཆིབས་བསྒྱུར་གྱིས་བཞུགས་ཁྲིར་༸ཞབས་སོར་འཁོད་མཚམས་ཐའེ་ལན་ཊའི་དགེ་འདུན་པ་ཁག་ཅིག་གིས་ཐའེ་ལན་གྱི་སྐད་ཐོག་ཤེས་རབ་སྙིང་པོ་གསུང་འདོན་གནང་བ་དང་། དེ་བཞིན་ཀོ་རི་ཡའི་དགེ་འདུན་པ་ཁག་ཅིག་གིས་ཀོ་རི་ཡའི་སྐད་ཐོག་ཤེས་རབ་སྙིང་པོ་གསུང་འདོན་གནང་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མ་འགག་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་འཚལ་ལོ། །ཞེས་སོགས་གསུང་འདོན་གནང་གྲུབ་མཚམས་གསུང་ཆོས་སྔོན་འགྲོའི་བཀའ་སློབ་སྩལ་དོན།
དེ་རིང་ཉིན་གཉིས་པ་རེད། སྔོན་ལ་འདི་བཤད་འདོད་བྱུང་། སྲོག་ཆགས་སེམས་ལྡན་ཚང་མར་ཚོར་བ་བདེ་སྡུག་ཡོད་པ་དང་། ཚོར་བ་དེར་སྡུག་བསྔལ་མི་འདོད་པ་དང་བདེ་བ་འདོད་པ་རང་བཞིན་ལྷན་སྐྱེས་རེད། དེར་བརྟེན་ནཱ་ལེནྡྲའི་མཁས་པའི་གསུང་དུ་རིགས་པ་བཞིའི་ནང་གི་ཆོས་ཉིད་ཀྱི་རིགས་པ་ཞེས་པ་ཆགས་ཀྱི་ཡོད། ཕྱིའི་གཟུང་བ་ནང་འཛིན་པ། འཛིན་པའི་ཤེས་པ་ལ་ཚོར་བ་བདེ་སྡུག་ཡོད་པ་ཆོས་ཉིད་རེད། ཆོས་ཉིད་ཀྱི་རང་བཞིན་དེའི་ཐོག་ནས་བདེ་སྡུག་གཉིས་ལས་ཚོར་བ་བདེ་བ་ནི་ཡིད་ལ་སིམ་པ་ཡོང་བ་དང་། ཚོར་བ་སྡུག་བསྔལ་གྱིས་ཡིད་མི་བདེ་བ་ཡོང་བ་ཆོས་ཉིད་ཆགས་ཡོད། དེའི་བྱེད་ལས་ལྟ་བུའང་རེད། ཚོར་བ་བདེ་སྡུག་ནི་རྒྱུ་དང་རྐྱེན་ལ་བརྟེན་ནས་ཡོང་བཞིན་པ་ཞིག་ཡིན། དེར་བརྟེན་ཆོས་ཉིད་ཀྱི་རིགས་པ་གཞི་ལ་བཞག་སྟེ་ལྟོས་པའི་རིགས་པ། བྱ་བ་བྱེད་པའི་རིགས་པ། འཐད་སྒྲུབ་ཀྱི་རིགས་པ་བཅས་ཀྱི་ཐོག་ནས་དཔྱད་ཡོང་གི་ཡོད། དེ་གཞི་ལ་བཞག་སྟེ་བདེ་བ་འདོད་པ་ཡིན་པས་བདེ་བའི་རྒྱུ་བཙལ་ནས་དང་དུ་ལེན་པ་དང་། སྡུག་བསྔལ་མི་འདོད་པ་ཡིན་པས་སྡུག་བསྔལ་གྱི་རྒྱུ་བཙལ་ནས་གང་ནུས་ཀྱིས་ཉུང་དུ་གཏོང་བ་ནི་འཐད་སྒྲུབ་ཀྱི་རིགས་པ་ཆགས་ཀྱི་ཡོད། དེ་ལྟ་བུའི་ཐོག་ནས་འཛམ་བུ་གླིང་འདིའི་སྟེང་གི་སྲོག་ཆགས་དུད་འགྲོ་འབུ་སྲིན་ཕྲ་མོ་ཚུན་ཆད་སྡུག་བསྔལ་མི་འདོད་པ་དང་བདེ་བ་འདོད་པ་ནི་རང་གི་ངང་གིས་ཡོད་པ་ཞིག་རེད།
ང་ཚོ་མི་ལ་སྡུག་བསྔལ་མི་འདོད་པ་དང་བདེ་བ་འདོད་པ་ནི་རང་བཞིན་ལྷན་སྐྱེས་ཀྱིས་ཡོད་པའི་ཐོག་ཀླད་པ་གཞན་དང་མི་འདྲ་བ་ཡོད་པ་རེད། ཀླད་པའི་ནུས་པ་ཆོས་རབ་ཏུ་རྣམ་འབྱེད་ཅེས་བསམ་བློ་གཏོང་རྒྱུ་ཤུགས་ཆེན་པོ་ཡོད་པས་དེ་དང་འབྲེལ་བའི་དྲན་པའང་ཤུགས་ཆེན་པོ་ཡོད་པ་དང་། དེའི་སྟབས་ཀྱིས་འདས་པའི་ལོ་རྒྱུས་དྲན་ནས་སེམས་ལ་ཆགས་སྡང་སྐྱེ་བ་དང་། རྣམ་དཔྱོད་ཀྱི་ཐོག་ནས་མ་འོངས་པའི་འབྱུང་འགྱུར་ལ་བསམ་བློ་བཏང་ནས་རེ་བ་དང་དོགས་པ་མང་པོ་ཞིག་རུ་འཛིངས་ནས་སེམས་ལ་བདེ་སྡུག་ཡོང་བཞིན་ཡོད། སྤྱིར་བཏང་ལུས་ཀྱི་སྡུག་བསྔལ་མི་འདོད་པ་དང་། ལུས་ཀྱི་འཕྲལ་སེལ་བདེ་བ་དོན་དུ་གཉེར་བ་ནི་དུད་འགྲོ་ཚོ་དང་གཅིག་མཚུངས་རེད། ཡིན་ནའང་། མི་ལ་བསམ་བློ་ཤུགས་ཆེ་བ་ཡོད་པས་བློ་ལ་བརྟེན་པའི་བདེ་སྡུག་ཧ་ཅང་ཤུགས་ཆེན་པོ་ཆགས་ཀྱི་ཡོད།
འབར་གས་ཆེན་མོ་(Big Bang) བྱུང་སྟངས་ལ་ཚན་རིག་པའི་ནང་ནས་ཁ་ཤས་ཀྱིས་ཐེར་འབུམ་ (billions) ༡༢ གོང་ལ་ཡིན་པ་བཤད་ཀྱི་འདུག ལོ་ཤས་སྔོན་ངོས་རང་སུད་སི་རུ་འོད་ཀྱི་མགྱོགས་ཚད་སོགས་ལ་བརྟག་དཔྱད་བྱེད་པའི་ལྟེ་གནས་ཤིག་ཏུ་སླེབས་སོང་། དེ་དུས་ཚན་རིག་པ་ཁ་ཤས་དང་ཐུག་པ་རེད། དེའི་ནང་ཨི་ཊ་ལི་ནས་ཡིན་པའི་ཚན་རིག་པ་ཞིག་གིས་ངོས་ལ་འགྲེལ་བཤད་རྒྱག་པའི་སྐབས་སུ་མིག་འབུར་ཚུགས་སུ་བལྟས་ནས་འབར་གས་ཆེན་མོ་ལོ་ཐེར་འབུམ་(billions)༡༢ གོང་ལ་བྱུང་བ་རེད་ཅེས་ཟེར། དེ་རྗེས་མུབ་བྷེ་ལ་ཚན་རིག་པ་མང་པོ་འཚོགས་ཡོད་པའི་སྐབས་ཤིག་ལ་ཨ་རིའི་ཚན་རིག་པ་ཞིག་གིས་ཐེར་འབུམ་ (billions) ཉི་ཤུ་རྩ་གྲངས་ཤིག་སོང་ཡོད་པ་བཤད་སོང་། དེ་གོ་ནས་ཚན་རིག་པ་ཁོ་རང་ཚོ་ཡང་ཏན་ཏན་མི་འདུག་བསམ་སོང་། གང་ལྟར་འབར་གས་ཆེན་མོ་བྱུང་ནས་ལོ་ཐེར་འབུམ་ ༡༥ སྐོར་འདས་པ་བཤད་ཀྱི་མེད་དམ། ཉི་མ་འཆར་ནས་ཐེར་འབུམ་ ༥ དང་། བརླན་གཤེར་སླེབས་ཏེ་སྲོག་ཆགས་ཀྱི་རིགས་ཆགས་ནས་ཐེར་འབུམ་ ༤ འགྲོ་བཞིན་ཡོད་པ་རེད། འཛམ་གླིང་ཆགས་ནས་རིམ་བཞིན་རྡུལ་ཕྲ་རབ་ཀྱིས་རྣམ་ཤེས་ཀྱི་རྟེན་བྱེད་ཐུབ་པའི་མཚམས་ལ་སླེབས་སྐབས་སེམས་ཅན་སྲོག་ཆགས་བྱུང་བ་རེད། ངོས་ཀྱིས་ཚན་རིག་པ་རེ་འགའ་ལ་སྐད་ཆ་དྲིས་མྱོང་། ས་རྡོ་རི་བྲག་ཆགས་པའི་རྡུལ་ཕྲ་རབ་དང་ཀླད་པ་ཆགས་པའི་རྡུལ་ཕྲ་རབ་གཉིས་ལ་ཁྱད་པར་ཡོད་པ་རེད་དམ། ཞེས་འདྲི་སྐབས་ཁྱད་པར་ཡོད་པ་མ་རེད་ཅེས་བཤད་སོང་། འཛམ་གླིང་ཐོག་མ་ཆགས་པའི་སྐབས་སམ་དེང་སང་གི་སྐད་དུ་འབར་གས་ཆེན་མོ་ཐོག་མ་བྱུང་བའི་སྐབས་སུ་རྣམ་ཤེས་ཀྱི་རྟེན་བྱེད་ཐུབ་པའི་རྡུལ་ཕྲ་རབ་རིགས་གཅིག་དང་། རྣམ་ཤེས་ཀྱི་རྟེན་བྱེད་མི་ཐུབ་པའི་རྡུལ་ཕྲ་རབ་ཀྱི་རིགས་ཞེས་ཕལ་ཆེར་དབྱེ་བ་མེད་པ་འདྲ། རྡུལ་ཕྲ་རབ་མང་པོ་འདུས་ནས་རིམ་བཞིན་རྣམ་ཤེས་ཀྱི་རྟེན་བྱེད་མཁན་ཞིག་དང་མི་བྱེད་མཁན་ཞིག་ཆགས་ཏེ་སྲོག་ཆགས་བྱུང་ཐུབ་པ་བཤད་དགོས་ཀྱི་འདུག
མངོན་པ་མཛོད་ཀྱི་ནང་དུ་མ་འོངས་པ་ན་ཚེ་ལོ་བཅུ་དང་མགོ་སྟོད་ཚེ་ལོ་དཔག་མེད་ཅེས་གསུངས་ཡོད་པ་ནི་དེ་ཏག་ཏག་བཤད་ཐུབ་པ་ཁག་པོ་རེད། ཐོག་མ་ཁམས་གོང་མ་ཞིག་ནས་སེམས་ཅན་མར་སླེབས་པ་དང་། དེ་དུས་ཏིང་ངེ་འཛིན་གྱི་འཚོ་བ་དང་། དེ་ནས་ས་ཞག་ཟོས་ཏེ་རིམ་བཞིན་དབང་པོ་དོད་ནས་ཁང་པ་བརྩིགས་པ་སོགས་ཀྱི་སྐད་ཆ་བཤད་ཀྱི་ཡོད་པ་རེད། དེ་ཕལ་ཆེར་ཁས་ལེན་ཐུབ་རྒྱུ་ཁག་པོ་རེད། སྐབས་རེར་འདས་པའི་སངས་རྒྱས་བཅོམ་ལྡན་འདས་རྣམ་འདྲེན་བཞི་པ་སོགས་ཚེ་ལོ་དྲུག་ཁྲི་དང་བཞི་ཁྲི་ཟེར་བ་སོགས་ཏག་ཏག་འགྲོ་གི་ཡོད་མེད་ལ་བསམ་བློ་གཏོང་དགོས་པ་རེད་འདུག གང་ལྟར་མིའི་འགྲོ་བ་ཆགས་ནས་རིམ་བཞིན་བསམ་བློའི་ཐོག་ནས་བདེ་སྡུག་མང་པོ་ཡོང་བ་ཞིག་རེད།
ང་རང་ཚོར་ལུས་དང་སེམས་གཉིས་ཡོད་པ་ལས་ལུས་ལ་བརྟེན་པའི་བདེ་སྡུག་ཕལ་ཆེར་དུད་འགྲོ་ལའང་འདྲ་བོ་རེད། སེམས་ལ་བརྟེན་པའི་བདེ་སྡུག་དེ་མི་ལ་ཧ་ཅང་ཤུགས་ཆེན་པོ་རེད། གང་ཡིན་ཟེར་ན་བསམ་བློ་གཏོང་རྒྱུ་ཧ་ཅང་མང་པོ་ཞིག་ཡོད་པས་དྲན་པ་ཡང་ཤུགས་ཆེན་པོ་རེད། ནམ་རྒྱུན་ངོས་ནས་བཤད་བཞིན་ཡོད། ང་ཚོ་ལུས་ཀྱི་སྡུག་བསྔལ་ཉུང་དུ་གཏོང་བ་དང་ལུས་བདེ་ཐང་ཡོང་ཆེད་ལུས་པོའི་འཕྲོད་བསྟེན་སྐོར་ལ་སློབ་སྦྱོང་སྤྲོད་ཀྱི་ཡོད་པ་རེད། ལུས་པོའི་འཕྲོད་བསྟེན་ནི་ལུས་ཀྱི་སྡུག་བསྔལ་ཉུང་དུ་གཏོང་བ་དང་། ནད་ན་ཚ་མ་ཡོང་བ། ལུས་བདེ་ཐང་ཡོང་བའི་ཆེད་སྨན་གྱི་མཐུན་རྐྱེན་མང་པོ་ཞིག་རིམ་བཞིན་རྙེད་ཡོང་གི་ཡོད་པ་རེད། ལུས་ཀྱི་བདེ་སྡུག་ནང་བཞིན་སེམས་ཀྱི་བདེ་སྡུག་ཡོད་པ་དང་། མི་ལ་ལུས་ཀྱི་བདེ་སྡུག་ལས་སེམས་ཀྱི་བདེ་སྡུག་ཕན་གནོད་ཤུགས་ཆེ་བ་ཡོད་པས་སེམས་ཀྱི་འཕྲོད་བསྟེན་ལ་བསམ་བློ་གཏོང་དགོས་ངེས་རེད། ངོས་ནས་ནམ་རྒྱུན་སེམས་ཀྱི་འཕྲོད་བསྟེན་ (hygiene of emotion) དགོས་ཀྱི་འདུག་ཅེས་བརྗོད་ཀྱི་ཡོད།
ལུས་པོའི་བདེ་སྡུག་གི་འཕྲོད་བསྟེན་ང་ཚོས་གལ་ཆེན་པོར་བརྩི་བཞིན་ཡོད་པ་རེད། ལུས་ཚོར་གྱི་བདེ་སྡུག་ལས་སེམས་ཚོར་གྱི་བདེ་སྡུག་གི་ཕན་གནོད་ཤུགས་ཆེ་བ་ཡོད། དཔེར་ན། ལུས་ལ་ནད་ན་ཚ་བྱུང་བ་ཡིན་ནའང་སེམས་ལ་ཞི་བདེ་ཡོད་ཚེ་ལྷོད་ལྷོད་སྡོད་ཐུབ་པ་ཞིག་དང་། སེམས་ལ་དངངས་སྐྲག་དང་སྡུག་བསྔལ་ཡོད་ཚེ་ལུས་ཀྱི་མཐུན་རྐྱེན་ཆ་ཚང་བ་ཡོད་ནའང་མ་སྐྱིད་པ་བྱས་ཏེ་སྡོད་དགོས་པ་ང་ཚོའི་མཐོང་ཆོས་རེད། སེམས་ཚོར་གྱི་བདེ་སྡུག་དེ་ལུས་ཚོར་གྱི་བདེ་སྡུག་ལས་ཚོར་བ་རྣོ་བ་དང་། ཕན་གནོད་ཤུགས་ཆེན་པོ་ཡོད་པ་ཞིག་རེད། དེར་བརྟེན་སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པས་སེམས་ཚོར་གྱི་འཕྲོད་བསྟེན་ཞིག་ལ་བསམ་བློ་གཏོང་དགོས་ངེས་རེད།
བསྐལ་བ་ཡ་ཐོག་ནས་སེམས་ཀྱི་བདེ་སྡུག་སྐོར་ལ་དོ་སྣང་བྱེད་འོངས་དུས་སེམས་ལ་དཀའ་ངལ་ཆེན་པོ་འཕྲད་པའི་སྐབས་སུ་རེ་བ་བཅོལ་སའི་ཆོས་བྱུང་བ་རེད། དེ་ནས་རིམ་བཞིན་འཇིག་རྟེན་བཀོད་པ་པོ་འདོད་མཁན་སོགས་ལྟ་གྲུབ་ཀྱི་རིགས་བྱུང་བ་དེ་དག་སེམས་ཀྱི་འཕྲོད་བསྟེན་སྐོར་ཆགས་ཀྱི་ཡོད་པ་རེད། ངོས་ནས་ནམ་རྒྱུན་ཆོས་ཞེས་པ་ནི་མིའི་ཆོས་རེད་མ་གཏོགས་དུད་འགྲོར་ཆོས་བཤད་རྒྱུ་མི་འདུག་ཅེས་རྗོད་བཞིན་ཡོད། ལྷ་དང་ལྷ་མ་ཡིན་ལ་བཤད་རྒྱུ་ཡོད་པ་རེད་ཟེར་གྱི་ཡོད་ཀྱང་ཏག་ཏག་འགྲོ་མིན་མི་ཤེས། གང་ལྟར་ང་ཚོའི་མཐོང་ཆོས་ལ་ཡོད་པའི་འཛམ་གླིང་འདིར་ཆོས་ནི་མིའི་སྤྱི་ཚོགས་ནང་དུ་འདུག་མ་གཏོགས་སྤྱི་ཚོགས་གཞན་པའི་ནང་དུ་མེད་པ་རེད། དེར་བརྟེན་མིའི་བསམ་བློའི་ནང་དུ་དཀའ་ངལ་ཆེན་པོ་འཕྲད་དེ་སོ་སོས་སྟངས་འཛིན་བྱེད་ཐུབ་པའི་ཚད་ནས་བརྒལ་ཡོང་བའི་སྐབས་སུ་ཡིད་ཆེས་བྱས་ཏེ་སྐྱབས་ཡོད་པ་རེད། དཀོན་མཆོག་ཡོད་པ་རེད། ལྷ་ཡོད་པ་རེད་ཅེས་འགྲོ་བཞིན་ཡོད། ཁ་སང་ཞུས་པ་ལྟར་བྱམས་བརྩེ་ནི་མིའི་ལྷན་སྐྱེས་ཀྱི་རང་བཞིན་ཡིན་པ་དང་། ཆོས་ལུགས་ཚང་མ་མིའི་ཆོས་ལུགས་ཡིན་པས་ཆོས་ལུགས་ཚང་མས་བྱམས་བརྩེ་གལ་ཆེན་པོ་ཡིན་པ་གསུང་གི་འདུག
ལུས་པོའི་འཕྲོད་བསྟེན་ལྟར་སེམས་ཀྱི་འཕྲོད་བསྟེན་ལ་བསམ་བློ་གཏོང་སྐབས་ལུས་ནི་གཟུགས་ཅན་གྱི་རྟེན་ནས་ནད་ན་ཚ་དང་། ནད་འབུ་ཕྲ་རབ་ཀྱི་ཐོག་ནས་གནས་ཡོང་གི་ཡོད་པ་རེད། དེ་སེལ་ཐབས་ཀྱང་རྫས་ཀྱི་རིགས་འདྲ་མིན་ཟོས་ནས་འགྱུར་བ་གཏོང་གི་ཡོད། སེམས་ཀྱི་སྡུག་བསྔལ་སེལ་རྒྱུ་ནི་སེམས་རང་གི་སྟེང་ནས་ཡོང་བ་དང་། རྣམ་རྟོག་གི་སྟེང་ནས་ཡོང་བ་ཞིག་ཡིན་པས་གཉེན་པོ་ཡང་དེ་ག་རང་ནས་བསྟེན་དགོས་པ་མ་གཏོགས་སྨན་ཟོས་ནས་ཕན་ཐོགས་རྒྱུ་མེད། དཀོན་མཆོག་ལ་ཡིད་ཆེས་དང་དད་པ་བྱས་པ་དེས་ཀྱང་ཕན་གྱི་ཡོད་པ་རེད། ཡིན་ནའང་། ད་དུང་དེ་མིན་པའི་ཐབས་ཤེས་གང་ཡོད་པ་ལ་བསམ་བློ་གཏོང་དགོས། རྒྱ་གར་གྱི་ཆོས་ལུགས་ཚོས་སྒོམ་རྒྱག་རྒྱུ་གསུང་གི་ཡོད་པ་རེད། བློའི་རྣམ་གཞག་མང་པོ་ཞིག་རྒྱ་གར་གྱི་ཆོས་བརྒྱུད་ཚོའི་ནང་ལ་ཐོན་ཡོང་གི་ཡོད། དེའི་ནང་ཚན་ནས་སངས་རྒྱས་པའི་ཆོས་བརྒྱུད་ནི་འཇིག་རྟེན་བཀོད་པ་པོ་མི་འདོད་མཁན་རེད། བཅོམ་ལྡན་འདས་རང་གིས་ཀྱང་བདག་ཉིད་བདག་གི་མགོན་ཡིན། ཞེས་གསུངས་ཡོད། ང་རང་ཚོ་སེམས་ཅན་རྣམས་ཀྱི་མགོན་སྐྱབས་བྱེད་མཁན་ནི་སོ་སོ་རང་ཉིད་རེད། སོ་སོའི་སེམས་བཏུལ་ན་བདེ་སྐྱིད་ཡོང་བ་དང་སེམས་མ་བཏུལ་ན་སངས་རྒྱས་ཀྱི་སྐྱོབ་ཐུབ་ཀྱི་མ་རེད་ཅེས་གསུང་གི་འདུག
ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང༌། །
འགྲོ་བའི་སྡུག་བསྔལ་ཕྱག་གིས་མི་སེལ་ལ། །
ཉིད་ཀྱི་རྟོགས་པ་གཞན་ལ་སྤོ་མིན་ཏེ། །
ཆོས་ཉིད་བདེན་པ་བསྟན་པས་གྲོལ་བར་འགྱུར། །
ཞེས་ཐུགས་རྗེའི་བདག་ཉིད་སངས་རྒྱས་ཀྱིས་སེམས་ཅན་གྱི་སྡུག་བསྔལ་ཕྱག་གིས་སེལ་ཐུབ་ཀྱི་མ་རེད། སྡུག་བསྔལ་གྱི་རྒྱུ་སྡིག་པ་ལྟ་བུར་ཆ་བཞག་ན་ཆུ་ཡིས་འཁྲུ་རྒྱུ་ཡོད་པ་མ་རེད། སངས་རྒྱས་བཅོམ་ལྡན་འདས་ཁོང་གི་ཐུགས་རྒྱུད་ལ་ཡོད་པའི་རྟོགས་པའི་ཡོན་ཏན་དེ་མར་གསོལ་རས་གནང་རྒྱུ་ཡོད་པ་མ་རེད། འོ་ན། སངས་རྒྱས་ཀྱིས་སེམས་ཅན་གྱི་དོན་ཇི་ལྟར་གནང་གི་ཡོད་པ་རེད་ཅེ་ན། ཆོས་ཉིད་བདེན་པ་བསྟན་པས་གྲོལ་བར་འགྱུར། ། ཞེས་བདེན་པ་དེ་རང་རང་གི་སེམས་མ་བཏུལ་བའི་ཆ་ནས་སྡུག་བསྔལ་ཡོང་གི་ཡོད་པ་རེད། སེམས་འདུལ་ཐབས་ཀྱི་སྐོར་ལ་གསུང་གི་ཡོད་པ་རེད། སངས་རྒྱས་པའི་ཆོས་ཀྱི་ནང་དུ་འཇིག་རྟེན་བཀོད་པ་པོ་ལྟ་བུ་ཕྱི་ལོགས་སུ་བདེ་སྡུག་ཞུ་ས་གང་ཡང་མེད་པར་སོ་སོས་བསམ་བློ་གཏོང་དགོས། དེར་བརྟེན་ང་ཚོ་རང་ཉིད་ཀྱིས་སེམས་མ་སྐྱིད་པ་ཇི་ལྟར་ཡོང་གི་ཡོད་པ་དེ་བཙལ་ནས་མ་སྐྱིད་པ་ཡོང་བའི་ལྡོག་ཕྱོགས་སམ་གཉེན་པོ་གང་ཡིན་པ་དེ་བཙལ་ནས་ཤེས་པ་བྱེད་དགོས། དེ་ལྟར་བྱས་ཏེ་སེམས་ཀྱི་བདེ་སྐྱིད་སྒྲུབ་དགོས། གང་ལྟར་སེམས་ཀྱི་བདེ་སྡུག་གི་ཚོར་བ་ཤུགས་ཆེན་པོ་ཡོད་པ་དེའི་འགྲོ་སྟངས་ཇི་ལྟར་ཡིན་པ་ཤེས་དགོས། ཞེས་སོགས་བཀའ་སློབ་སྩལ་ཏེ་ཆུ་ཚོད་ ༡༠།༠༠ ཙམ་ལ་བར་གསེང་དང་འབྲེལ་དྲི་བ་ཁག་ཅིག་ལ་བཀའ་ལན་སྩལ་བ་དང་། དེ་ནས་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་བ་བུདྡྷ་པཱ་ལི་ཏའི་གསུང་ཆོས་འཕྲོ་སྐྱོང་གནང་སྟེ་ཆུ་ཚོད་ ༡༡།༣༠ ཐོག་ཉིན་གཉིས་པའི་གསུང་ཆོས་གནང་སྒོ་མཇུག་ལེགས་པར་གྲུབ་ཡོད་པ་བཅས། །


text:
2010-10-19
༅༅།། བོད་སོག་མཛའ་འབྲེལ་དང་མཐུན་ལམ་གྱི་ཆིངས་ཡིག་སྐོར་ལ་རྒྱལ་སྤྱིའི་མཁས་པའི་བགྲོ་གླེང་ཚོགས་འདུ་ཞིག་བསྐོངས་འཚོགས་གནང་བ།
སོག་ཡུལ་གྱི་རང་བཙན་ཞེས་པའི་དུས་དེབ་རྩོམ་སྒྲིག་ཁང་གིས་གོ་སྒྲིག་གནང་བའི་འོག་ཕྱི་ལོ་ ༢༠༡༠ ཟླ་ ༡༠ ཚེས་ ༡༣ དང་ ༡༤ ཉིན་གཉིས་རིང་སོག་པོའི་རྒྱལ་ས་ཨུ་ལན་བ་དུར་བོད་དང་སོག་པོ་གཉིས་ཕྱི་ལོ་ ༡༩༡༣ ལོར་ཕན་ཚུན་རང་བཙན་རྒྱལ་ཁབ་ཏུ་ངོས་འཛིན་ཆ་འཇོག་བྱ་རྒྱུའི་ཆིངས་ཡིག་བཞག་པ་དེའི་སྐོར་ལ་རྒྱལ་སྤྱིའི་མཁས་པའི་བགྲོ་གླེང་ཚོགས་འདུ་ཞིག་བསྐོངས་འཚོགས་གནང་ཡོད།
བགྲོ་གླེང་ཚོགས་འདུ་དེའི་ཐོག་སོག་པོ་དང་རྒྱ་གར། ཨ་རི། ཀོ་རི་ཡ། ཨུ་རུ་སུ། ཁེ་ཎ་ཌ། ཐེ་ཝན། ཉི་ཧོང་། ཧོ་ལནྜ། འཇར་མ་ནི་སོགས་ནས་མཁས་པ་དང་མཁས་དབང་ཉི་ཤུ་རྩ་བདུན་ཙམ་ཕེབས་ཏེ། རྩོམ་ཤོག་སྒྲོག་སྦྱང་དང་བགྲོ་གླེང་ལྷུག་པོ་གནང་ཡོད།
དེ་ཡང་ཚེས་ ༡༣ ཉིན་གྱི་ཞོགས་པ་དབུ་འབྱེད་མཛད་སྒོའི་ཐོག་ཚོགས་སྐོང་འགན་འཛིན་རང་བཙན་ཞེས་པའི་དུས་དེབ་ཀྱི་རྩོམ་སྒྲིག་པ་མཁས་དབང་ཐུབ་ཤིང་ཏུག་སེ་(Tuvshintugs)ཡིས་གསུང་བཤད་གནང་རྗེས། བོད་མི་མང་སྤྱི་འཐུས་འབའ་པ་སྐལ་བཟང་རྒྱལ་མཚན་གྱིས་ཕྱི་རྒྱལ་མཁས་པ་དང་བྱེ་བྲག་བོད་ཀྱི་མཁས་པ་ཚོའི་ཚབ་གནང་སྟེ་གསུང་བཤད་གནང་། སྤྱི་འཐུས་འབའ་པ་སྐལ་བཟང་རྒྱལ་མཚན་གྱི་གསུང་བཤད་ནང་། བོད་སོག་གཉིས་ཀྱི་ཐུན་མོང་མ་ཡིན་པའི་ལོ་རྒྱུས་ཀྱི་འབྲེལ་བ་དང་། ད་ལྟའི་གནས་སྟངས། ཐེངས་འདིའི་བགྲོ་གླེང་ཚོགས་འདུའི་དོན་སྙིང་བཅས་རྩལ་དུ་བཏོན་ནས་གསུངས།
དེ་རྗེས་ཚོགས་ཐེངས་དང་པོའི་ནང་མཁས་དབང་༡༽ཇེ་བྷོར་དང་ ༢༽ ཆུང་ཚེ་རིང་། ༣༽ བྷ་བྷ་ཡར། ༤༽ བྷ་ཡ་སག་བཅས་ཀྱིས་རིམ་པ་བཞིན། ༡༽ བོད་སོག་ཆིངས་ཡིག་གི་ལོ་རྒྱུས་ཀྱི་གལ་གནད་དང་། ༢༽ བོད་སོག་ཆིངས་ཡིག་གི་རྒྱབ་ལྗོངས་དང་གལ་གནད། རྩོད་གཞི་བཅས་དང་འབྲེལ་བའི་ཕག་རིའི་གསང་མོལ། ༣༽ སྟོབས་ཆེན་རྒྱལ་ཁབ་ཚོས་བོད་སོག་ཆིངས་ཡིག་ལ་འཛིན་པའི་རྣམ་འགྱུར། ༤༽ རྒྱལ་སྤྱིའི་འབྲེལ་ལམ་གྱི་ཁྲོད་དུ་བོད་སོག་ཆིངས་ཡིག་གི་གལ་གནད་བཅས་ཀྱི་སྐོར་རྩོམ་ཤོག་སྒྲོག་སྦྱང་གིས་བགྲོ་གླེང་གནང་།
ཚོགས་ཐེངས་གཉིས་པའི་ནང་མཁས་དབང་༡༽ སར་ཇིའུ་དང་། ༢༽ མའེ་ཁལ་ ཝན་ པ་རག ༣༽ སེ་པར་ལིང་། ༤༽ བྱམས་པ་བསམ་གཏན་བཅས་ཀྱིས་རིམ་པ་བཞིན། ༡༽ བོད་སོག་ཆིངས་ཡིག་དེ་རྒྱལ་སྤྱིའི་ཐོག་ཁྲིམས་ནུས་ཡོད་པའི་ཡིག་ཆ་ཞིག་ཡིན་ཚུལ། ༢༽ རྒྱལ་སྤྱིའི་ཁྲིམས་ཐོག་ནས་བོད་སོག་ཆིངས་ཡིག་གི་ངོ་བོར་དཔྱད་པ། ༣༽ བོད་སོག་ཆིངས་ཡིག་ལ་རྒྱལ་སྤྱིས་དོ་སྣང་དང་འགྲེམས་སྤེལ་གྱི་སྐོར། ༤༽ བོད་སོག་ཆིངས་ཡིག་གི་ཁྲིམས་མཐུན་རང་བཞིན་བཅས་ཀྱི་སྐོར་ལ་རྩོམ་ཤོིག་སྒྲོག་སྦྱང་གིས་བགྲོ་གླེང་གནང་།
ཚོགས་ཐེངས་གསུམ་པའི་སྐབས་མཁས་དབང་༡༽ ཚེ་རིང་ཤཀྱ་དང་། ༢༽ ནི་ཀོ་ལའེ་ ཚེ་རེམ་པི་ལོབ། ༣༽ བསོད་ནམས་རྒྱལ་མཚན། ༤༽ ལིན་ཨིན་ཤོང་བཅས་ཀྱིས་རིམ་པ་བཞིན། ༡༽ དུས་རབས་ཉི་ཤུ་པའི་འགོ་སྟོད་དུ་བོད་སོག་རྒྱལ་ཁབ་གཉིས་གྲུབ་ཚུལ་གཤིབས་བསྡུར། ༢༽ བོད་སོག་ཆིངས་ཡིག་གི་ཟིན་བྲིས་ཇི་ལྟར་བཀོད་མིན་སྐོར་གྱི་དཔྱད་གཞི་གསར་པ། ༣༽ ཕྱི་ལོ་ ༡༩༡༣ ལོའི་བོད་སོག་ཕན་ཚུན་རང་བཙན་ངོས་འཛིན་གྱི་ཆིངས་ཡིག་སྐོིར། ༤༽ དུས་རབས་ཉི་ཤུ་པའི་འགོ་སྟོད་ཀྱི་སོག་པོ་རང་བཙན་དང་དེའི་ཕྱིའི་རྒྱུ་རྐྱེན་གྱི་སྐོར་བཅས་ལ་རྩོམ་ཤོག་སྒྲོག་སྦྱང་གིས་བགྲོ་གླེང་གནང་།
ཚོགས་ཐེངས་བཞི་པའི་སྐབས་མཁས་དབང་། ༡༽ ལེབ་ཀོབ་དང་། ༢༽ བྷར་མན། ༣༽ ལྕམ་སུའུ་སན་བཅས་ཀྱིས་རིམ་པ་བཞིན། ༡༽ དུས་རབས་ཉི་ཤུ་པའི་འགོ་སྟོད་དུ་ཨེ་ཤ་ཡའི་དབུས་ས་ཁམས་སྲིད་དོན་ནང་རྡོ་རྗེ་ཡིབ་དང་བོད་སོག་ཆིངས་ཡིག་གི་ཤུགས་རྐྱེན། ༢༽ རྒྱལ་ཁབ་ཀྱི་བདག་དབང་དང་བོད་སོག་ཆིངས་ཡིག ༣༽ ༡༩༠༨ ལོར་ཨ་རི་བ་ཝི་ལིམ་ རོག་ཧིལ་གྱིས་རྒྱ་ནག་རི་བོ་རྩེ་ལྔར་༸གོང་ས་སྐུ་ཕྲེང་བཅུ་གསུམ་པ་ཆེན་པོ་དང་མཇལ་མོ་ཁྱུག་ཙམ་ཞུས་པའི་སྐོར་བཅས་ཀྱི་རྩོམ་ཤོག་སྒྲོག་སྦྱང་གིས་བགྲོ་གླེང་གནང་མཐར། ཉིན་དང་པོའི་བགྲོ་གླེང་མཇུག་བསྒྲིལ།
ཉིན་གཉིས་པ་དང་ཚོགས་ཐེངས་ལྔ་པར་མཁས་དབང་ ༡༽ ཨུ་ལམ་བྷ་ཡར་དང་། ༢༽ ཇོ་སྲས་བཀྲ་ཤིས་ཚེ་རིང་། ༣༽ ཀིམ་སུང་སོའོི་བཅས་ཀྱིས་རིམ་པ་བཞིན། ༡༽ མང་བཀུར་སོག་པོའི་རྒྱལ་ཁབ་ཀྱི་ཕྱི་འབྲེལ་ལས་དོན་ནང་བོད་སོག་ཆིངས་ཡིག་གི་ལངས་ཕྱོགས། ༢༽ ཕྱི་ལོ་ ༡༩༡༣ ཕྱི་ཟླ་དང་པོའི་ནང་བཞག་པའི་བོད་སོག་ཆིངས་ཡིག ༣༽ ཆིང་རྒྱལ་རབས་འཐོར་ཉེའི་སྐབས་ཀྱི་བོད་སོག་གཉིས་ཀྱི་འབྲེལ་བ་བཅས་ཀྱི་སྐོར་རྩོམ་ཤོག་སྒྲོག་སྦྱང་གིས་བགྲོ་གླེང་གནང་།
ཚོགས་ཐེངས་དྲུག་པར། མཁས་དབང་༡༽ དགོན་པོ་བསོད་རིན་(སོག་པོ་)དང་། ༢༽ སོ་ནི་བྷ་ཡར། ༣༽ སྐལ་བཟང་རྒྱལ་མཚན་བཅས་ཀྱིས་རིམ་པ་བཞིན་༡༽ཕྱི་ལོ་ ༡༩༡༣ ལོའི་བོད་སོག་ཆིངས་ཡིག་དང་ཕྱི་ལོ་ ༡༩༢༢ ལོའི་སོག་པོའི་ཕྱི་སྲིད་ལས་ཁུངས་ཀྱི་ཟིན་ཐོ་གཉིས་གཤིབས་བསྡུར། ༢༽ ༸གོང་ས་ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཆེན་པོ་མཆོག་སོག་ཡུལ་ནང་བཞུགས་སྐབས་ཀྱི་གནས་ཚུལ། ༣༽ བོད་སོག་ཆིངས་ཡིག་མ་བཞག་གོང་གི་བོད་དང་མན་ཇུའི་སྲིད་གཞུང་བར་གྱི་འབྲེལ་བ་བཅས་ཀྱི་སྐོར་རྩོམ་ཤོིག་སྒྲོག་སྦྱང་གིས་གྲོས་བསྡུར་གནང་།
དེ་རྗེས་བགྲོ་གླེང་མཇུག་བསྡོམས་ཀྱི་མཛད་སྒོ་དང་། སོག་པོའི་གྲོས་ཚོགས་ཁང་གི་མདུན་དུ་ཚོགས་བཅར་བ་ཡོངས་དྲན་རྟེན་འདྲ་པར་བསྒྲོན་པ། དགོང་དྲོ་སོག་པོའི་གཞུང་གིས་ཚོགས་བཅར་བ་ཡོངས་ལ་གསོལ་སྟོན་ཟབ་རྒྱས་དང་མཉམ་དུ་སོག་པོའི་ཐུན་མ་མ་ཡིན་པའི་གཞས་སྣ་གཟིགས་འབུལ་ཞུས།
ཐེངས་འདིའི་བགྲོ་གླེང་ཚོགས་འདུའི་ཚོགས་བཅར་བ་བརྒྱ་ཆ་ ༩༩ ཡིས་བོད་སོག་གི་ཆིངས་ཡིག་དེ་ཁྲིམས་མཐུན་ཡིན་པ་དང་སྐབས་དེའི་བོད་སོག་གཉིས་ཀྱི་མངོན་འདོད་ངོ་མ་མཚོན་ཡོད་པའི་ངོས་འཛིན་གཅིག་མཐུན་གནང་ཞིང་། ཚོགས་བཅར་བ་ཚོས་བོད་ཡིག་དང་སོག་ཡིག རུ་སུའི་ཡི་གེ དབྱིན་ཡིག རྒྱ་ཡིག་སོགས་ཀྱི་དཔྱད་གཞི་ཁུངས་ལྡན་འབོར་ཆེན་ལ་བརྟེན་ནས། ༡༩༡༣ ལོའི་བོད་སོག་མཛའ་འབྲེལ་དང་མཐུན་འགྱུར་གྱི་ཆིངས་ཡིག་ལ་དཔྱད་བརྗོད་གཏིང་ཟབ་བྱེད་ཐུབ་ཡོད། ལྷག་པར་དུ་དེ་སྔོན་རྩོད་གཞིར་གནས་པའི་གནད་དོན་དཔེར་ན། ༸གོང་ས་༸རྒྱལ་དབང་བཅུ་གསུམ་པ་ཆེན་པོས་མཚན་ཞབས་རྡོ་རྗེ་ཡིབ་ལ་བོད་ཀྱི་ཚབ་བྱས་ཏེ་ཆིངས་ཡིག་བཞག་ཆོག་པའི་དབང་ཆ་གནང་ཡོད་མེད་སོགས་ཀྱི་སྐོར་ལ། དཔྱད་གཞི་དང་དཔང་རྟགས་གསར་པར་བརྟེན་ནས་མཐའ་བསྡོམས་འཇོག་ཐུབ་པ་བྱུང་ཞིང་། ཚོགས་འདུ་འདིའི་ཐོག་དེ་སྔོན་རྩ་བ་ནས་མཐོང་མྱོང་མེད་པ་དང་མཐོང་དཀོན་པའི་ཡིག་ཆ་དཔེར་ན། བོད་སོིག་ཆིངས་ཡིག་གི་ཟིན་བྲིས་དང་། བོད་སོག་ཆིངས་ཡིག་གི་བོད་ཡིག་མ་ཕྱི། བོད་སོག་ཆིངས་ཡིག་གི་སོག་ཡིག་མ་ཕྱི། ༸གོང་ས་སྐུ་ཕྲེང་བཅུ་གསུམ་པ་ཆེན་པོས་ཨུ་རུ་སུའི་གོང་མ་ཛར་ལ་གནང་བའི་གསང་བའི་ཕྱག་བྲིས་སོགས་མིག་སྟོན་དང་ལུང་འདྲེན་བྱུང་ཡོད་པ་རེད།། །།
3 comments:
པར་གྱི་འགྲེལ་བཤད།ReplyDelete
༡༽ ཚོགས་རའི་རྣམ་པ།
༢༽ བོད་སོག་ཆིངས་ཡིག་གི་སོག་ཡིག་དང་བོད་ཡིག་མ་ཕྱི།
༣༽ ཚོགས་བཅར་བ་ཡོངས་མཉམ་དུ་བསྒྲོན་པ། རྐུབ་སྟེགས་སྒང་ལ་བཞུགས་པའི་མི་རེས་རྒྱལ་ཁབ་རེ་མཚོན། ༼དཀྱིལ་གྱི་མིག་ཤེལ་ཅན་དེ་ཚོགས་འདུའི་གོ་སྒྲིག་པ་རེད་༽
- AnonymousJanuary 5, 2011 at 11:40 PM
ཆུང་ཚེ་རེིང་ལགས། ཆིངས་ཡིག་འདིའི་ནང་བཀོད་པའི་ནང་དོན་རྣམས་ཅི་མ་ཅི་བཞིན་བོད་ཡིག་ཡིག་ཐོག་ཏུ་བཀོད་ནས་འདིར་འགོད་ཐུབ་ན་དགེ་མཚན་ཆེ་བར་སྙམ་པས་དེ་དོན་རེ་སྐུལ་ཡོད་པ་ཞུ། དཔལ་རྡོར་ནས།ReplyDelete
དཔལ་རྡོར་ལགས་ཀྱིས་དགོངས་འཆར་གནང་བར་ཐུགས་རྗེ་ཆེ། ང་ལ་དུས་ཁོམ་བྱུང་བ་དང་ཆིངས་ཡིག་གི་འབྲུ་དོན་ཆ་ཚང་འདིར་བཀོད་ཆོགReplyDelete


text:
(གང་དྲན་ཤར་མར་བྲིས་པས་ཡིག་ནོར་དོན་ནོར་ཡོད་སྲིད།)
༡) ཕྱེ་མར།
བོད་ཀྱི་ལོ་གསར་དང་རྟེན་འབྲེལ་གྱི་བྱེད་སྒོའི་སྐབས་སུ་སྤྱོད་པའི་ཕྱེ་མར་ཇི་ལྟར་དར་མིན་སྐོར་ལ་བཤད་པ་ཅུང་ཟད་ཁ་གསལ་བ་ཞིག་ནི། སྦྲང་ཆར་དུས་དེབ་ཀྱི་ཐོག་ཏུ་དྲན་དབང་བསྟན་པའི་སྒྲོན་མེས་ལན་འདེབས་གནང་བ་དེ་ཡིན་ཞིང་། དེར་རྒན་རབས་ཀྱི་ངག་རྒྱུན་གཞི་ལ་བཞག་སྟེ། ཕྱེ་མར་དར་སྟངས་གཉིས་ལྟ་བུ་ཞིག་གསུངས་འདུག དང་པོ་ནི་བོན་གྱི་ལྷ་གསོལ་དང་། ཕྱྭ་གཡང་འགུག་པ་སོགས་ལ་སྤྱོད་པའི་ཆོ་གའི་མཐུན་རྐྱེན་ཞིག་ཡིན་ཚུལ་དང་། གཉིས་པ་ནི་བོད་པ་ཚོས་སྔོན་མ་ལོ་གསར་སོགས་རྟེན་འབྲེལ་གྱི་སྐབས་སུ་གྲོ་ནས་ཀྱི་སྙེ་མ་ཆུན་པོ་འབུལ་སྲོལ་ཡོད་པ་དེ་རིམ་བཞིན་འཕེལ་རྒྱས་ཕྱིན་ཏེ། གཏན་འཛིན་ཁལ་རུ་འབོ་(ཀི་ལོ་(སྤྱི་རྒྱ་)བཅུ་བཞི་ཤོང་)གཉིས་སོ་སོར་ཡ་གཅིག་གྲོ་དང༌། ཡ་གཅིག་རྩམ་པས་བཀང་སྟེ། གྲོའི་སྟེང་ཚྭ་རྡོག་དང༌། རྩམ་ཕྱེའི་སྟེང་མར་རྡོག་གསུམ་མམ་ལྔ་འཇོག་ཅིང་། དེ་གཉིས་མི་རེ་རེས་བཏེགས་ཏེ་རྟེན་འབྲེལ་ཞུ་བའི་སྲོལ་ནས་ཕྱིས་སུ་སྟབས་བདེ་ཁྱད་དང༌། མཛེས་ཆོས་ཀྱི་དགོས་པ་སོགས་ཀྱི་དབང་གིས་འབོ་ཉིས་སྦྲེལ་བཟོས་ཐོག་ཇེ་ཆུང་དུ་སོང་ནས་ད་ལྟའི་ཕྱེ་མར་གྱི་རྣམ་པ་དེ་ཆགས་པར་གསུངས་པ་དེ་རེད། (ཞིབ་ཕྲ་དྲ་ཐག་འདི་ལ་གཟིགས། http://www.xzzyw.cn/xzyw/news/preview.do?id=312 )བོད་ཀྱི་དུས་ཆེན་ངོ་སྤྲོད་ཀྱི་ནང་དུའང་ཕྲན་གྱིས་ཁོང་གི་འདོད་ཚུལ་ཕྱི་མ་དེ་བཀོད་ཡོད།
མདང་ནུབ་དགུ་ཐུག་ཏུ་བོད་ཀྱི་འབྲོག་ཕྱོགས་དང་ཞིང་ཁུལ་གྱི་གནས་ཚུལ་ལ་ཆ་རྒྱུས་ཟབ་པའི་བོད་མི་འགའ་ཞིག་དང་མཉམ་དུ་སོ་སོའི་ལུང་པའི་ནང་ལོ་གསར་གཏོང་ཚུལ་གླེང་མོལ་བྱས། དེ་ཡང་བོད་ཀྱི་འབྲོག་ཁུལ་ཕལ་ཆེ་བ་དང་ལུང་ཁུག་གི་ཞིང་ཁུལ་ཁག་ཅིག་ཏུ། ལོ་གསར་སྐབས་“ལོ་སྐལ་”ཞེས་པ་ཞིག་རྟེན་འབྲེལ་མཚོན་བྱེད་དུ་རྔན་པར་སྤྲོད་རེས་བྱེད་སྲོལ་ཡོད་པ་དང་། ལྷག་པར་དུ་ཞིང་ཁུལ་དུ། ལོ་སྐལ་དུ་ཆང་རྒྱུ་འབྲུ་རིགས་སྤུས་ལེགས་ཤོས་དང་། མར་རྩམ་ཚྭ་སོགས་སྤྲོད་སྲོལ་ཡོད་འདུག་པ་འདི་ནི་ཕྱེ་མར་གྱི་འབྱུང་ཁུངས་ངོ་མ་ཡིན་འདུག་སྙམ།
དེ་ཡང་དང་པོ། དེང་སང་གི་ཕྱེ་མར་སྒྲིག་གཤོམ་བྱ་ཡུལ་སྣོད་ཀྱི་མིང་དུ། “འབོ་”ཟེར་བ་དེ་དཔང་རྟགས་ཤིག་ཡིན། དེ་ཡང་“འབོ་”ནི་འབྲུ་དང་རྩམ་པ། བུལ་སོགས་འཇལ་བྱེད་ཀྱི་སྣོད་ཅིག་གི་མིང་ཡིན་ཞིང་། དེ་ལ་ཤོང་ཚད་མི་འདྲ་བ་འགའ་ཞིག་ཡོད་ཀྱང་། སྤྱིར་བཏང་ཡོངས་གྲགས་ཀྱི་འབོ་ནི་ཕུལ་དྲུག་ལ་བྲེ་གང་། བྲེ་ཉི་ཤུར་འབོ་གང་ཟེར་ཞིང་། འབོ་དང་ཁལ་དོན་གཅིག་ཡིན། སྔོན་གྱི་གཞུང་ཡིག་མང་པོར་“འབྲུ་རུའི་ཁལ་”ཞེས་བྲིས་ཡོད་ཅིང་། འདིའི་སྐབས་ཀྱི་“རུའི་”ཞེས་པ་ནི་བོད་གཞུང་གིས་གཏན་འབེབས་གནང་བའི་གཏན་འཛིན་ཁལ་རུ་”ཞེས་པ་དེའི་བསྡུས་མིང་ཡིན། དེ་ནི་སྲིད་གཞུང་ནས་གཏན་འཁེལ་བྱས་ཤིང་ཚད་གཞིར་འཛིན་ཆོག་པའི་འབོ་ཟེར་བ་ཡིན། གོ་ཐོས་ལ་གཏན་འཛིན་ཁལ་རུའི་འབོ་ངོ་མ་དེ་བོད་གཞུང་གི་རྩིས་ཁང་ལས་ཁུངས་སུ་ཡོད་པ་དེ་དང་ཚད་བསྡུར་བྱས་རྗེས་བཀའ་ཤག་ནས་དམ་ཕྲུག་ཕབ་པའི་འབོ་ཡོངས་ལ་ཡང་གཏན་འཛིན་ཁལ་རུ་ཞེས་བརྗོད་ཅིང་། གཞུང་གི་བསྡུ་གཏོང་ཚང་མ་རུའི་ཁལ་དུ་ཚད་འཇལ་བྱེད། དེ་མིན་སྒེར་ཆོས་སོ་སོར་བཅུ་འབོ་ཞེས་བྲེ་བཅུ་ལས་མི་འགྲོ་བའི་འབོ་དང་། ཕོགས་འབོ་ཞེས་བྲེ་ཉི་ཤུ་མ་ལོང་པ། བོག་འབོ་ཞེས་བྲེ་ཉི་ཤུ་ལས་བརྒལ་བ་སོགས་ཀྱང་ཡོད་པ་དེ་ཚོར་རུའི་ཁལ་གྱི་ཚད་དང་མི་ལྡན་པ་ཡིན།
ཕྱེ་མར་ལ་འབོ་ཉིས་སྦྲེལ་ཡོད་པ་དང་། དེ་ཡང་གཅིག་གི་ནང་དུ། གཙོ་བོ་གྲོ་དང་། གཞན་དེའི་ནང་དུ་གཙོ་བོ་རྩམ་ཕྱེ། སྟེང་དུ་མར་དང་ཚྭ། ཕྱུར་བ། གྲོ་མ་བཅས་ཀྱིས་བརྒྱན་པ་འདིར་གཞིགས་ན། སྔ་མོ་ལོ་སྐལ་དུ། གྲོ་དང་རྩམ་པ་འབོ་བྱུར་ཁེངས་སུ་བླུགས་ཏེ་སྤྲོད་རེས་བྱེད་སྲོལ་ཡོད་པ་མཚོན་ནུས་ཤིང་། བདག་གི་ཕ་ཡུལ་དུ་ལོ་གསར་སྔོན་དུ། ཁྱིམ་ཚང་ཕན་ཚུན་“ཆང་རྒྱུ་”ཞེས་འབྲུ་རིགས་སྤྲོད་རེས་བྱེད་སྲོལ་ཉེ་དུས་བར་གནས་ཡོད་ཅིང་། འབྲོག་ཁུལ་དུ་ལོ་སྐལ་དུ་ཐུད་དང་ཤ་སོགས་སྤྲོད་རེས་བྱེད་སྲོལ་ཡོད་པ་རེད།
གཉིས་པ། ཕྱེ་མར་དེ་ཉིད་ཁྱིམ་མི་ཡོངས་དང་དགའ་ཉེ་ཡོངས་ཀྱིས་ངེས་པར་མཆོད་དགོས་པའི་ལུགས་སྲོལ་དེས་ཀྱང་། འདི་ཉིད་གདོད་མའི་ལོ་སྐལ་ནས་འཕེལ་རྒྱས་ཕྱིན་པ་མཚོན་ཐུབ་པ་སྟེ། ཁྱིམ་མི་དང་དགའ་ཉེ་ཡོངས་ལ་རང་རང་གི་སྐལ་བ་མ་ཆད་པར་བྱེད་པས་སོ།།
གསུམ་པ། ལོ་ཏོག་དང་ལོ་སྐལ། ལོ་གསར་ཞེས་པའི་ཚིག་འདི་ཚོ་དཔྱད་གཞི་ཆེན་པོ་ཞིག་ཡིན་པར་མངོན། ང་རང་གིས་ཚིག་འདི་ཚོར་ཇི་ཙམ་བསམས་པ་དེ་ཙམ་གྱིས་བོད་མིའི་ལོ་འཁོར་གཅིག་གི་ངལ་རྩོལ་གྱི་རྣམ་པ་ཞིག་འཆར་ཡོང་གི་འདུག དེ་ཡང་ལོ་གཅིག་གི་རིང་ལོ་ཏོག་འདེབས་ལས་དང་བརྔ་བསྡུ་བཀར་འཇུག་བཅས་ཡོངས་སུ་ཚར་རྗེས། ལོ་ཏོག་གསར་པ་འདེབས་ལས་མ་བྱས་གོང་། ཡུལ་མི་རྣམས་དགའ་སྟོན་རྒྱ་ཆེན་པོར་རོལ་ཏེ། གཉེན་ཉེ་ཕན་ཚུན་ལོ་སྐལ་སྤྲོད་རེས་བྱེད་ཞོར་ལོ་གསར་པ་བསུ་བའི་རྣམ་པ་ཞིག་རེད། ལྷག་པར་དུ་ལོ་གསར་ཚེས་གསུམ་གྱི་ཉིན། ལོ་གསར་པའི་ངལ་རྩོལ་དང་པོར་ཞིང་འབྲོག་ས་ཁུལ་དུ་རྟ་བོང་དང་སྣ་ལོར་སྒ་རྒྱག་དང་། ཞིང་ཁ་རོལ་གཉིས་གསུམ་ཞིག་རྟེན་འབྲེལ་རྒྱ་ཆེ་དང་བཅས་རྨོ་བ་དེས། ལོ་གསར་ནི་ལོ་ཏོག་གསར་པ་དང་འབྲེལ་བ་ཡོད་པ་མཐོང་ཐུབ།
ཕྱེ་མར་གྱི་མཚོན་དོན་ནི་བོད་ཀྱི་འཚོ་ཐབས་གཙོ་བོ་ཞིང་ལས་དང་འབྲོག་ལས་གཉིས་ལས། ཞིང་ལས་ཀྱི་ཐོན་རྫས་གཙོ་བོ་གྲོ་དང་རྩམ་པ་དང་། འབྲོག་ལས་ཀྱི་ཐོན་རྫས་གཙོ་བོ་མར་དང་ཕྱུར་བའི་ཕུད་རྣམས་མཆོད་ཡུལ་དཀོན་མཆོག་གསུམ་ལ་ཕུལ་ཏེ། ལོ་གསར་པའི་སྨོན་འདུན་མཚོན་པར་བྱེད་པ་རེད།
༢) སྡེར་ཁ།
ལོ་གསར་སྐབས་སྒྲིག་གཤོམ་བྱེད་པའི་སྡེར་ཁའི་མཚོན་དོན་སྐོར་ལ། རྒན་རབས་མང་པོར་བཅར་འདྲི་ཞུས་ཏེ། སྡེར་ཁའི་ཁ་ཟས་རེ་རེ་བཞིན་གྱི་མིང་དབྱིབས། མཚོན་དོན་ཤེས་ཐབས་བྱས་མོད། སྡེར་ཁའི་ཁ་ཟས་བཟོ་བར་བྱང་ཆུབ་པའི་མ་བྱན་ཆེན་མོ་བ་མང་ཆེ་བ་ཡིག་རྨོངས་ཡིན་སྟབས། དེ་དག་གི་དབྱིབས་མིང་ཙམ་ལས་མཚོན་དོན་འགྲེལ་བཤད་ཐུབ་མཁན་ཧ་ཅང་དཀོན། འོན་ཀྱང་རྒྱུན་རིང་དོ་སྣང་བྱས་པ་བརྒྱུད་ད་ཆ་སྡེར་ཁའི་མཚོན་དོན་རོབ་ཙམ་ཤེས་རྟོགས་བྱུང་བ་གཤམ་གསལ།
དང་པོ་སྡེར་ཁ་ཞེས་པའི་མིང་ལ་བསམས་འོས་པ་ཡིན། དེ་ཡང་དབུས་གཙང་ཁུལ་དུ་སྡེར་མ་ལ་སྡེར་ཁ་ཟེར་བ་ཡིན། ད་དུང་མིང་ཚིག་བེད་སྤྱོད་བྱེད་སྟངས་ཀྱི་དབང་དུ་བྱས་ན། ལོ་གསར་གྱི་“སྡེར་ཁ་”ཞེས་པ་འདི། ཁ་ཟས་བྱེ་བྲག་པར་མི་འཇུག་པར། སྒྲིག་གཤོམ་བྱས་པའི་ཁ་ཟས་ཡོངས་རྫོགས་ལ་གོ་བ་ཡིན། སྡེར་ཁའི་གྲུབ་ཆ་དང་སྒྲིག་སྟངས་ནི། གཙོ་བོ་དབྱིབས་རིང་ལ་ཁོག་པ་སྟོང་པ། དཀྱིལ་ངོས་ཕྲ་ཞིང་། མགོ་མཇུག་གཉིས་སྦོམ་པའི་ཁ་ཟས་མིང་ལ་བོང་བུའི་ཨམ་མཆོག་ཅེས་པ་དེ་གྲངས་བརྒྱད་དང༌། བཅུ། བཅུ་གཉིས་སོགས་མང་ཉུང་གང་འོས་སྡེར་ཁ་བསྒྲིག་ཡུལ་གྱི་ས་ཆའི་གོ་ཡུལ་ཆེ་ཆུང་གཞི་བཟུང་། ཞེང་ཚད་ཉིས་སྒྲིག་དང༌། བཞི་སྒྲིག དྲུག་སྒྲིག བརྒྱད་སྒྲིག་སོགས་བྱས་ཏེ། བརྟན་པོར་བརྩིགས་པའི་ཐོག བཀྲ་ཤིས་དམག་དུང་ཞེས་པའི་ཁ་ཟས་གྲངས་གཉིས་སྒྲིག་དགོས་པ་དང༌། དེའི་ཐོག་ཏུ་ཉ་ཤག་ཅེས་པའི་ཁ་ཟས། དེའི་ཐོག་ཏུ་འབོ་ལུག་འཁོར་ལོ། དེའི་ཐོག་ཏུ་སྤིན་སྤིན་རྡོག་རྡོག་ཅེས་པའི་ཁ་ཟས་བཅས་བཟོ་དབྱིབས་མི་གཅིག་པའི་ཁ་ཟས་ཁག་ ༥ ལས་གྲུབ་པ་ཡིན།
ཁ་ཟས་དེ་དག་གི་འབྱུང་ཁུངས་ནི། གནའ་སྔ་མོ་བོད་དུ་དམར་མཆོད་ཀྱི་སྲོལ་རྒྱ་ཁྱབ་ ཏུ་གནས་ཤིང་། དེ་སྐབས་ལོ་གསར་གྱི་སྐབས་སུ་སྡེར་མའི་ནང་ལུག་གཅིག་བཤས་པའི་རྐང་ལག་དང་རྩིབས་ཤ། རྒྱུ་མ། མགོ་སོགས་ཆ་ཚང་སྒྲིག་བཤམ་བྱེད་སྲོལ་ཡོད་འདུག ཕྱིས་སུ་དམར་མཆོད་ལ་མི་མཉེས་པའི་གཡུང་དྲུང་གི་བོན་དང་ལྷག་པར་ནང་པ་སངས་རྒྱས་པའི་ཆོས་དར་རྗེས་དམར་མཆོད་ཀྱི་རྒྱུན་བཅད་དེ། དེ་ཚོའི་དོད་དུ་པག་སོགས་ཀྱིས་བཟོས་པའི་གཟུགས་བརྙན་གྱིས་འཐུས་པ་བྱེད་སྲོལ་བྱུང་། དེར་བརྟེན་སྡེར་ཁའི་གྲུབ་ཆ་གཙོ་བོ་བོང་བུའི་ཨ་མཆོག་ཅེས་པ་དེ་སེམས་ཅན་གྱི་རྐང་ལག་གི་དོད་དང་། ཉ་ཤག་དང་དམག་དུང་སོགས་ནི་རྩིབས་མ་དང་སྒལ་ཚིགས་སོགས། འབོ་ལུག་འཁོར་ལོ་ནི་རྒྱུ་མ། སྤིན་སྤིན་རྡོག་རྡོག་ནི་སྙིང་གི་མཚོན་དོན་ཡིན་འདུག


text:
ཁྲིམས་ལུགས་གཏན་འབེབས་ལྟར་ན། ཤི་རི་ལང་ཀའི་གཉེན་སྒྲིག་ལོ་ཚད་ ༡༨ ཟིན་རྗེས་ཡིན་མོད། འོན་ཀྱང་ལམ་ལུགས་རྙིང་པའི་འོག་ནས་ཡུལ་དེའི་ཁ་ཆེ་བུ་མོ་ཚོ་ལོ་ཚད་མ་རན་གོང་ནས་གཉེན་སྒྲིག་ཏུ་འཇུག་གི་ཡོད་པ་དང་། ད་ཆར་ལམ་ལུགས་རྙིང་པ་དེ་སྔར་ལས་དར་ཤུགས་ཆེ་རུ་འགྲོ་བཞིན་ཡོད་འདུག
བྷེ་བྷེ་སིའི་གསར་འགོད་པ་སེན་ཧ་ལ་ས་རོ་ཇི་ཕ་ཐི་ར་ན་(Sinhala’s Saroj Pathirana)ལགས་ཀྱིས་ཡུལ་དེའི་བཙན་ཤེད་དང་འདོད་མོས་མེད་པར་གཉེན་སྒྲིག་བྱས་པའི་བུ་མོ་ཞིག་དང་ཁ་བརྡ་བྱས།
ཁོ་མོའི་མིང་ལ་ཤཱ་ཧྥ་(Shafa)དང་ད་ལྟ་རང་ལོ་ ༡༥ ལ་སོན་ཡོད། ཁོ་མོ་ཆུང་དུས་འདོད་མོས་མེད་བཞིན་དུ་བཙན་གྱིས་གཉེན་སྒྲིག་བྱེད་དུ་བཅུག་ཡོད་པ་དང་། ཁོ་མོས་མིག་ཆུ་གཏོང་བཞིན་གསར་འགོད་པར་ “ང་སློབ་གྲྭའི་ནང་དུ་ཡོད་སྐབས་བུ་ཞིག་ལ་སེམས་པ་ཤོར་སོང་།” “ངའི་ཕ་མ་གཉིས་ཁོ་ལ་འདོད་པ་གཏན་ནས་མེད་སྟབས། ཁོ་ཚོས་ང་ཨ་ཞང་ཡོད་སའི་ས་ཐག་རིང་པོ་ཞིག་ཏུ་བསྐྱལ་སོང་། ངས་དེ་རུ་སློབ་སྦྱོང་བྱེད་སྐབས་རྒྱུན་པར་མི་ཞིག་ཡོང་ནས་ཨ་ཞང་དང་ཨ་ནེ་གཉིས་ལ་ང་ཁོ་རང་ལ་གཉེན་སྒྲིག་བྱེད་དགོས་སྐོར་བཤད་སོང་།” ཅེས་བརྗོད་སོང་། དོན་ངོས་ཐོག་ཤཱ་ཧྥ་རང་ཉིད་དགའ་སའི་བུ་དེ་དང་གཉེན་སྒྲིག་བྱ་འདོད་ཡོད་སྟབས། ཨ་ཞང་ཨ་ནེ་གཉིས་ཀྱི་ངོ་ཤེས་དེར་གཉེན་སྒྲིག་དང་ལེན་བྱས་མེད།
ཤཱ་ཧྥ་ནི་སེ་རི་ལཱན་ཁཱའི་གྲོང་གསེབ་ཀྱི་ཁ་ཆེའི་ཁྱིམ་ཚང་ཞིག་ནས་ཡོང་བ་དང་། ཁོ་མོ་གཞི་རིམ་སློབ་སྦྱོང་ཐོན་རྗེས་ཨ་ཞང་དང་ཨ་ནེ་གཉིས་ཀྱིས་འདོད་མོས་མེད་བཞིན་དུ་བཙན་ཤེད་ཀྱིས་ཁོ་གཉིས་ཀྱི་གྲོགས་པོ་ཞིག་དང་གཉེན་སྒྲིག་བྱེད་བཅུག་ཡོད། ཁོ་མོས་མི་དེ་དང་གཉེན་སྒྲིག་བྱ་འདོད་མེད་སྐོར་བརྗོད་སྐབས་ཨ་ཞང་དང་ཨ་ནེ་གཉིས་ཀྱིས་ཁོ་མོར་བཅར་རྡུང་གཏོང་གི་ཡོད་པ་དང་། མཐའ་ན་ཁ་ལ་ཉན་པོ་མ་བྱས་ཚེ་ཁོ་རང་གཉིས་ཀྱི་རང་སྲོག་གཅོད་ཀྱི་ཡིན་ཚུལ་སོགས་བརྗོད་དེ། འཇིགས་སྐུལ་དང་གནོན་ཤུགས་སྣ་ཚོགས་སྤྲོད་ཀྱི་ཡོད་འདུག
ཁོ་མོས་ “སྐབས་དེར་ངས་ཐབས་ཤེས་གཞན་མ་རྙེད་པར་རང་གི་ལག་རྩ་གཉིས་བཅད་པ་དང་། སྨན་རིགས་འདྲ་མིན་ཟོས་ཏེ་རང་སྲོག་གཅོད་ཐབས་ཀྱང་བྱས་པ་ཡིན།” ཞེས་དང་། “ཁོ་ཚོས་ང་ལ་སྨན་བཅོས་བྱེད་སྐབས་སྒེར་གྱི་སྨན་ཁང་དུ་ཁྲིད་ནས་སྨན་པར་ལྐོག་རྔན་སྤྲད་དེ་གཞན་ལ་ཤེས་སུ་མ་བཅུག་པ་དང་། དེ་ནས་ཉིན་ཤས་རྗེས་སུ་ཁོ་ཚོས་ང་བཙན་གྱིས་མི་དེ་དང་གཉེན་སྒྲིག་བྱེད་དུ་བཅུག་སོང་།” ཞེས་བརྗོད་བྱུང་།
སྐབས་དེར་ཤཱ་ཧྥ་ཡིས་བྲོས་བྱོལ་སོགས་ཀྱི་ལམ་ཁ་གཞན་གང་ཡང་མེད་པར་མཐོང་སྟེ། བཙན་གྱིས་བསྒྲིགས་པའི་ཁྱོ་ག་དེ་དང་མཉམ་དུ་འདུག་རྒྱུའི་སེམས་ཐག་བཅད། ཡིན་ན་ཡང་ཁྱོ་ག་དེས་ཁོ་མོ་ད་དུང་སྔོན་ཆད་ཀྱི་དགའ་ས་དེར་འབྲེལ་བ་ཡོད་པར་དོགས་པ་ཟ་བཞིན་ཡོད་འདུག དེའི་སྐོར་མོས་བརྗོད་དོན་ “ཁོས་ནམ་རྒྱུན་ང་ལ་བཅར་རྡུང་བྱེད་པ་དང་། ང་ལ་མངལ་ཆགས་ཡོད་པར་བཤད་སྐབས་ཁོས་ང་ཡར་བཀྱག་ནས་ས་ལ་བརྡབ་པ་སོགས་བྱས་སོང་།” ཞེས་དང་། “ཉིན་ཞིག་ཁོས་ང་ལ་ཁྱོད་རང་མཚན་གཅིག་ལས་མི་དགོས་ཞེས་བཤད་སོང་། མ་གཞི་ང་ནི་ཁོ་ལ་ནམ་རྒྱུན་ཡོད་ཡོད་པ་ཞིག་ཡིན་ན་ཡང་ཡུན་རིང་ལ་དགོས་ཀྱི་ཡོད་མི་འདུག” ཅེས་བརྗོད་སོང་། དེའི་རྗེས་ཁོ་མོ་ཁྱིམ་ནས་ཕྱིར་འཕུད་ཡོད་འདུག
ཁོ་མོ་སྨན་ཁང་དུ་འབྱོར་སྐབས་བྱིས་པ་མངལ་ནང་འཕྲོ་བརླག་ཏུ་ཕྱིན་ཡོད་པ་དང་། དེ་ནི་ཁྱོ་ག་དེས་བཅར་རྡུང་དང་དྲག་སྤྱོད་ཚད་མེད་བྱས་པའི་མཇུག་འབྲས་ཡིན་པ་གཞི་ནས་ཚོར་ཡོད། ཁོ་མོ་ཐེངས་ཁ་ཤས་ལ་ཉེན་རྟོག་ཁང་དུ་སོང་ནས་ཁོ་མོའི་གནས་ཚུལ་ཞུ་གཏུག་བྱས་ཀྱང་། ཉེན་རྟོག་པ་ཚོས་དོ་སྣང་དང་བདག་སྤྲོད་བྱས་མི་འདུག
ཉིན་ཞིག་ཁོ་མོར་མོ་སི་ཁུས་(mosque)ནས་གྲོང་གསེབ་ལ་ཁ་པར་ཞིག་འབྱོར་ཏེ། སྔར་གྱི་ཁྱོ་ག་གདུག་རྩུབ་ཅན་དེས་བསྐྱར་དུ་གཉེན་སྒྲིག་བྱེད་འདོད་ཡོད་སྐོར་བརྗོད་ཡོད་ཀྱང་ཁོ་མོས་དང་ལེན་བྱས་མི་འདུག
ཉིན་ཤས་རྗེས་ནས་བཟུང་ཁོ་མོར་ཁ་པར་དང་འཕྲིན་ཐུང་སྣ་ཚོགས་འབྱོར་མགོ་ཚུགས་ཡོད་ཅིང་། དེ་དག་གིས་མོ་ལ་མཉམ་དུ་ཉལ་ན་གླ་ཆ་ག་ཚོད་ཡིན་པ་འདྲི་བ་སོགས་ཀྱི་སྐད་ཆ་བཙོག་པོ་རྐྱང་རྐྱང་བཤད་ཡོད་པ་དང་། ཁ་ཤས་ཀྱིས་ཁོ་མོར་འཇིགས་སྐུལ་བྱས་ཏེ་ “ཁ་པར་ཨང་གྲངས་འདི་ཁྱེད་ཀྱི་ཁྱོ་གས་ང་ལ་བཏང་བ་ཡིན།” ཟེར་བ་སོགས་བཤད་སྟབས། ཤཱ་ཧྥ་ཡིས་རང་གི་ཁྱོ་གས་མོའི་པར་དང་ཁ་པར་ཨང་གྲངས་སོགས་སྤྱི་ཚོགས་དྲ་ལམ་དུ་བཀྲམས་པ་གཞི་ནས་ཤེས་རྟོགས་བྱུང་ཡོད་འདུག
“ངས་ཁ་པར་ནང་འཕྲིན་ཐུང་འབྱོར་བ་ཚང་མ་ད་དུང་ཉར་ཡོད”ཅེས་ཤཱ་ཧྥ་ཡིས་བརྗོད་སོང་། སྐབས་དེར་ཁོ་མོ་ངུ་ཤུགས་ཆེ་རུ་ཕྱིན་ཡང་ཁོ་མོའི་དངོས་བྱུང་གཏམ་རྒྱུད་དག་ཤུགས་བརྒྱབ་ནས་བཤད་ཐུབ་བྱས་སོང་།
ཤཱ་ཧྥ་ཡི་ཨ་ཕས་བུ་མོར་དོན་དག་ཅི་ཞིག་འབྱུང་གི་ཡོད་པར་ཐེ་གཏོགས་བྱེད་ཀྱི་མེད་ལ་བྱེད་འདོད་ཀྱང་མེད། ཡིན་ན་ཡང་ཁོ་མོའི་ཨ་མས་ཤཱ་ཧྥ་སྤྱི་ཚོགས་བདེ་དོན་ལྟེ་གནས་སུ་ཁྲིད་དེ་ཁོ་མོའི་སེམས་ཁམས་གསོ་བར་རོགས་པ་བྱེད་མཁན་ཞིག་དང་། བཙན་ཤེད་ཀྱིས་གཉེན་སྒྲིག་བྱེད་བཅུག་པར་ཁྲིམས་རྩོད་རོགས་པ་བྱེད་མཁན་ཞིག་འཚོལ་ཐབས་བྱས་ཡོད་མོད། ཁོ་ཚོ་ལྟེ་གནས་ཁང་དེར་གསང་བའི་ངང་ནས་འགྲོ་དགོས་བྱུང་འདུག གང་ཡིན་ཟེར་ན། ཤི་རི་ལང་ཀའི་ནང་བུ་མོ་ཚོར་སེམས་ཁམས་རོགས་སྐྱོར་བྱེད་པ་ནི་སྲོལ་རྒྱུན་དང་འགལ་བ་ཞིག་ཡིན་འདུག
ཤཱ་ཧྥ་ཡི་ཨ་མས་གྲོང་སྡེ་ནང་ངལ་སྩོལ་བྱས་ཏེ་མོ་རང་གི་བྱིས་པ་ལྔའི་འཚོ་བརྟེན་ཐག་གཅོད་བྱེད་ཀྱི་ཡོད་ན་ཡང་། ༡༩༩༠ ལོར་ཏ་མེལ་ཊེ་གྷུར་(Tamil Tiger)ཁ་བྲལ་བའི་གྱེན་ལངས་ལ་བརྟེན་ཏེ་ཁོང་མོ་རང་གི་གྲོང་སྡེ་ལས་འཐོན་དགོས་བྱུང་ཡོད། ཁོ་མོས་ “གནད་དོན་ཞིག་གི་རྐྱེན་གྱིས་ངས་བུ་མོ་སྤུན་མཆེད་ཀྱི་སར་བསྐྱལ་དགོས་བྱུང་མོད། གནད་དོན་འདི་འདྲ་ཞིག་བྱུང་གི་རེད་རྩ་བ་ནས་མ་དྲན།” ཞེས་བརྗོད་སོང་།
ད་དུང་ཁོ་མོས་བུ་མོ་བཙན་ཤེད་ཀྱིས་གཉེན་སྒྲིག་བྱེད་དུ་འཇུག་པ་དེར་དགག་པ་བརྒྱབ་ཀྱང་སྤུན་མཆེད་ཀྱིས་མོའི་ཁ་ལ་ཉན་མ་སོང་ཟེར། ཨ་མས་བརྗོད་དོན། “དེ་ནི་བཙན་ཤེད་ཀྱི་གཉེན་སྒྲིག་ཅིག་ཡིན་སྟབས། ད་ལྟ་བུ་མོའི་བདེ་འཇགས་དང་སློབ་སྦྱོང་སོགས་ལ་སེམས་འཚབ་ཡོང་གི་འདུག གང་ཡིན་ཟེར་ན། མོའི་ཁྱོ་གས་མོའི་སྐོར་ནས་རྫུན་གཏམ་མང་པོ་གང་སར་སྤེལ་བཞིན་འདུག ཁོ་མོ་ད་དུང་འཛིན་གྲྭར་འགྲོ་མི་ཐུབ་པ་ཟད། མཐའ་ན་འགྲུལ་སྐྱེལ་རླངས་འཁོར་ནང་དུའང་འགྲུལ་བཞུད་བྱེད་ཐུབ་ཀྱི་མི་འདུག་སྟབས། ཁོ་མོའི་མ་འོངས་པར་ངེས་གཏན་མེད་པ་ཞིག་རེད།” ཅེས་བརྗོད་སོང་།
ཤི་རི་ལང་ཀའི་ནང་ལོ་རེར་ཤཱ་ཧྥ་ལྟ་བུའི་ཁ་ཆེའི་གྲངས་ཉུང་མི་རིགས་ཚོས་བུ་མོ་བརྒྱ་སྐོར་མང་ཕ་མ་དང་གཉེན་ཉེ་ཚོས་བཙན་ཤེད་ཀྱིས་གཞན་ལ་གཉེན་སྒྲིག་བྱེད་དུ་འཇུག་གི་ཡོད། འགྲོ་བ་མིའི་ཐོབ་ཐང་ཁྲིམས་རྩོད་པ་ཨེར་མཱ་རྫཱ་ཊེ་གྷལ་(Ermiza Tegal)གྱིས་བཤད་ན། ཤི་རི་ལང་ཀའི་བྱང་ཕྱོགས་མངའ་སྡེའི་ནང་ཁ་ཆེ་བ་ཚོའི་བུ་མོ་ཆུང་ཆུང་གི་གཉེན་སྒྲིག་གི་ཚད་གཞི་དེ་ལོ་གཅིག་གི་ནང་བརྒྱ་ཆ་ ༡༤ ནས་ ༢༠ ལྷག་ལ་འཕར་ཡོད་པ་དང་། འདི་ནི་རྙིང་ཞེན་པ་ཚོ་ཇེ་རྒྱས་སུ་འགྲོ་བཞིན་པའི་རྟགས་མཚན་ཞིག་རེད་ཅེས་བརྗོད་སོང་།
ཤཱ་ཧྥ་བཙན་ཤེད་ཀྱིས་གཉེན་སྒྲིག་བྱེད་སྐབས་ལོ་ ༡༥ ཡིན་ཡང་། མ་གཞི་ནས་ཁ་ཆེའི་བུ་མོ་མང་པོ་ཞིག་ལོ་ ༡༢ ལ་བསླེབས་མ་ཐག་འདོད་པ་ཡོད་མེད་གང་ལྟར་ཡང་གཉེན་སྒྲིག་བྱེད་དགོས་འབྱུང་གི་ཡོད་པ་རེད།
ཤི་རི་ལང་ཀའི་ཁྲིམས་ལུགས་ལྟར་ན། ལོ་ཚད་མ་ལོན་པར་གཉེན་སྒྲིག་བྱེད་ཆོག་གི་མེད་ལ། ཁྲིམས་མཐུན་གཉེན་སྒྲིག་གི་ལོ་ཚད་ལོ་ ༡༨ ཡིན་ཡང་། ལོ་ངོ་ཁ་ཤས་ཤིག་ནས་ཁ་ཆེའི་ཚོགས་སྡེའི་མགོ་ཁྲིད་ཚོས་ཁ་ཆེའི་ཁྲིམས་གཞི་རྙིང་པ་(ཁ་ཆེའི་གཉེན་སྒྲིག་དང་བཟའ་འཐོར་)( MMDA)ཞེས་པའི་ཁྲིམས་དེ་སྤྱི་ཚོགས་ནང་ལག་བསྟར་བྱེད་བཅུག་ཡོད་འདུག ཁོ་ཚོ་མང་ཆེ་བ་ཞིག་སྐྱེས་བ་ཡིན་ཡང་ཁོ་ཚོས་བུད་མེད་ཀྱི་གཉེན་སྒྲིག་ལོ་ཚད་ཐག་གཅོད་བྱེད་བཞིན་ཡོད་འདུག
ཁོ་ཚོར་ལོ་ཚད་ཆུང་དྲགས་པའི་ཚད་གཞི་མེད་ལ། ད་དུང་ཁ་ཆེའི་ཆོས་དཔོན་ཚོས་བུ་མོ་ལོ་ ༡༢ མ་ཟིན་པ་དག་ལའང་གཉེན་སྒྲིག་གི་ཆོག་མཆན་སྤྲོད་ཀྱི་ཡོད་འདུག ཁོ་རང་ཚོའི་བུ་མོ་ཚོ་དང་ཨ་མ་ཚོས་ཁུ་སིམ་མེར་བཙན་ཤེད་གཉེན་སྒྲིག་གི་སྡུག་བསྔལ་ལོ་ངོ་མང་པོ་ཞིག་རིང་མྱངས་ཡོད་ལ། ད་ལྟ་ཕྱོགས་ཡོངས་ནས་བུད་མེད་ཀྱི་ཐོབ་ཐང་འཐབ་རྩོད་མཁན་ཚོས་ཁ་ཆེའི་ཁྲིམས་( MMDA)ཞེས་པར་བཅོས་བསྒྱུར་གཏོང་དགོས་པའི་དགོས་འདུན་འདོན་གྱི་ཡོད་ཀྱང་། ཁ་ཆེ་ཆོས་དཔོན་ཚོ་དང་མུལླཱ་(mullah)སོགས་ཀྱིས་དེ་ལ་ངོ་རྒོལ་དང་འཇིགས་སྐུལ་བྱེད་ཀྱིན་ཡོད།
ཤི་རི་ལང་ཀའི་གཞུང་གིས་གཉེན་སྒྲིག་ཁྲིམས་སྲོལ་དེར་བཅོས་སྒྱུར་གཏོང་འདོད་ཡོད་ལ། ཐོབ་ཐང་འཐབ་རྩོད་པ་ཚོས་ཀྱང་གནད་དོན་དེར་ཡ་ལན་སྤྲོད་པའི་དུས་ཚོད་ཏག་ཏག་བསླེབས་ཡོད་སྐོར་བཤད་ཀྱི་ཡོད། ཉེ་སྔོན་མཉམ་འབྲེལ་རྒྱལ་ཚོགས་དང་ཡུ་རོབ་གྲོས་ཚོགས་སོགས་ཀྱིས་ཤི་རི་ལང་ཀ་གཞུང་ལ་(MMDA)གཉེན་སྒྲིག་ཁྲིམས་སྲོལ་ལ་བཅོས་སྒྱུར་གཏོང་དགོས་པའི་ཉེན་བརྡ་བཏང་ཡོད། འོན་ཀྱང་། ལུགས་སྲོལ་རྙིང་པ་དེར་བཅོས་སྒྱུར་གཏོང་ཐུབ་པར་རེ་བ་ཆེན་པོ་མེད། སྲིད་གཞུང་གིས་ལོ་གྲངས་གོང་ནས་བཅོས་སྒྱུར་གཏོང་བར་འབད་བརྩོན་བྱས་ཀྱང་། སྤྱི་ཚོགས་ནང་རང་བཞིན་གྱིས་ལམ་སྲོལ་རྙིང་པ་དེ་དར་ཤུགས་ཆེ་རུ་འགྲོ་བཞིན་ཡོད་པ་མ་ཟད། ཁ་ཆེའི་ཚོགས་པ་(Jamiyathul Ulama)སོགས་ཀྱིས་ཀྱང་ཁྲིམས་སྲོལ་རྙིང་པར་བཅོས་སྒྱུར་གཏོང་བར་ངོ་རྒོལ་བྱེད་ཀྱིན་ཡོད།
ད་ལྟ་ཤཱ་ཧྥ་དང་མོའི་ཨ་མ་གཉིས་ལྟེ་གནས་ཁང་དུ་བཅར་བ་དེས་ཁ་ཆེའི་བུ་མོ་སུམ་སྟོང་ལྷག་ལ་ཕན་ཐོགས་བྱུང་ཡོད་པ་དང་། དེ་དག་ལས་བུ་མོ་ ༢༥༠ ལྷག་ཅིག་བཙན་ཤེད་གཉེན་སྒྲིག་གི་གནད་དོན་བྱུང་ཡོད།
བུད་མེད་ཐོབ་ཐང་འཐབ་རྩོད་པ་(Shreen Abdul Saroor)ལགས་ནི་བུད་མེད་ལས་འགུལ་འབྲེལ་མཐུད་ཁང་གི་མི་སྣ་ཡིན་ཞིང་། ཁོ་མོ་ནི་ཁ་ཆེའི་བུད་མེད་ཐོབ་ཐང་འཐབ་རྩོད་པ་ཚོའི་ཁྲོད་ཀྱི་སྙིང་སྟོབས་དང་བློས་གཏོང་ཆེ་ཤོས་ཀྱི་བུད་མེད་ཅིག་ཡིན། ཁོ་མོས་ “ང་ལ་དོན་རྐྱེན་ཞིག་བྱུང་མི་ཡོང་ངམ་སྙམ་ཏེ་ཁྱིམ་དང་རྒྱང་ཐག་རིང་བོར་སྡོད་ཀྱི་ཡོད་ལ། མཚམས་རེར་ལས་ཁུངས་སོགས་ནས་ཀྱང་བསྡད་པ་ཡིན། ད་ལྟའི་ཆར་མཐའ་ན་ང་བྱིས་པ་སློབ་གྲྭར་བསྐྱལ་རྒྱུར་ཡང་སྐྲག་གི་འདུག” ཅེས་བརྗོད་སོང་། ད་དུང་ཁོ་མོས “ཤི་རི་ལང་ཀས་གཉེན་སྒྲིག་ལོ་ཚོད་དེ་མི་རིགས་དང་ཆོས་ལུགས་སོགས་ཀྱི་རྒྱབ་ལྗོངས་ལ་མ་ལྟོས་པར། ཁྲིམས་མཐུན་ལོ་ཚད་ ༡༨ ངེས་པར་དུ་ཡིན་དགོས་པ་དང་། ལོ་ཚད་མ་ལོན་པའི་བྱིས་པར་གཉེན་སྒྲིག་བྱེད་པ་ནི་ཁྲིམས་ལྟར་ན་བཙན་གཡེམ་ཆགས་ཀྱི་ཡོད་པ་རེད།” ཅེས་བརྗོད་སོང་།
ཁོ་མོས་ད་དུང་ “བྱིས་པ་དག་ལ་གཉེན་སྒྲིག་བྱེད་བཅུག་པ་དེས་བྱིས་པ་ཙམ་མ་ཟད། སྤྱི་ཚོགས་ཧྲིལ་བོར་གནོད་སྐྱོན་དང་རྗེས་ལུས་ཐེབས་ཀྱི་ཡོད་པ་རེད” ཅེས་དང་ཡང་ “ངས་ཁ་ཆེའི་ཆོས་དཔོན་ཚོ་དང་ཁ་ཆེའི་སྤྱི་ཚོགས་ལ་བཤད་འདོད་པའི་སླད་ཆ་དེ་བྱིས་པ་ཚོའི་བྱིས་པའི་དུས་སྐབས་ལ་གཏོར་བཤིག་མ་གཏོང་རོགས།”ཞེས་སོགས་བརྗོད་སོང་།
ཤཱ་ཧྤ་ཡིས་ད་ལྟ་ཁོ་མོའི་སློབ་སྦྱོང་མུ་མཐུད་འདོད་ཡོད་པ་དང་། ཁོ་མོ་ནི་ནམ་རྒྱུན་བློ་རིག་བཀྲ་ཞིང་ཧུར་བརྩོན་ཆེ་བ་དང་། ཁོ་མོའི་ནང་མི་ཚོས་མོ་ལ་མ་འོངས་པར་ལས་ཀ་ཡག་པོ་ཞིག་རག་རྒྱུར་རེ་བ་བྱེད་བཞིན་ཡོད་ཀྱང་། ཁོ་མོར་ད་དུང་ཕྱོགས་ཡོངས་ནས་དཀའ་ངལ་མང་པོ་ཞིག་འཕྲད་བཞིན་ཡོད་འདུག ཁོ་མོས་ “ང་ཟུར་ཁྲིད་འཛིན་གྲྭར་འགྲོ་སྐབས་བུ་ཚོས་ང་ལ་རྟག་པར་སྐད་ཆ་གང་བྱུང་བཤད་ཀྱི་འདུག དེ་ནི་དངོས་ནས་མི་བཟོད་པའི་བརྙས་བཅོས་ཤིག་ཡིན་ཡང་ང་སེམས་སྐྱོ་ནས་སྡོད་པ་ལས་ཐབས་ཤེས་གང་ཡང་མི་འདུག”ཅེས་བརྗོད་སོང་།
ད་ལྟ་ཁོ་མོ་ཁྲིམས་རྩོད་པ་ཞིག་བྱེད་འདོད་ཡོད་པ་དང་། གསར་འགོད་པས་ཁོ་མོར་ཁྱེད་ཀྱིས་ཁྲིམས་རྩོད་པ་བྱས་ཏེ་གཞན་ལ་རོགས་བྱེད་འདོད་པ་ཡིན་ནམ་ཞེས་དྲིས་པར། ཁོ་མོས་ “ཡིན”ཞེས་ལན་བརྒྱབ་སོང་།
ཤཱ་ཧྥ་ཡི་དངོས་མིང་དེ་མི་སྒེར་གྱི་བདེ་འཇགས་ཆེད་དུ་སྒྱུར་དགོས་བྱུང་།
གསར་འགོད་པ། སངས་རྒྱས་དཀོན་མཆོག


text:
བརྗོད་མ་ཚར་པའི་ཁང་བྱིའུའི་གཏམ་རྒྱུད། བྱིའུ་ཚང་འཇོག་པའི་དུས་ཚིགས་ཤིག་ལ། ཁང་བྱིའུ་ཁྱུ་ཞིག་གིས་ཉིན་དུ་མའི་དཀའ་སྡུག་གི་ལས་ཀར་འབད་རྗེས། ཅིའུ་ཅིའུ… ཞིབ་ཏུ་ཀློག →
《འབུམ་རམས་པ་སི་ཁྲི་རན་ཇི》(Doctor Strange 奇异博士)ནི་ཨ་རིའི་རི་མོའི་སྒྲུང་དེབ་ཅིག་རྨང་གཞི་བྱས་ཏེ་གློག་བརྙན་དུ་བསྒྱུར། འབུམ་རམས་པ་སི་ཁྲི་རན་ཇི་ནི… ཞིབ་ཏུ་ཀློག →
— སྤྲ་དང་མིའི་གློག་བརྙན་ (The Legend of Tarzan/ 泰山归来) ལས་འཕྲོས་པའི་སྲིད་དང་ལོ་རྒྱུས་ཀྱི་བསྐྱར་ཞིབ་ཕྲན་བུ། ས་གཞིའི་རང་བྱུང་གི་ནོར་གྱིས་གཏམས་པ… ཞིབ་ཏུ་ཀློག →
༼མཇུག་མཐའི་དགྱེས་སྟོན།༽ ནི་ཉིས་སྟོང་བཅུ་དྲུག་ལོར་ Asian Highlands Perspective རྒྱལ་སྤྱིའི་དེབ་ཚོགས་ཀྱིས་པར་སྐྲུན་བྱས་པའི་བོད་ཀྱི་དམངས་སྲོལ་ར… ཞིབ་ཏུ་ཀློག →
བོན་སྐོར་སྙིང་ལྕགས་ཀྱིས་བསྒྱུར། གཏམ་རྒྱུད་འདི་དང་འབྲེལ་བའི་བསླབ་བྱ། ང་ཚོའི་མི་ཚེའི་ཁྲོད་རྒྱུ་མཚན་ཅི་ཞིག་གི་དབང་གིས་འགྱུར་བ་སྣ་ཚོགས་བྱུང་དགོས… ཞིབ་ཏུ་ཀློག →
འདི་རུ་བརྡེག་ན་༼རྨ་ཆེན་གངས་སྐོར་༽གློག་བརྙན་ཆ་ཚང་ལ་གཟིགས་ཐུབ། ངོ་སྤྲོད་མདོར་བསྡུས། གནས་སྐོར་ནི་མདོ་དབུས་མཐོ་སྒང་གི་ཐུན་མོང་བའི་ཆོས་ལུགས་དད་མོ… ཞིབ་ཏུ་ཀློག →
རྨེ་རུ་ཡུལ་ལྷ་ཐར་དང་ཁོང་ལྟ་བུའི་གཏམ་བཤད་མཁན་དང་རྩོམ་འབྲི་མཁན་གྱི་སྤུན་ཟླ་ལྷན་རྒྱས་ལ་སྒྲོན་པའི་མི་སྙན་ཤ་ཚའི་གཏམ། བོན་སྲས། ཀླད་ཀྱི་དོན། ང་རང་ཀ… ཞིབ་ཏུ་ཀློག →
བོད་སྐད་ཀྱི་སྨྲ་ལྕེ་ལྐུགས་པའི་སློབ་ཆེན་སློབ་གསོ་མྱངས་དང་མྱོང་བཞིན་པའི་སྤུན་ཟླ་དང་བོད་རིགས་གཞུང་ཞབས་པ་སྐོར་ཞིག་ལ། — བོན་སྲས། དུང་ཞེན་དང… ཞིབ་ཏུ་ཀློག →
༢༠༡༦ ལོའི་གངས་ལྷ་རིག་གནས་བོད་ཀྱི་དངོས་བྲིས་གློག་བརྙན་མུ་འགོད་དང་པོ། ༼རྨ་ཆེན་གངས་སྐོར་༽ཞེས་པའི་སྲོལ་རྒྱུན་རིག་གནས་དང་སྐྱེ་ཁམས་ཁོར་ཡུག་སྲུང་སྐ… ཞིབ་ཏུ་ཀློག →
ཆུ་རགས་ཀྱིས་གློག་ཤུགས་བཟོ་པ་ནི་རྒྱ་ནག་གི་དཔལ་འབྱོར་འཕེལ་རྒྱས་སུ་གཏོང་པའི་ཐབས་ཤེས་གཙོ་གྲས་དེ་ཡིན་པར་རློམ་ན། འཛུགས་སྐྲུན་དེ་ཡིས་ས་གནས་མང་ཚོགས་… ཞིབ་ཏུ་ཀློག →
༢༠༡༦ ལོའི་Martin Luther King Jr.ལགས་ཀྱི་དུས་ཆེན་ཉིན་མོར་བོན་སྐོར་སྙིང་ལྕགས་རྒྱལ་གྱིས་བསྒྱུར། ༼ཀ༽ ང་ཚོའི་ཚེ་སྲོག་ནི་གལ་ཆེ་བའི་གནད་དོན་དག་ལ་ཇུ… ཞིབ་ཏུ་ཀློག →
གངས་ལྷ་རིག་གནས། གངས་ལྷ་རིག་གནས་ཁྱབ་སྤེལ་ཚད་ཡོད་ཀུང་ཟི་ནི་བོད་རིགས་ན་གཞོན་འགས་ ༢༠༡༤ ལོར་ཁྲིམས་མཐུན་གྱིས་མཚོ་སྔོན་ཞིང་ཆེན་ནས་བཙུགས་པ་ཡིན། ང་ཚོ… ཞིབ་ཏུ་ཀློག →
བོད་མི་ཞེས་པ་ཡང་སྙིང་སུ་ཞིག་རེད། བོན་སྐོར་སྙིང་ལྕགས་ཀྱིས་དབྱིན་ཡིག་ནས་བསྒྱུར། Jane Qiu ཡིས་བརྩམས། སྒྱུར་མཁན་གྱི་གཏམ་ཐོར་བུ། གནའ་དངོས་ཤུལ་རྫས… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
མཆོད་ཨོཾ་མ་ཧཱུྃ། མཆོད་ཨོཾ་མ་ཧཱུྃ། མཆོད་ཨོཾ་མ་ཧཱུྃ། མཆོད་བླ་མ་མཆོད། ཡི་དམ་མཆོད། སངས་རྒྱས་བྱང་སེམས་མཆོད། དཔའ་བོ་མཁའ་འགྲོ་མཆོད། ཆོས་སྐྱོང་སྲུང་ མ་མཆོད། ས་འདིའི་ས་བདག་མཆོད། ཡུལ་འདིའི་གཞི་བདག་མཆོད། བླ་མ་ཆོས་སྐྱོང་ཅན་གྱི་ཆོས་སྐྱོང་མཆོད། སྐྱེ་བཟུ་དགྲ་ལྷ་ཅན་གྱི་དགྲ་ལྷ་མཆོད། མ་ཧྲི་ཟས་ལྷ་ཅན་གྱི་ཟས་ལྷ་མཆོད། མགོ་བའི་ལྷ་ལྔ་མཆོད། རླུང་རྟ་སྡེ་བཞི་མཆོད། དགྲ་ལྷ་བཅུ་གསུམ་མཆོད། བུ་རང་གི་ཕོ་ལྷ་དགྲ་ལྷ་མཆོད། མཆོད་ཨོཾ་མ་ཧཱུྃ།
ཡ....ངའི་མཆོད་མཆོད་མཆོད་ལ་དགུང་ཨ་སྔོན་མཆོད།། དགུང་ཨ་སྔོན་གི་ཡང་སྔོན་མཆོད༎ སྟོད་ལྷ་ཆེན་ཚངས་པ་དཀར་པོ་མཆོད།། མ་ཨ་ནེ་གོང་མ་རྒྱལ་མོ་མཆོད༎ ལྷ་ཕྲུག་ཉིས་ཁྲི་དགུ་འབུམ་མཆོད།། ལྷ་ཕྲུག་ཐོད་ཀྱི་རྒྱལ་པོ་མཆོད༎ དགུང་ཨ་སྔོན་འདི་མ་མཆོད་མ་བཀུར་ན༎ མགོ་ཀླད་རིས་གི་གཏོད་ས་སོ་ཨ་སྔོན་དགུང་ཡིན་ཟེར་རྒྱུ་ཅན་རེད། ཡ....ངའི་མཆོད་མཆོད་མཆོད་ལ་བར་སྣང་ཡང་མོ་མཆོད༎ བར་བྱང་ཕྱོགས་སྐུ་ལ་འཚམ་བཞི་མཆོད༎ བྱང་རིག་ཉིས་ཁྲི་དགུ་འབུམ་མཆོད༎ བྱང་ཤམ་བྷ་ལ་ཡི་ཕོ་བྲང་མཆོད༎ བྱང་མི་འགྱུར་གྱི་སྐར་མ་ཨ་བརྟན་མཆོད༎ བར་སྣང་འདི་མ་མཆོད་མ་བཀུར་ན༎ དགུང་ཉི་ཟླ་སྐེད་གི་འཆར་ས་ཡིན༎ གློག་དམར་འཁྱུག་ས་ཡིན༎ འབྲུག་ཆུང་གྲགས་ས་ཡིན༎ ཆར་ཆུ་འབབ་ས་ཡིན༎ ཡ....མཆོད་མཆོད་མཆོད་ལ་དོག་མོ་ས་འདི་མཆོད༎ ས་ལ་གནས་པའི་ཀླུ་རིགས་མཆོད༎ ཀླུ་རྒྱལ་གཙུག་ན་རིན་ཆེན་མཆོད།། ཀླུ་མོ་དུང་སྐྱོང་དཀར་མོ་མཆོད༎ ཀླུ་ཕྲུག་ཕྱེ་བ་དུང་ཕྱུར་མཆོད༎ ས་དོག་མོ་འདི་མ་མཆོད་མ་བཀུར་ན༎ རྐང་སག་ལྷམ་གི་རི་མོ་རྒྱག་ས་ཡིན༎ རྩི་ཤིང་སྐྱེ་ས་ཡིན་ནས་ཟེར༎ ལོ་ཏོག་འཁྲུང་ས་ཡིན་ནས་ཟེར༎ དབྱང་ར་ཚ་བཞི་པོ་འཕེལ་ས་ཡིན༎ ཡ....ངའི་མཆོད་མཆོད་ལ་ཕུག་ལྷ་མཆོད༎ ཕུག་ལྷ་གེ་ཐུང་འདི་མ་མཆོད་མ་བཀུར་ན༎ ཆོས་བཀའ་བསྟན་གཉིས་ག་རྩིགས་ས་ཡིན༎ ཕ་ཨ་ཁུའི་དགྲ་ལྷ་འཁོར་ས་ཡིན༎ ཡ....ངའི་མཆོད་མཆོད་ལ་ཐབ་ཀ་མཆོད༎ ཐབ་ལྷ་གཡོན་མོ་འདི་མ་མཆོད་མ་བཀུར་ན༎ མ་སྲུ་མའི་ཇ་ཆང་སྐོལ་ས་ ཡིན༎ ཤ་ཐུལ་གྱི་བཙོ་ས་ཡིན༎ ཡ....ངའི་མཆོད་མཆོད་ལ་སྒོ་ལྷ་མཆོད༎ སྒོ་ལྷ་སྟག་ཡག་འདི་མ་མཆོད་མ་བཀུར་ན༎ འབྲི་ཐུལ་མའི་ནུ་ཁ་དྲོས་ས་ཡིན༎ ལུག་ཚེར་མོའ་ིབལ་ཁ་གཡང་ས་ཡིན༎ རྒྱས་རྒྱ་མོའ་ིལག་སྦྲེལ་བྱེད་ས་ཡིན༎ ཕྱུགས་རྭ་གཡང་གི་འཁོར་ས་སོ་ ཡིན་ཟེར་རྒྱུ་ཅན་རེད༎
ཡ....ད་གཡས་འདི་ཚོགས་རྣམས་ཀྱིས་ཕོ་ལྷ་མཆོད༎ གཡོན་འདུ་ཚོགས་རྣམས་ཀྱིས་མོ་ལྷ་མཆོད༎ ཁྱིམ་འདི་ཚོགས་རྣམས་ཀྱིས་སྤྱི་ལྷ་མཆོད༎ མཆོད་ཨོཾ་མ་ཧཱུྃ། གནམ་ལ་བལྟས་ན་སྐར་མ་ཡག་གི༎ ས་ལ་བལྟས་ན་སྐར་རྩིས་ཡག་གི༎ བར་ན་གཟའ་སྐར་གྱི་རྒྱུ་བ་བཟང་གི། བཀྲ་ཤིས་པའི་ཉི་མ༎ ཕུན་སུམ་ཚོགས་པའི་སྐར་མ༎ བདེ་ལེགས་འབྱུང་བའི་དུས་ཚོད༎ སྐྱིད་ཉི་མ་རྩེ་ཤར་གྱི་ཉིན་འདིར༎ མ་ལྷ་ཆབ་སྔོན་མོའ་ིགཡས་ཟུར༎ ཐང་གཡུང་དྲུང་འདྲ་བའི་ལྟེ་བ༎ མང་ཆགས་ཆུ་ཡུལ་གྱི་ལུང་བ༎ ཤིང་ཙན་དན་གྱི་ལོ་འདབས་རྒྱས་ས༎ ཧ་ཕྱུགས་པོའ་ིལྷ་ར་གཡང་ས༎ ཡ་རབས་ཀྱི་གཞི་མགྲོན་འཚོགས་ས༎ སྐྱིད་ཀྱི་ལྷ་ཁྱིམ་གཡངས་ཁྱིམ་གྱི་ནང་ལ་བལྟོས་ན༎ ནང་འདིར་ཚོགས་ཁྲོན་པ་མང་བོ༎ འཇའ་དར་ཚོན་སྣ་ལྔ་འདྲ་བའི་དར་འཐེན་གི༎ བྱ་ཁུ་བྱུག་གསུང་སྙན་ཅན་འདྲ་བའི་གླུ་ལེན་གི༎ ཤ་ཐུལ་གྱི་རི་བརྩིགས་གི༎ ཇ་ཆང་གི་མཚོ་འཁྱིལ་གི།
ཡ....ད་ངའི་གཡས་ལ་བལྟས་ན་གཡས་ཇ་ཡག་གི། གཡས་ཇ་འཛམ་གླིང་ཉི་མ་ཤར་འདྲ་ཡག་གི། གཡོན་ན་བལྟས་ན་གཡོན་ཇ་ཡག་གི། གཡོན་ཇ་བཅོ་ལྔའི་དུང་ཟླ་ཚོས་འདྲ་ཡག་གི། མདུན་ནས་བལྟོས་ན་མདུན་ཇ་ཡག་གི། མདུན་ཇ་ བསང་ཐོ་རེངས་གི་སྐར་ཆུང་ཤར་འདྲ་ཡག་གི། གཉེན་ཞང་ཚན་ཚང་མའི་སྐུ་ལས་སོ་བདེ་མོ་ཡིན་ན་ཞེས་མག་ལྭ་སྐོན་པ།
ཡ....ད་དེ་རིང་གཟའ་སྐར་དུས་བཟང་གི་ཉིན་འདིར༎ མེ་ལོང་སྲིད་པའི་འོད་ཁྱིམ་ནང་ནས༎ སྟོན་མོ་བསྒྲིགས་ཆང་གི་བསྒྲིག་ཡག་གི། ཨ་ཞང་ཚང་གི་སྐྱིད་གི་གཡུ་སྦྲ་ཐུང་གཤོག་གོང་དགོས་ནང་གི། གཡས་ཇ་ཅ་གི་གྲལ་རྐེད་གི། གདན་དཀར་གྲུ་བཞིའི་སྟེང་གི་དམག་ཞེས་ཆ་ལོ༎ ཁྱོས་དཀྱིལ་ཀྲུང་གི་བཞིན་གྱི་ནོར་བུའི་མདུད་པ་ཞུགས་ལ་དགས་སེ་ལོངས་ར།། ངའི་ཁྱོས་མི་ལས་རི་རྒྱུད་ལྷུན་པོའ་ིསྟེང་ལ༎ འཇའ་ཚོན་སྣ་ལྔའི་གོས་ཞིག་བསྐོན་ན༎ ཤར་ཕྱོགས་དུང་གི་རིང་མོའ་ིཁ་སྒང་ནས༎ དུང་གི་ལུ་གུ་སྤུན་གསུམ་གི་བལ་ཡག་གི། ལུག་རྫི་བྱང་དཀར་ཅན་གི་འཚོ་ཡག་གི། ལྷས་ར་གྲུ་བཞིའི་ནང་གི་སྐྱེས་ཡག་གི། བུ་ཚ་བདེ་ལགས་ཅན་གི་འཛིན་ཡག་གི། བལ་ཐུག་ལྷ་མ་ལྷོད་གི་བཅུག་ཡག་གི། ཁེ་གྲི་ཇ་ མ་ཇུ་གི་འབྲེག་ཡག་གི། མ་ཨ་ནེ་གོང་མ་རྒྱལ་མོའ་ིའཁོས་ཡག་གི། ཐག་ག་འཇམ་དབྱངས་སྲིད་པའི་ཐག་ཡག་གི། བཟོ་ བ་གོང་ཆེན་རྒྱལ་མོའི་བཟོ་ཡག་གི། བཟོ་ཁབ་ཚིག་གཅིག་གི་བརྫད་པ་མེད་ནས༎ སྐུད་ཚིག་གཅིག་གི་བརྫད་ཉེས་མེད་ ནས༎ གོང་བ་ལྷོ་སྤྲིན་ཡིན་པས་དཀྱིལ་ནས་ཟུངས༎ ངའི་ཁྱོའ་ིམི་ལས་རི་རྒྱུད་ལྷུན་པོའི་སྟེང་༎ འཇའ་ཚོན་སྣ་ལྔའི་གོས་ ཞིག་སྐོན༎ ཡེ་ད་འཇིག་རྟེན་གི་བྱ་བ་གཡས་ཟེར་ནི་རེད༎ སྔོན་ལ་ཕུ་རུང་གཡས་བ་འདི་གོན༎ ཕུ་རུང་གཡས་བ་འདི་ ཤོར་ར་གོན་ར༎ བུ་དཔའ་བོའ་ིརལ་གྲི་ཕྱར་ས་ཡིན་ནས༎ ཕུ་རུང་གཡོན་པ་འདི་དཀྱུས་ཡ་གོན་ར༎ གཞི་མཆུ་སྐར་ཀླད་ལ་དཀྱུ་ས་ཡིན་ནས༎ སྒྲོག་གི་མ་རི་དོག་གི་རེད༎ སྒྲོག་མགོ་ཡིད་བཞིན་ནོར་བུ་རེད༎ སྒྲོག་ལུང་བསམ་པའི་དོན་འགྲུབ་རེད༎ སྒྲོག་ལུང་རིང་ན་ཚེ་རིང་ནས༎ སྒྲོག་གུ་སྒྲོགས་ན་དོན་འགྲུབ་ནས༎ དོན་གར་སོང་ས་ནས་འགྲུབ་རྒྱུ་རེད༎ ཡེ་ད་སྐེ་རགས་ཤུབ་ཤུབ་བུ་བརྒྱའི་ཨ་བ་ཟེར་ནས༎ བུ་བརྒྱ་རེ་འདྲ་རེ་གང་ནས་གནང་ར༎ སྡེ་མགོ་ཚོ་མགོ་ཐོན་ནས་བུ་གཅིག༎ ཧྲི་སྡེ་གོང་གཤེགས་ཡིད་ནས་བུ་མོ་ཞིག རྒྱབ་ཟེར་ཆ་གོན་གི་བན་ཆུང་ཞིག བུ་བུ་མོ་གསུམ་འདི་ཚོད་རེད་ལ༎ སྐེ་རགས་སྔོན་ནས་བླངས་ནས་གཞུག་ནས་མདུད་དགོ་ནས་ཟེར༎ གཞུག་ནས་མདུད་པ་གསུམ་རྒྱགས་དགོ་ནས་ཟེར༎ གཅིག་ཕོ་ལྷའི་སྐལ་ཡིན༎ གཅིག་དགྲ་ལྷའི་སྐལ་ཡིན༎ གཅིག་མག་ཞིས་ཆ་ལོ་ཁྱེད་ཀྱི་སྐལ་ཡིན༎ འཇིག་རྟེན་གྱི་བྱ་བ་གཡས་ཟེར་ནི་རེད༎ རྟ་འདོ་བའི་ཞོན་ཕྱོགས་གཡོན་ཟེར་ནི་རེད༎ སྔོན་ལ་ལྷམ་གཡོན་པ་འདི་གོན༎ རྐང་ཟག་ལྷམ་གི་ས་གཞི་ནོན་ན་གོན་ར༎ ས་གཞི་བཞི་འགྲིག་བརྟན་ནས་ཟེར༎ ལོ་ཏོག་བཞི་འགྲིག་འཁྲུངས་ནས་ཟེར༎ རྩི་ཤིང་བཞི་འགྲིག་རྒྱས་ནས་ཟེར༎ ཟི་ལིང་ཝ་མོའ་ིསྐྲ་ཡག་ནི་རེད༎ སྟོང་སྐོར་སྐྲ་ལོའ་ིམདོག་ཡག་ནི་རེད༎ གོས་ཆེན་འདབས་མའི་འོད་ཡག་ནི་རེད༎ མགོ་ཝ་མོ་བཞི་འགྲིག་ཆོག་ལ་གོན་ར༎ དགུང་ཨ་སྔོན་བཞི་འགྲིག་མཐོ་ནས་ཟེར་གི། ཉི་ཟླ་བཞི་ འགྲིག་གསལ་ནས་ཟེར།། སྐར་འཚོགས་བཞི་འགྲིག་རྒྱས་ནས་ཟེར་གི་ཞེས་ཨ་ཞང་ནས།
ཡ....ད་ངས་ལག་གི་དཀར་ཡོལ་ཁྱུང་གཞོག་བདེན་པ་འདིས་བུད་རིམ་གྱི་ལོ་རྒྱུས་སོ་ཅིག་བཤད་ན། ཁ་ན་འཁོར་ལོ་རྩེ་བརྒྱད་ཡོད་ནོ་གནམ་འཁོར་ལོ་རྩེ་བརྒྱད་ལ་དཔེ་བླངས་ནི་རེད༎ བར་ན་བཀྲ་ཤིས་རྟགས་བརྒྱད་ཡོད་ནོ་འདི་བར་ སྣང་ཡངས་མོ་དཔེ་བླངས་ནི་རེད༎ ཞབས་ན་པདྨ་འདབ་བརྒྱད་ཡོད་ནོ་འདི་ས་པདྨ་འདབ་བརྒྱད་ལ་དཔེ་བླངས་ནི་རེད༎
ཡ....ད་ངའི་བདུད་རྩི་བསིལ་མ་འདིས་བུད་རིམ་ལོ་རྒྱུས་སོ་ཅིག་བཤད་ན། འདི་དང་པོ་རྒྱ་གར་ལ་དར་ནས་ཟེར་གི། རྒྱ་གར་ནས་ནས་གར་ལ་བཙག་ནས་ཟེར༎ རྒྱ་ནག་ནས་ནས་ནག་ལ་བཙག་ནས་ཟེར༎ བལ་བོ་ནས་རྒུན་འབྲུམ་ལ་བཙག་ནས་ཟེར༎ ཁ་ཆེ་ནས་གུར་ཀུམ་ལ་བཙག་ནས་ཟེར༎ ལོ་བསྙལ་གི་ལོ་ཆང་ཁམས་པ་ཡིན་ནས་ཟེར༎ ཟླ་བསྙལ་གི་ཟླ་ཆང་བསིལ་མ་ཡིན་ནས་ཟེར༎ ཉིན་བསྙལ་གི་ཉིན་ཆང་གསར་བ་ཡིན་ནས་ཟེར༎ འདི་ཧ་དང་ཨ་ཁུའི་འཐུང་ན་ཞལ་ངོ་དྲོ་ནས་ཟེར༎ མ་དང་སྲུ་མོའ་ིའཐུང་ན་ཤ་རྩ་དཀར་ནས་ཟེར།། རིག་གི་བུ་སྐོམ་པ་ལངས་ནས་ཟེར༎ འཐུང་གི་བུ་འཛུམ་པ་ལང་ནས་ཟེར༎ ཡ་ད་དམག་ཞ་ས་ཆ་ལོ་ཁྱོད་ཀྱི་ཁ་ཅིག་རེག་ནས་ཇ་ནས་སྡོད་ཨ་ཞང་གི་ནས༎ ང་གནའ་གཏམ་བཤད་གི་གནའ་མི་མ་རེད།། ད་གཏམ་བཤད་གི་མཁས་པ་མ་རེད།། ཕྱི་མ་མཁྱེན་ནས་བླ་མ་མ་རེད།། ཆོས་རྩོད་རྒྱག་ནས་བསྟན་པ་མ་རེད།། མ་རེད་ད་དེ་རིང་གྲལ་མགོའ་ིཨ་ཁུ་སྨ་ར་ཅན་གྱིས་བཀའ་བབས་ནས། གྲལ་རྐེད་ཀྱི་བློན་པོ་དུང་གི་ ཐོར་གཙུག་ཅན་ཚོའི་ཚགས་བཙུགས་ནས། གྲལ་རྔ་ཡི་བུ་ཚ་ཁ་བདེ་ལྕེ་བདེ་སོ་རིགས་གིས་བཤད་དགོས་བཟོས་ནས། ངའི་མི་བཤད་ཐབས་མེད་ལས་ལ་བྱུང་ཐལ།
ཡ....ད་ངའི་བཤད་རྒྱུ་ཡིན་ན། དང་པོ་གངས་དཀར་སེམས་ལ་འཆར་དཀའ་གི། གངས་དཀར་སེམས་ལ་ཤར་རུང་༎ མྱིད་ཐག་ཕྲ་མོའ་ིནང་ནས་ཡོང་དཀའ་གི། མྱིད་ཐག་ཕྲ་མོའ་ིནང་ནས་ཡོང་རུང༎ ལྕེ་དར་མའི་མདུད་པ་ཁྲོལ་དཀའ་གི། ལྕེ་དར་མའི་མདུད་པ་ཁྲོལ་རུང་༎ ཁ་དུང་སོ་སུམ་ཅུའི་རྒྱས་དཀའ་གི། ད་ཁྱོད་འཚོགས་གི་ཁྲོན་པ་འཇིགས་ཆེ་གི། ང་བཤད་གི་ཞི་ལེ་སྙིང་ཆུང་གི། གྲལ་མགོའ་ིཨ་ཁུ་སྨ་ར་ཅན་པོའ་ིངའི་ཁ་གཅིག་འཆུག་ན་ཁ་ལོག་དང་ཚིག་ལོག་མ་རྒྱག གྲལ་རྐེད་ཀྱི་བུ་ཚ་གྲི་ཆུང་གློ་བྱུར་ཅན་ཚོའི་ངའི་ཁ་གཉིས་འཆུག་ན་ཁ་འཕྱས་དང་སྙིང་འཕྱས་མ་གཏང་༎ གྲལ་རྔའི་བུ་ཚ་ཁ་བདེ་ལྕེ་བདེ་ཟོ་ཚོའི་ངའི་ཁ་གསུམ་འཆུག་ན་ཁ་དགོད་དང་ཁོག་དགོད་མ་བྱེད༎ བུད་མེད་དང་བྱིས་པ་ཚོའི་ ཅ་བདུར་དང་ཅོབ་བདུར་མ་བྱེད་ད༎ དེ་རིང་ངའི་སྟོན་མོ་ཚིག་ཀ་གསུམ་གྱི་ལོ་རྒྱུས་ཀྱི་བརྡ་ཙམ་ཞིག་བཤད་ཟེར་རྒྱུ་ཅན་རེད། ཡ....ད་ཉི་ཟླ་ཤར་གི་ཤར་བ་འདི༎ འཛམ་གླིང་གི་བརྒྱན་རེད༎ དགུང་ཨ་སྔོན་གནམ་གྱི་གོང་བ་རེད༎ ཆུ་མིག་ གངས་དཀར་ས་ལ་བབས་པ་འདི༎ ལུང་བའི་བཅུད་རེད༎ དོགས་མོ་སའི་མགོ་རེད༎ གཉེན་བརྒྱ་ཕུག་གི་ཞིང་ས་འདི༎ སྲིད་པའི་དཔེ་རེད༎ ཕོ་ཉེ་བོ་འཚོགས་གི་གནས་ཡིན་ཟེར་གི།
ཡ....ད་མི་མཐུན་མཐུན་པ་བྱེད་པ་འདི་རྒྱུ་མའི་ནོར་ལུག མཐུན་པ་ཚིག་གི་བཅད་པ་འདི་སྲིད་པའི་དཔེ་ལུགས༎ སྐྱབས་འགྲོ་ཚིག་བཞི་པརྗོད་པ་འདི་དམ་པའི་ཆོས་ལུགས༎ ཇ་ཆང་ཟས་གསུམ་འདྲེན་པ་འདི་མགྲོན་གྱི་ཆ་ལུགས༎ མི་ གོ་གོ་བར་བྱེད་པ་འདི་གཏམ་གྱི་ཆ་ལུགས་སོ་ཡིན་ཟེར་རྒྱུ་ཅན་རེད། ཡ....ད་གཡུ་འབྲུག་སྔོན་མོའི་ངར་སྐད་མ་གྲག་ན༎ སྡེ་བརྒྱད་ཀྱི་འབྱུང་འདུག་མི་ཤེས༎ སིལ་བུ་སྦྲང་ཆར་ས་ལ་མ་བབས་ན༎ རྩི་ཤིང་འབྲུ་བཅུད་ཀྱི་ལོ་འདབ་མི་རྒྱས༎ ས་ཐོག་གོམ་གསུམ་མ་སྤོས་ན༎ ཁྱིམ་སྒོ་ཕུག་གཉིས་ཀྱི་ཉེ་རིང་མི་ཤེས༎ ཟས་པཟང་ངན་གཉིས་ཀ་མ་ཟོས་ན༎ ཟས་ཀ་ར་ཡིན་ཡང་མངར་མི་ཤེས།། རྒྱལ་པོ་གཅིག་འདི་ཁྲི་ལ་མ་བཞུགས་ ན༎ མི་བཟང་ངན་གཉིས་ཀྱི་དབྱེ་བ་མི་ཁོར༎ ཡ....ད་དེ་རིང་ངས་གནས་ལུགས་ཀྱི་གཏམ་ཞིག་མ་བཤད་ན་ཁྱེད་གཞི་མགྲོན་གཉིས་ཀྱི་དབྱེ་བ་ཁོར་རྒྱུ་དཀའ་ ཟེར་རྒྱུ་ཅན་རེད། ཡ....ད་དེ་རིང་རྒྱ་བོད་གཉིས་ཀ་འདི་ན་འཚོགས་གི༎ གཉེན་ཨ་ཁུ་ཚོའི་གཏམ་བཤད་ན་བདེན་གི གཉེན་དར་ གྱི་ཡོལ་བ་འཐེན་ན་ཡག་གི༎ དུང་དཀར་མོའི་ཁོག་པ་བོས་ན་སྙན་གི། ཟས་སྣ་ཚོགས་ཀྱི་མགྲོན་ཁ་བསྒྲིགས་ན་ཡག་གི༎ ཡག་གསུམ་ཡག་གི་ཉི་མ་འདི་ལ།། ངས་ཨ་ཞང་ཚང་གི་སྦྲ་རྒན་གཞི་རྒན་འདི་ཅིག་སྟོད་ཀྱི་ཅན་རེ་སོ་ཡིན་ན།། མ་ བསྟད་དགོང་ང་མ་མཉམ་ནས་ཟེར་གི། བསྟད་ན་དགོང་གི་ལྷག་ཡིན་ཟེར་གི། སྦྲ་རྒན་སྟོང་ཤོམས་སྨུག་གོ་ཡིན་ནས་ཟེར་གི། འབྲོང་བྲེ་སར་བརྒྱ་ཡི་སྙིང་རྩིད་ཡིན་ནས་ཟེར་གི། འབྲི་ཐུལ་དཀར་བརྒྱ་ཡི་མཁའ་རྩིད་ཡིན་ནས་ཟེར་གི། སྟེང་ལྷ་ཕྲུག་སུམ་ཅུའི་བྲེག་ནས་ཟེར་གི། བར་བྱང་མོ་སུམ་ཅུའི་བཀལ་ནས་ཟེར་གི། བཀལ་ནས་ཕྲ་རོམ་མ་ཤོར་ཟེར་གི། འོག་ཀླུ་ མོ་སུམ་ཅུའི་འཐག་ནས་ཟེར་གི། འཐག་གི་ཐག་ལ་ངོ་ཉོས་མེད་ཟེར་གི།
ཡ....ད་སྦྲའི་ཕུག་ཁྱོན་དབུས་གཙང་སྟོད་ལ་བརྡབས་ནས་ཟེར༎ སྟོད་དབུས་གཙང་ཡུལ་ལ་ཆོས་ཟམ་འཕངས་ ནས་ཟེར༎ གསར་བའི་རྟ་རྗེས་མ་ནོག་ད་རུང་ཡོད་ཟེར༎ མཁའ་ཁྱོན་བལ་བོའ་ིཡུལ་ལ་བརྡབས་ནས་ཟེར་གི། བལ་སྦྲ་ནག་ཡུལ་ལ་ཉེ་ཟམ་འཕངས་ནས་ཟེར༎ ཉེ་ཨ་ལུང་གོར་རེ་ད་རུང་ཡོད་ནས་ཟེར༎ སྒོ་ཁྱོན་རྒྱ་ནག་ཡུལ་ལ་བརྡབས་ནས་ཟེར༎ སྨད་རྒྱ་ནག་ཡུལ་ལ་ཇ་ཟམ་འཕངས་ནས་ཟེར༎ཚོང་བའི་མཛོ་རྗེས་མ་ནོག་ད་རུང་ཡོད་ནས་ཟེར༎ སྦྲའི་ཡ་ལོག་ ཕོ་འདོམས་བརྒྱད་ཅུ་ཡོད་ནས་ཟེར༎ བན་སེར་མོའ་ིཆོས་ར་རྩོད་ས་ཡོད་ནས་ཟེར༎ ཆོས་མེད་ཕག་དུ་བཟེད་ས་ཡོད་ ནས་ཟེར༎ མ་ལོག་མོ་འདོམས་བརྒྱད་ཅུ་ཡོད་ནས་ཟེར༎ མགྲོན་སྒ་མར་ཅིག་གི་འབབ་ས་ཡོད་ནས་ཟེར༎ བུ་དཔའ་མེད་ཕག་ཏུ་བཟེད་ས་ཡོད་ནས་ཟེར༎ ཡ....ད་སྦྲའི་ངོ་ཐིག་ཐམས་ཅད་མུ་ཏིག་ཡིན་ནས་ཟེར༎ ཁྱོན་ཐག་ཐམས་ཅད་མཆུང་ཐིག་ཡིན་ནས་ཟེར༎ ཕོ་ལུང་ ཐམས་ཅད་གསེར་ལུང་ཡིན་ནས་ཟེར༎ མོ་ལུང་ཐམས་ཅད་དངོས་ལོང་ཡིན་ནས་ཟེར༎ འཆའ་རུ་ཐམས་ཅད་བྱུ་རུ་ཡིན་ ནས་ཟེར༎ ནང་ཀ་ཐམས་ཅད་གསེར་ཀ་ཡིན་ནས་ཟེར༎ ཕྱི་ཀ་ཐམས་ཅད་དངོས་ཀ་ཡིན་ནས་ཟེར༎ ཕུར་བ་ཐམས་ཅད་སོ་གཡུ་ཕུར་ཡིན་ཟེར་རྒྱུ་ཅན་གྱི་ལོ་རྒྱུས་རེད།།
ཡ....ད་ངས་ཨ་ཞང་ཚང་གི་ཐབ་ཀ་འདི་སོ་ཅིག་བསྟོད་ཀྱི་ཅན་རེ་ཡིན་ན། ཐབ་ཀ་སྤྲུལ་བ་རང་འབར་ཡིན་ནས་ཟེར༎ བང་ཀ་གསེར་མུག་དགུ་འཁྱིལ་ཡིན་ནས་ཟེར༎ སང་ང་དངུལ་དཀར་ཆ་བརྒྱད་ཡིན་ནས་ཟེར༎ ཐོམ་བུ་ཐང་དཀར་གཤོག་སྦྱང་ཡིན་ནས་ཟེར༎ སྨྲ་ཨ་ནེ་བྱུ་རུའི་སྣ་ཐོགས་ཅན་ཚོའི༎ ཇ་ཡོ་མར་གི་ཁོལ་མགོ་དགུང་ལ་མཆོད་ན༎ མཆོད་མགོ་སྨུག་ཆུང་འཆད་འཆད་ཡིན་ནས་ཟེར༎ མཆོད་རྔ་སོ་རྒྱ་མཚོ་འཁྱིལ་འཁྱིལ་ཡིན་ཟེར་རྒྱུ་ཅན་གི་ལོ་རྒྱུས་རེད། ཡ....ད་དཔོན་ལྷ་བོའ་ིཐོད་དཀར་གྱི་ལོ་རྒྱུས་སོ་རགས་ཙམ་ཞིག་བཤད་ན། དཔོན་ལྷ་བོ་ཐོད་དཀར༎ ལྷ་རྩེ་ཞལ་ དཀར།། མར་མེ་རང་འབར༎ མགོ་ཐོག་གི་ནོམ་པ༎ ལྕེ་ཐོག་གི་བདུད་རྩི༎ སྔོན་སློབ་དཔོན་ཐོན་མིའི་བཀའ་རྒྱུད༎ མཁའ་ལ་རྡོ་རྗེ་སྲུང་མའི་གུར་མ་ཞུགས༎ ས་ལ་དཀྱིལ་འཁོར་གྲམ་པའི་ཐུག་མ་ཡལ༎ བར་ལ་རང་འཛིན་མཁའ་འགྲོའ་ིགྲལ་མ་ ཞུགས༎ མདུན་ན་དཀར་མར་གྱི་མཚོ་མ་སྐམ༎ གཡས་ན་དམར་ཆེན་གཏོར་མའི་མདངས་མ་ཉམས༎ ཕྱག་ན་རྔ་ རྡུང་རོལ་མོའ་ིསྒྲ་མ་ཉམས༎
ཡ....ད་དབྱར་གསུམ་གྱི་དུས་ན་རྫ་གངས་རི་དཀར་པོའ་ིརྩེ་ན་བཞུགས་ནས་ཟེར༎ འབྲུག་ཆུང་སྔོན་མོའི་བཅིབ་པ་བྱས་ནས་ཟེར༎ གནམ་ལྕགས་ཐོག་ལ་ངོ་ཡ་བྱས་ནས་ཟེར།། སྤྲིན་དཀར་ཁ་ལོ་གཡས་ལ་བསྐོར༎ སྤྲིན་ནག་ཁ་ལོ་གཡོན་ལ་བསྐོར༎ སྡེ་བརྒྱད་ར་མ་བདའ་བདའ་བྱོས༎ སྟོན་གསུམ་གྱི་དུས་ན་རྫ་གངས་རི་དཀར་མོའ་ིའདབས་ནས་བཞུགས༎ ཤ་ཆེན་གྱི་གཏོར་ཆེན་གཡས་ནས་བཤམས༎ ཤ་ཆུང་གི་གཏོར་ཆུང་གཡོན་ནས་བཤམས༎ བཀའ་བརྒྱུད་ ཀྱི་གཏོར་མ་དཀྱིལ་ནས་བཤམས༎ གར་གཏོར་རི་གསུམ་རྩེ་ལ་མཆོད༎ དོམ་ར་ལྷོ་སྤྲིན་འཐིབས་འཐིབས་བྱོས།། རྔ་སྒྲ་ འབྲུག་ཆུང་ངར་སྐད་དང་འདྲ་གི། མཐུ་འདྲ་གློག་མར་འཁྱུག་འཁྱུག་བྱོས༎ མཐུ་འདྲ་ཕྲ་མོ་རང་འགྲིག་གི་བདག་པོ༎ གནམ་ལྕགས་ཕུར་བུ་རང་བྱོན་གྱི་བདག་པོ༎ ཡར་གྱི་ལྷ་འདུད་གི༎ མར་གྱི་འདྲེ་བདའ་གི༎ མགར་རྩེ་བར་སྔགས(ཨ་ཁུ་དཔོན)ཀྱི་ལོ་རྒྱུས་སོ་བཤད་ན་འདི་མོ་རེད་ཟེར་རྒྱུ་ཅན་རེད།
ཡ....ད་ངས་ཨ་ཞང་ཚང་གི་སྐྱེས་རྒྱུད་ཚོ་བཤད་ན༎ མི་རྒྱུད་ཅན་གྱི་བདག་པོ་ཡིན་ནོ༎ མགོ་གསེར་ཞྭ་ཅན་གྱི་བླ་ མ་འཁྲུངས་ནས་ཟེར༎ དོག་ཐོབ་ཐང་ཅན་གྱི་དཔོན་པོ་སྐྱེས་ནས་ཟེར༎ སེམས་ཤེས་རྒྱ་ཅན་གྱི་བློན་པོ་སྐྱེས་ནས་ཟེར༎ ཆོས་ལ་མཁས་པའི་བན་ཆུང་སྐྱེས་ནས་ཟེར༎ ཆོས་འདུལ་ཁྲིམས་བརྩད་ནས་མིང་རྟགས་བླང་ནས་ཟེར།། གནས་རི་ མགོན་གསུམ་ལ་བཤད་པ་བཏང་ནས་ཟེར༎ ཆོས་ལུང་ལྔ་ལ་སྦྱང་བ་བྱོས་ནས་ཟེར༎ བན་ཆོས་ཡོད་ཀྱི་སློབ་ཕྲུག་ཆོས་ལ་ བརྟེན་ནས་ཟེར༎ ཆོས་སྲོལ་གྱི་བྱ་བ་མཐའ་ནས་རྒྱལ་ནས་ཟེར༎ བཙན་སྣ་ཐིག་གི་སྡོང་བོ༎ གཉན་སྣ་ལྕག་གི་སེར་བ༎ དམག་སྣ་ནམ་མཁའི་སྐར་མ༎ དར་དཀར་ཅན་གྱི་ལྷ་རྒྱུད༎ དར་དམར་ཅན་གྱི་བླ་རྒྱུད༎ དར་ནག་ཅན་སྔགས་རྒྱུད་ཚོ་ ཡིན་ཟེར་རྒྱུ་ཅན་རེད། ཡ....ད་ངས་གཉེན་ཚང་ཚང་གི་སྐྱེས་རྒྱུད་སོ་ཅིག་བཤད་ན། མི་རྒྱུད་ཅན་གྱི་བདག་པོ་ཡིན་ནོ།། དོག་ཐོབ་ཐང་ཅན་ གྱི་དཔོན་པོ་སྐྱེས་ནས་ཟེར༎ སེམས་ཤེས་རྒྱ་ཅན་གྱི་བློན་པོ་སྐྱེས་ནས་ཟེར༎ འཇིག་རྟེན་སྐྱོང་ནས་མཁས་པ་སྐྱེས་ནས་ ཟེར༎ ཆོས་ལ་མཁས་པའི་བན་སྔགས་སྐྱེས་ནས་ཟེར༎ སྔགས་པ་རྔ་སྡོང་ཁྱིམ་ནས་བསྡད་ན༎ རྔ་སྐད་འཛམ་པོའི་གླིང་ནས་གོ་གི། བུ་རྟ་ཁྲ་གསུམ་རི་ནས་བསྡད་ན༎ དཔའ་སྐད་བྱང་ཕྱོགས་ཧོར་ནས་བཤད་གི། ཇ་མ་ཐོམ་བཟུང་ཡུལ་ ནས་བསྡད་ན༎ མགྲོན་ཟས་ཐབས་ཚུལ་རི་ནས་བཤད་གི། བྱ་བཅའ་གི་མི་སྣ་སྐྱེས༎ ཆོས་བཅའ་གི་བན་ཆུང་སྐྱེས༎ འཇིག་རྟེན་སྐྱོང་བའི་མཁས་པ་སྐྱེས་ནས་ཟེར༎ སྟོད་རྒྱ་གར་ཡུལ་ལ་ཆོས་ཟམ་འཕངས་ནས་ཟེར༎ སྨད་རྒྱ་ནག་ཡུལ་ལ་ ཇ་ཟམ་འཕངས་ནས་ཟེར༎ སྐུ་བརྒྱ་བོད་ལ་གཉེན་ཟམ་ཕངས་ནས་ཟེར༎ གཉེན་ཚང་ཚང་གི་ལོ་རྒྱུས་སོ་རགས་ཙམ་ བཤད་ན་འདི་མོ་རེད་ཟེར་རྒྱུ་ཅན་རེད།
ཡ....ད་ངས་གཉེན་གྱི་དར་བ་རྣམས་གསུམ་སོ་ཅིག་བཤད་ན། དང་པོ་ལྷ་ཀླུ་གཉིས་ཀ་གཉེན་དར།། ལྷའི་དབང་བོ་ བརྒྱ་བྱིན་གྱི་བུ་མོ་ཀླུ་རྒྱལ་གཙིགས་ན་རིན་ཆེན་ལ་མནའ་མ་བྱིན་ནས་ཟེར༎ ཀླུ་ཕྲུག་དམ་པ་དགེ་སྐུར་དམག་པ་བྱས་ནས་ཟེར།། སྔ་དཔོན་པདྨ་འབྱུང་གནས་པྱས་ནས་ཟེར༎ ཕྱི་དཔོན་ཕྱག་ན་རྡོ་རྗེ་བྱས་ནས་ཟེར༎ ལྷ་རྟ་དཀར་པོ་བག་རྟ་ བྱས་ནས་ཟེར།། ལྷ་མོ་དཀར་མོ་བག་རོགས་བྱས་ནས་ཟེར༎ འཇའ་དར་ཚོན་སྣ་ལྔའི་གོས་བསྐོན་ནས་ཟེར༎ རིན་ཆེན་སྣ་ལྔའི་ཕྲེང་བ་བསྐོན་ནས་ཟེར༎ ལྷ་ཆེན་ཚངས་བ་དཀར་པོའི་མགྲོན་མགོ་བྱས་ནས༎ ལྷ་ཕྲུག་དྲི་མེད་མགྲོན་དུ་བོས་ནས་ཟེར༎ སྟེང་ལྷ་ཀླུ་གཉིས་ཀྱིས་སྟོན་མོ་བྱས་ནས་ཟེར༎ དེ་ནས་གནམ་ས་གཉིས་ཀྱི་གཉེན་དར་ནས་ཟེར༎ གནམ་ལྷ་དཀར་པོའ་ིབུ་མོ་སྲ་འཛིན་ལག་པ་ཆེན་མོ་མནའ་མ་བྱིན་ནས་ཟེར༎ བར་བ་ལྷོ་སྤྲིན་སྨུག་པོ་བྱས༎ སྔ་དཔོན་ཉི་མ་སེར་ པོ་བྱས༎ ཕྱི་དཔོན་ཟླ་བ་དཀར་པོ་བྱས༎ སྐྱུ་སེར་རླུང་གི་བག་རྟ་བྱས༎ སྨིན་དྲུག་ཁྲ་མོའ་ིབག་རོགས་བྱས༎ ལྷ་སྲིད་སྡེ་བརྒྱད་མགྲོན་ལ་ཆས་ནས་ཟེར༎ གནམ་ས་གཉིས་ཀྱི་སྟོན་མོ་བྱས་ནས་ཟེར༎ དེ་ནས་རྒྱ་བོད་གཉིས་ཀྱི་གཉེན་དར་ནས་ ཟེར༎ རྒྱའི་སྲས་མོ་རྒྱལ་བཟའ་གོང་ཇོ་བོད་རྒྱལ་སྲུང་བཙན་རྒན་པོར་ཆུང་མ་བྱིན༎ བློན་ཆེན་མགར་དམ་པ་བར་བ་བྱས་ ནས་ཟེར༎ བོད་ལ་བར་བ་དེ་ནས་དར༎ སྔ་དཔོན་ཐུགས་རྗེས་ཆེན་པོ་བྱས༎ ཕྱི་དཔོན་རྗེ་བཙུན་སྒྲོལ་མ་བྱས༎ རྟ་འདོ་ བ་རླུང་གཤོག་བག་རྟ་བྱས༎ སྲས་མོ་དཀར་མོ་བག་རོགས་བྱས༎ བོད་ལ་བག་རོགས་དེ་ནས་དར༎ གོས་དར་སྣ་ཚོགས་ལས་ལ་བསྐོན༎ གསེར་དངུལ་གཉིས་ཀྱིས་བརྒྱན་ཆ་བཏགས༎ གཡུ་བྱུ་རུ་གཉིས་ཀྱིས་ཕྲེང་བ་བསྐོན༎ ཇོ་བོ་ཤག་ཀྱ་མི་ ནེ་རྫོང་བ་བྱིན༎ རྒྱ་སྲས་བྱམས་པ་དོན་འགྲུབ་མགྲོན་མགོ་བྱས༎ རྒྱའི་རྟ་བ་ལྔ་བརྒྱ་མགྲོན་ལ་ཆས༎ སྟེང་རྒྱ་བོད་ གཉིས་ཀྱིས་སྟོན་མོ་བྱས།། གཉེན་གྱི་དར་བ་རྣམས་གསུམ་སོ་བཤད་ན་འདི་མོ་རེད་ཟེར་རྒྱུ་ཅན་གྱི་ལོ་རྒྱུས་རེད།
ཡ....ད་ངས་སྟོན་མོའི་བརྒྱན་པ་རྣམ་གསུམ་སོ་ཅིག་བཤད་ན། ཤ་ཁྱ་རྒོད་ཀྱི་སྟེང་ན་ཚུལ་གྱིས་ཡངས་ཤམས་ཀྱིས་བརྒྱན་ནས་ཟེར།། རྒྱ་ཇ་ཡོས་མར་གྱི་ཁ་ན་འབྲི་མར་སེར་བོའ་ིབརྒྱན་ནས་ཟེར༎ སྟོན་མོ་ཁྲོམ་ཆེན་གྱི་ནང་ནས་བདུད་རྩི་ཆང་གིས་བརྒྱན་ནས་ཟེར།། ཡ་ད་ངས་གཏམ་གྱི་སྒོ་བ་རྣམ་གསུམ་སོ་ཅིག་བཤད་ན༎ ཀ་ཁ་སུམ་ཅུ་ཆོས་ཀྱི་སྒོ༎ ཀུ་ རེ་རྩེད་མོ་གཏམ་གྱི་སྒོ༎ ནས་ཆང་བདུད་རྩི་ཟས་ཀྱི་སྒོ་ཡིན་ནས་ཟེར༎ གཏམ་གྱི་རྒྱ་མཚོ་རྣམས་གསུམ་སོ་ཅིག་བཤད་ན༎ གསུང་བཞི་ཡིག་དྲུག་ཆོས་ཀྱི་རྒྱ་མཚོ༎ མཁས་པ་མི་གསུམ་གཏམ་གྱི་རྒྱ་མཚོ༎ མཛོ་མོ་ནུ་བཞི་འོ་མའི་རྒྱ་མཚོ༎ སྐྱེས་ཕོ་རབས་ཕོ་འབྲིང་ཕོ་མཐའ་གསུམ་གྱི་གཏམ་གྱི་ལོ་རྒྱུས་སོ་ཅིག་བཤད་ན། སྐྱེས་ཕོ་རབས་ཀྱི་གཏམ་ཞིག་བཤད་ ན༎ རྒོད་ཐང་དཀར་གྱི་ནམ་འཕང་བསྟད་འདྲ་ཡིན་ནས་ཟེར་གི།༎ འཕུར་གི་འཕུར་གི་ཇེ་མཐོ་ཡིན་རུང་༎ སྤུ་གྲི་རླུང་གི་ མི་གཏོར་ཡིད་སོན་ཡོད་ནས་ཟེར༎ སྐྱེས་ཕོ་འབྲིང་གི་གཏམ་ཞིག་བཤད་ན་གླག་རེག་མོ་རི་སོའུ་གཏུབ་འདྲ་ཡིན་ནས་ཟེར། འཕུར་གི་འཕུར་གི་ཇེ་དམའ་ཡིན་རུང་།། གཤོག་སྣེ་བྲག་ལ་མི་ཐུག་ནས་ཡིད་སོན་ཡོད་ནས་ཟེར༎ ཡ་ད་དེ་རིང་འདིར་འཚོགས་ཁྲོན་པ་མང་བོའ་ིནང་ན༎ སྐྱེས་ཕོ་ངན་འདྲ་ཡོད་ཁུ་བཟོས་ནི་མིན་ར༎ སྐྱེས་ཧོ་ངན་ང་འདྲ་འདྲའི་གཏམ་ཞིག་བཤད་ན༎ ཕུག་རོན་སྔོན་མོའ་ིརྒུན་བུ་འཐུས་འདྲ་ཡིན་ནས་ཟེར༎ འཁོར་འཁོར་རས་གཅིག་འབབ་དགོས་ནི་རེད༎ སྒུར་སྒུར་ནས་གཅིག་ལེན་དགོས་ནི་རེད།། བསྒུངས་བསྒུངས་ནས་གཅིག་མྱིད་དགོས་ནི་རེད༎ དེས་ར་རྔ་སྒྲོ་ལེབ་མོ་སོ་ བྲག་སྟེང་ལ་བཞག་ན༎ མྱིད་ཐག་མི་འཕུད་ནས་ཡིད་སོན་ཡོད་ཟེར་རྒྱུ་ཅན་རེད༎ ཡ....ད་སྐྱེས་ཕོ་རབས་ཀྱི་གཏམ་ལ་ཉན་ན༎ མགོ་བཟུར་རྣ་ཡིས་ཉན་ནས༎ གངས་དཀར་གྱི་སེམས་ལ་དཔྱད་ ནས༎ སྐྱེས་ཕོ་འབྲིང་གི་གཏམ་ལ་ཉན་ན།། མགོ་ཟུར་གྱི་རྣ་ཡིས་ཉན་ནས༎ རྩད་དྲུག་གི་ལས་ལ་དཔྱད་ནས༎ གངས་དཀར་གྱི་སེམས་ལ་དཔྱད་ནས༎ ད་སྐྱེས་ཕོ་ངན་འདྲ་ཡོད་ཁུ་བཟོས་ནི་མིན་འདྲ༎ སྐྱེས་ཕོ་ངན་གྱི་གཏམ་ལ་ཉན་ན༎ ཁ་ སངས་ང་འདྲ་ཞིག་གདངས་ནས་ཉན་ནས་ཟེར༎ སྣབས་ལུག་རོ་འདྲ་ཞིག་དྲུད་ལས་ཉན་ནས་ཟེར༎ ཁོས་ཆི་བཤད་རྣ་ ཡིས་མ་གོ་ཟེར་ནས་ཟེར༎ ཆི་ཟས་མིག་གི་མ་རིག་ཟེར་ནས་ཟེར༎ ད་སྐྱེས་ཕོ་རབས་ཕོ་འབྲིང་ཕོ་མཐའ་གསུམ་གྱི་ལོ་ རྒྱུས་བཤད་ན་འདི་མོ་རེད་ཟེར་རྒྱུ་ཅན་རེད༎
ཡ....ད་ངས་སྟོད་སྨད་ཀྱི་སྟོད་དྲ་ཅིག་བཤད་ན༎ སྟོད་ཀྱི་མངའ་རིས་སྐོར་གསུམ་འདི་དར་དཀར་གྱི་ཡོལ་བ་དགུང་ལ་འཐེན་འདྲ༎ བར་གྱི་དབུས་གཙང་རི་བཞི་འདི་སེང་གེ་དཀར་མོའ་ིགཡུ་རལ་ངོམས་འདྲ༎ སྨད་ཀྱི་མདོ་ཁམས་སྒང་ དྲུག་འདི་སྟག་དར་མའི་ལས་ལ་འཛུམ་དྲུག་རྒྱས་འདྲ༎ ཤར་ལྷོ་ཡི་རྒྱབ་རི་བན་ནག་འདི་བཙན་ཡན་ཤོམས་དམར་བོ་གྲལ་ནས་འགྱངས་འདྲ༎ ལྷོ་རྩེ་དུང་རི་དཀར་མོ་འདི་གསེར་གྱི་མེ་ལོང་ལ་ཉི་སེར་ཕོག་འདྲ།། རྨ་ཆུ་བོ་གངས་འགའི་བརྒྱན་རི་འདི་རིན་ཆེན་གྱི་མུ་ཏོག་བསྟར་ལ་བརྒྱུས་འདྲ༎ སྐྱེས་པའི་ལྷ་གཉན་དབང་ཕྱུག་འདི་སོར་གཏོར་དགྲ་ལྷའི་གསེར་ མཁར་བཞེངས་འདྲ༎ ནུབ་ཕྱོགས་རྡོ་རྗེ་གཟུ་འབབ་འདི་བྱ་དམར་ཁྱུང་ཆེན་གནམ་ལ་འཕུར་འདྲ༎ རྒྱབ་ཕྱོགས་ཀྱི་ལྷ་ རི་དཀར་མོ་འདི་ནང་ཨ་ཁུ་རང་གི་བརྟེན་པའི་དགྲ་ལྷ༎ ལྷ་རྒྱ་དཔལ་གྱི་རི་བོ་གསེར་མཁར་འདི་ཁྱུང་ཆེན་གྱི་རྣ་བར་བྱུ་ རུའི་བརྒྱན་པ༎ བྱང་ཕྱོགས་ཀྱི་རིན་ཆེན་འདུས་རི་འདི་གོས་དར་གྱི་གསེར་སྡོང་རླུང་གིས་བསྐྱོད་འདྲ༎ ཤར་ཕྱོགས་ཀྱི་ ཨ་མྱེས་གོ་ཆེན་འདི་བུ་དཔའ་བོའ་ིདགྲ་འདུལ་ཇག་ལ་ཆས་འདྲ༎ ལྷོ་ཕྱོགས་ཀྱི་མིང་གྲགས་རྨ་ཆུ་སྔོན་མོ་གཡུ་འབྲུག་སྔོན་ མོ་ཐང་ལ་བབས་འདྲ༎ ནུབ་ཕྱོགས་ཀྱི་བྲག་རི་ཨ་མྱེས་ཁྱུང་མགོན་འདི་བྱ་བརྒྱའི་ཁྱུང་ཆེན་གྱི་གཤོག་རི་བརྒྱངས་འདྲ༎ བར་ལུང་བརྒྱའི་ཨ་མྱེས་རྨ་རྒྱལ་འདི་ཤེལ་དཀར་གྱི་མཆོད་རྟེན་དགུང་ལ་བསྙེགས་འདྲ༎ གསེར་ཆེན་གྱི་རྫུ་དཀར་ཁྲབ་ གོན་འདི་བུ་དཔའ་བོའ་ིལུས་ལ་ཁྲབ་དཀར་གྱོན་འདྲ༎ གསེར་ཐང་གི་སྤྲོ་སྐོང་བྲག་རི་འདི་གསེར་གྱི་མཆོད་རྟེན་དགུང་ལ་ བསྙེགས་འདྲ༎ ད་སྤྱིར་ཆེན་མདོ་དབུས་སྒང་དྲུག་གི་ས་ཆ་འདི་གོས་དར་སྣ་ཚོགས་ཀྱི་གདན་ཆ་བཏངས་འདྲ༎ རྩི་ཤིང་ འབྲུ་བཅུད་ཀྱི་ལོ་འདབ་རྒྱས་ས༎ རྟ་ནོར་ལུག་གསུམ་གྱི་ཤ་ཤེད་འཕེལ་ས༎ གང་ཟག་ཀུན་གྱི་གཏེར་ཁ་འདོན་ས།། ས་ ཡིན་ན་ཕུན་སུམ་ཚོགས་པའི་ས་ཆ་སོ་ཡིན་ཟེར་རྒྱུ་ཅན་རེད།
ཡ....ད་ངའི་དེ་རིང་བཀྲ་ཤིས་པའི་ཁ་གཡང་ཞིག་བོས་ན། རྒན་པ་རྣམས་ཚེ་ཐག་རིང་བའི་བཀྲ་ཤིས་ཤོག གཞོན་པ་རྣམས་ཚེ་ཐག་རིང་བའི་བཀྲ་ཤིས་ཤོག ཟས་གོས་ལ་མཛད་སྟོང་མེད་པའི་བཀྲ་ཤིས་ཤོག བཀྲ་ཤིས་གཡང་དུ་འཁྱིལ་ བའི་བཀྲ་ཤིས་ཤོག ཡ....ཨ་ཞང་ཚང(གཉེན་ཚང་ཚང་)གི་མ་ཧྲི་ཚང་མའི་ལྷ་ཁྲུས་དཀར་པོའི་ནང་ལ། སེང་གེ་དཀར་མོའི་འོ་མ་བླུགས་ནས། རྒྱ་སྟག་དམར་བོའི་མཁྲིས་པ་བསྲེས་ནས། གཉེན་ཚང་ཚང་ལ་ཁྲོས་ཞིག་བྱོས་དང་། གཉེན་ཚང་ཚང་གི་ཟེར་གི། ར། ཆུ་ཐོམ་རེ་བླུག་ན་དར་ཁ་རེ་སྟེར་ར་ཟེར། ཆུ་ཟོ་རེ་བླུག་ན་དར་འདོམས་རེ་སྟེར་ར་ཟེར་གི་ཞེས་རྫོགས་སོ།།
རྩོམ་སྒྲིག་པ། ཀླུ་མོ་མཚོ།


text:
༄༅། །ཕྱི་ལོ་ ༢༠༡༧ ཟླ་ ༡ ཚེས་ ༡༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡོར་གདན་དགའ་ལྡན་འཕེལ་རྒྱས་གླིང་ནས་གསུང་ཆོས་ར་བར་ཆིབས་བསྒྱུར་གྱིས་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་བཀའ་དབང་དངོས་གཞི་དབུ་འཛུགས་མཛད་ཡོད་པ་རེད།
དེ་ཡང་ཉིན་གུང་ཆུ་ཚོད་ ༡༡།༥༠ ཙམ་ལ་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་གིས་སྤོས་སྣེས་མདུན་བསུས་ཏེ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གསུང་ཆོས་ར་བར་གདན་ཞུ་ཞུས་པ་དང་། བཞུགས་ཁྲིར་༸ཞབས་སོར་འཁོད་རྗེས་ཉི་ཧོང་གི་དགེ་འདུན་པ་དང་བཙུན་མ་སྐྱ་བོ་སོགས་མི་ཁག་གཅིག་གིས་ཉི་ཧོང་སྐད་ཀྱི་ཐོག་ཤེས་རབ་སྙིང་པོ་གསུངས་འདོན་གནང་བ་དང་། དེ་རྗེས་ཧོ་ལན་ཝོ་ཊའི་(Hollywood)འཁྲབ་སྟོན་པ་གྲགས་ཅན་རི་ཆ་ཌི་གྷི་རི་(Richard Gere)སོགས་ནུབ་ཕྱོགས་ཀྱི་མི་ཁག་གཅིག་གིས་དབྱིན་སྐད་ཀྱི་ཐོག་ཤེས་རབ་སྙིང་པོ་གསུངས་འདོན་གནང་རྗེས་སྨྲ་བསམ་བརྗོད་མེད་དང་། ཉན་ཐོས་ཞི་འཚོ་མ། རྩ་བ་ཤེས་རབ་ཀྱི་མཆོད་བརྗོད། སངས་རྒྱས་ཆོས་ཚོགས་མ་ལན་གསུམ་དང་། གང་གི་ཐུགས་བརྩེ་མ་བཅས་གསུངས་འདོན་གནང་བ་དང་། དེ་རྗེས་བཀའ་དབང་སྔོན་འགྲོའི་ངོ་སྤྲོད་ཀྱི་བཀའ་སློབ་སྩལ་དོན། གཙོ་བོ་བླ་མའི་དབང་བསྐུར་རྒྱུ་ནི་ཕྱོགས་གཅིག་ནས་ཐར་པ་དོན་གཉེར་མེད་ན་ནང་པ་སངས་རྒྱས་པའི་ཆོས་ལ་འགྲོ་རྒྱུ་ཧ་ཅང་ཁག་པོ་རེད། འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བ་བཅས་ལྟ་བ་བཀའ་བཏགས་ཀྱི་ཕྱག་རྒྱ་བཞི་ལྟ་བུར་བསམ་བློ་འཁོར་ནས་ཉོན་མོངས་ངོས་འཛིན་རྒྱུ་དང་། དེ་ངོས་བཟུང་པའི་ཐོག་ནས་ཉོན་མོངས་སྤངས་པའི་བྲལ་བའི་ཡོན་ཏན་མངོན་དུ་བྱ་འདོད་པ་ཞིག་ཡོང་ཚེ་དངོས་གནས་སངས་རྒྱས་པའི་ཆོས་ལ་འགྲོ་རྒྱུ་རེད།
སྤྱིར་རང་རང་གི་སྟོན་པར་སྐྱབས་སུ་འགྲོ་རྒྱུ་དང་དཀོན་མཆོག་གི་ཞིང་ཁམས་ལ་སྐྱེ་ཆེད་སྨོན་ལམ་བརྒྱག་རྒྱུ་ནི་ཆོས་ལུགས་ཚང་མར་ཡོད། དེའི་ཐོག་རང་གཅིག་པུ་བསམ་པ་མིན་པར་མཐའ་ཡས་པའི་སེམས་ཅན་རང་དང་རང་འདྲ་བ་སྡུག་བསྔལ་མི་འདོད་པ་དང་བདེ་བ་འདོད་མཁན་ཐམས་ཅད་ཀྱི་དོན་དུ་དང་དུ་བླངས་ནས་སེམས་བསྐྱེད་དགོས། འདི་མེད་ན་ཐེག་ཆེན་གྱི་ཆོས་དང་གསང་སྔགས་ཀྱི་ཆོས་ཞེས་མིང་ཟབ་པོ་དང་སྐད་གྲགས་ཆེན་པོ་ཡོད་ནའང་། ཉམས་ལེན་བྱེད་མཁན་སོ་སོའི་བསམ་བློའི་ནང་བྱང་ཆུབ་ཀྱི་སེམས་ལ་གོ་བ་ཆགས་པ་ཞིག་དང་བྱང་ཆུབ་ཀྱི་སེམས་བཅོས་མ་ཚུན་ཆད་མེད་དུ་མི་རུང་བ་ཞིག་ཡིན།
དུས་འཁོར་དབང་ཆེན་འདི་དམིགས་བསལ་ཁྲོམ་ཚོགས་ཆེན་པོ་ཡོད་སར་གནང་རྒྱུའི་ལུགས་སྲོལ་དང་གསུངས་རྒྱུན་ཡང་ཡོད། རྒྱ་ནག་དང་བོད་ནས་དོན་གཉེར་ཅན་ཧ་ཅང་མང་པོ་ཡོད་ཀྱང་། འདི་གར་ཡོང་རྒྱུ་སྟབས་མི་བདེ་བར་དཀའ་ངལ་འཕྲད་ཡོད་པ་དག་ངོས་ཀྱིས་འདི་ནས་དམིགས་འོག་ཏུ་འཇིག་རྒྱུ་དང་། དེ་བཞིན་རང་རང་སོ་སོས་དད་པ་དང་འདུན་པ་ཤུགས་དྲགས་བསྐྱེད་དེ་བསམ་བློ་བཏང་ན་དབང་ཐོབ་ཀྱི་རེད་ཅེས་བརྗོད་བཞིན་ཡོད།
འདུལ་བའི་ནང་འཕྲིན་གྱི་སྒོ་ནས་བསྙེན་པར་རྫོགས་པ་ཞེས་པ་ལྟ་བུར་དེང་སང་འཕྲུལ་འཁོར་གྱི་ཡོ་བྱེད་སྒོ་ནས་ས་ཁད་ཐག་རིང་པོའི་སྐད་ཆ་གང་ཡང་མེད། གང་ལྟར་གོ་བརྡ་འཕྲོད་པ་དང་སོ་སོའི་མོས་པས་ལྕོགས་ན་དབང་འདི་ཐོབ་ཀྱི་རེད། ངོས་ཀྱིས་འདི་ནས་དམིགས་འོག་ཏུ་བཅུག་སྟེ་སྨོན་ལམ་རྒྱག་གི་ཡིན། དེ་རིང་ནས་དངོས་གཞི་དབང་གི་སྐབས་དབང་དོན་ངོ་སྤྲད་སྐབས་སོ་སོས་བསམ་བློ་གཏང་ན་དབང་ཐོབ་ཀྱི་རེད་བསམ་པ་དྲན་གྱི་འདུག ཅེས་སོགས་བཀའ་སློབ་སྩལ་རྗེས་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་གིས་མཎྜལ་རྟེན་གསུམ་འདེགས་འབུལ་ཞུས་གྲུབ་མཚམས་༸གོང་ས་མཆོག་གིས་བཀའ་བློན་རྣམ་པར་མཇལ་ཁ་སྩལ་བ་དང་། དེ་རྗེས་བྱང་ཆུབ་སེམས་པ་དང་སྔགས་སྡོམ། བརྟུལ་ཞུགས་ཉེར་ལྔ། ཐམས་ཐད་རྣལ་འབྱོར་གྱི་སེམས་བསྐྱེད་པ་སོགས་རིམ་པར་གནང་སྟེ་ཆུ་ཚོད་ ༢།༥༥ ཙམ་ལ་དཀྱིལ་འཁོར་དུ་འཇུག་པའི་རིམ་པ་རྣམས་ལེགས་པར་གྲུབ་ཡོད་པ་བཅས་དབང་དངོས་གཞིའི་ཉིན་དང་པོ་མཇུག་ལེགས་པར་གྲུབ།
དབང་དངོས་གཞིའི་ཉིན་འདིར་ས་སྐྱ་གོང་མ་བདག་ཁྲི་རིན་པོ་ཆེ་མཆོག་དང་། དགའ་ལྡན་ཁྲི་ལས་ཟུར་རྣམ་གཉིས་མཆོག དཔལ་རྒྱལ་བ་ཀརྨ་པ་མཆོག ཤར་བྱང་ཆོས་རྗེ་རྣམ་གཉིས། སྟག་ལུང་ཞབས་དྲུང་རིན་པོ་ཆེ། འབོ་དཀར་རིན་པོ་ཆེ། བཀའ་བློན་ཁྲི་ཟུར་སློབ་དཔོན་ཟམ་གདོང་རིན་པོ་ཆེ་སོགས་བླ་སྤྲུལ་དགེ་བཤེས་དང་། དེ་བཞིན་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་སོགས་འཛམ་གླིང་གི་ཡུལ་གྲུ་གང་ས་ནས་ཕེབས་པའི་དད་ལྡན་ཆོས་ཞུ་བ་འབུམ་གཉིས་བརྒལ་བ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་བཀའ་དབང་ཞུ་བར་ཕེབས་ཡོད་པ་བཅས།


text:
༧གོང་ས་རྒྱལ་བ་རིན་པོ་ཆེ་མཆོག་ནས་འཛམ་གླིང་རྒྱལ་ཁབ་ཁག་ ༥༡ ལྷག་ནས་ཡོང་བའི་དད་ལྡན་དོན་གཉེར་ཅན་གྱི་གཙོས་བཞུགས་སྒར་ཁུལ་གྱི་སེར་སྐྱ་མི་མང་བཅས་མི་གྲངས་ ༦༠༠༠ ཡས་མས་ལ་ཇོ་ལུགས་སྤྱན་རས་གཟིགས་ཡི་གེ་དྲུག་མའི་རྗེས་གནང་བསྩལ།
དེ་རིང་སྔ་དྲོའི་ཆུ་ཚོད་ ༨ སྟེང་། བཞུགས་སྒར་ཐེག་ཆེན་གཙུག་ལག་ཁང་དུ་༧གོང་ས་རྒྱལ་བ་རིན་པོ་ཆེ་མཆོག་གིས་བོད་ཟླ་བཞི་པའི་ཚེས་གཅིག་ཉིན་གྱི་ས་ག་ཟླ་བའི་དུས་ཆེན་དང་བསྟུན་ཕྱི་ནང་དད་ལྡན་སེར་སྐྱ་རྣམས་ལ་ཇོ་ལུགས་སྤྱན་རས་གཟིགས་ཡི་གེ་དྲུག་མའི་རྗེས་གནང་བསྩལ་སོང་བ་དང་། ཐེངས་འདིའི་གསུང་ཆོས་ཞུ་བར་བཞུགས་སྒར་ཁུལ་གྱི་སེར་སྐྱ་མི་མང་དང་སློབ་ཕྲུག དེ་བཞིན་འཛམ་གླིང་རྒྱལ་ཁབ་ཁག་ ༥༡ ལྷག་ནས་ཡོང་བའི་དད་ལྡན་དོན་གཉེར་ཅན་བཅས་ཁྱོན་ཆོས་ཞུ་བ་ ༦༠༠༠ ཡས་མས་འཛོམས་འདུག
གསུང་ཆོས་ཀྱི་ཐོག་མར་༧གོང་ས་རྒྱལ་བ་རིན་པོ་ཆེ་མཆོག་གིས་། ང་ཚོས་ལོ་ལྟར་མ་ཎི་དུང་སྒྲུབ་འཚོགས་ཀྱི་ཡོད་པ་རེད། དེ་རིང་འདིར་མ་ཎི་དུང་སྒྲུབ་ཀྱི་དབུ་ཚུགས་ཏེ་དེའི་སྒྲུབ་ཕྱོགས་དེ་སྤྱན་རས་གཟིགས་ཕྱག་བཞི་པ་ཡིན་པ་ཡོད། སྔོན་མ་ངོས་རང་གིས་སྐབས་རེར་བྱིན་རླབས་བྱེད་ཀྱི་ཡོད་པ་རེད། འཆར་ཅན་ཕལ་ཆེར་ཡོང་ཐུབ་ཡོད་པ་མ་རེད། དེ་རིང་འདིར་སྤྱན་རས་གཟིགས་ཀྱི་རྗེས་གནང་ཞིག་བྱེད་དགོས་དྲན་བྱུང་། རྗེས་གནང་འདི་ནི་རིན་འབྱུང་བརྒྱ་རྩའི་ནང་ཡོད་པའི་སྤྱན་རས་གཟིགས་ཇོ་ལུགས་ཐུགས་རྗེ་ཆེན་པོ་གཙོ་འཁོར་གསུམ་ཅན་དེ་རེད། དེ་འདུམ་བདེ་བོ་དང་ཡག་པོ་ཡོད་པ་རེད། ངོས་རང་ཆུང་ཆུང་སྐབས་སུ་རིན་འབྱུང་བརྒྱ་རྩའི་རྗེས་གནང་དེ་སྟག་བྲག་རིན་པོ་ཆེའི་སྐུ་མདུན་ནས་ཐོབ་པ་རེད། སྤྱན་རས་གཟིགས་འདིའི་ཐོག་ནས་སྒོས་ཀྱི་བསྙེན་པ་དམིགས་བསལ་བྱས་མེད་ན་ཡང་། སྤྱན་རས་གཟིགས་ཕྱག་སྟོང་སྤྱན་སྟོང་དང་ངན་སོང་ཀུན་གྲོལ། དེ་བཞིན་༧གོང་ས་ལྔ་བ་ཆེན་པོའི་དག་སྣང་རྒྱ་ཆེན་ནང་གི་ལོ་ཀེ་ཤྭ་ར་ལྷ་དགུ་བཅས་ཀྱི་ཐོག་ནས་ངོས་ཀྱིས་མ་ཎིའི་བསྙེན་པ་ཕལ་ཆེར་ས་ཡ་གཅིག་གཉིས་ཤིག་བཏང་ཡོད་པ་རེད། མ་ཎི་འབྲུ་འབུམ་འབྲུ་འབུམ་བསགས་ནས་བསྙེན་པ་དགའ་རབ་ཕྱིན་ཡོད་པ་རེད། དེར་བརྟེན་དེ་རིང་འདིར་དེའི་རྗེས་གནང་ཞིག་བྱེད་དགོས་དྲན་པ་རེད། ཅེས་གསུངས་སོང་།
ཁོང་ཉིད་ཀྱིས་མུ་མཐུད་སྔགས་ཀྱི་ཆོ་ག་འདོན་སྟངས་སྐོར་ནས་གསུངས་དོན། སྔགས་ཀྱི་ཆོ་ག་ཇི་འདྲ་ཞིག་བཏོན་པ་ཡིན་ནའང་བླ་མ་ཡི་དམ་རང་སེམས་ངོ་བོ་དབྱེར་མེད་དུ་བལྟས་ནས་ཟློས་པ་བསགས་དགོས་པ་རེད། ང་རྒྱལ་དང་གསལ་སྣང་དེ་ལྟར་འདོན་དགོས་པ་རེད། ཡི་དམ་ཞེས་ཕར་ཕྱོགས་ཤིག་ལ་ཟུར་དུ་ཡོད་པ་ཞིག་དང་ང་རང་ཚོ་སོ་སྐྱེས་ཐ་མལ་བར་བསམ་བློ་བཏང་ན་འགྲིག་གི་ཡོད་པ་མ་རེད། སྔགས་ཀྱི་ཟབ་ཁྱད་ནི་ད་ལྟ་ནས་ཁམས་བདེ་གཤེགས་སྙིང་པོ་ནི་ད་ལྟ་དྲི་བཅས་ཡིན་ཀྱང་། ང་རང་ཚོས་སྟོང་ཉིད་སྒོམ་ནས་ཁམས་བདེ་གཤེགས་སྙིང་པོ་དྲི་བྲལ་དུ་གྱུར་བར་སྨོན་ནས་དེ་ལ་བསམ་བློ་གཏོང་དུས། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན་ཞེས་པ་དེ་རེད། ཅེས་གསུངས་རྗེས། རྗེས་གནང་གི་ཆོ་ག་དབུ་འཛུགས་ཀྱིས་བྱང་ཆུབ་སེམས་དཔའི་སྡོམ་པ་འབོགས་ཆོག་དང་མ་ཎི་ཡི་གེ་དྲུག་མར་འགྲེལ་བཤད་གནང་སྟེ། རྗེས་གནང་དངོས་གཞི་བཅས་རིམ་པར་སྩལ་རྗེས་ས་ག་ཟླ་བའི་ཚེས་གཅིག་ཉིན་གྱི་མ་ཎི་དུང་སྒྲུབ་དབུ་འཛུགས་སུ་ཇོ་བོ་རྗེའི་ལུགས་ཀྱི་སྤྱན་རས་གཟིགས་ཡི་གེ་དྲུག་མའི་རྗེས་གནང་གནང་སྒོ་རྗེས་མཇུག་ལེགས་པར་གྲུབ་མཛད་སོང་།
དགའ་ལྡན་ཕོ་བྲང་གི་དྲ་རྒྱའི་ནང་གསལ་བ་ལྟར་ན། འདི་ལོའི་ཕིུ་ཟླ་༦ ཚེས་༦ ནས་༨ བར་༧གོང་ས་རྒྱལ་བ་རིན་པོ་ཆེ་མཆོག་གིས་བསྟུན་མར་ཉིན་གསུམ་རིང་ལ་དྷ་ས་ཐེག་ཆེན་གཙུག་ལག་ཁང་དུ། བོད་རིགས་གཞོན་སྐྱེས་རྣམས་ལ་རྒྱལ་སྲས་ཞི་བ་ལྷས་མཛད་པའི་སྤྱོད་འཇུག་ཆེན་མོའི་གསུང་ཆོས་བཀའ་དྲིན་སྩལ་གནང་རྒྱུ་ཡིན་པ་དང་། དེའི་རྗེས་ཕྱི་ཚེས་༡༤ ཉིན་ནས་ཡོ་རོབ་ནང་ཆིབས་སྒྱུར་བསྐྱང་སྟེ། ཉིན་དེའི་སྔ་དྲོར་ཡུ་རོབ་ཀྱི་ལི་ཐུ་ཝེ་ནི་འ་(Lithuania)རྒྱལ་ཁབ་ཀྱི་ཝི་ལན་ནིའུ་སི་(Vilnius)གྲོང་ཁྱེར་དུ་བདེ་སྐྱིད་ཀྱི་ཐབས་བྱུས་(The Art of Happiness)ཞེས་པའི་བརྗོད་གཞིའི་ཐོག་མི་མང་ལ་གསུང་བཤད་གནང་རྒྱུ་ཡིན་འདུག
དེ་བཞིན་ཕྱི་ཚེས་༡༦ ནས་༡༧ བར་ཊི་ཝི་ཡའི་བོད་སྐྱོབ་ཚོགས་པ་དང་། མའོ་སི་ཁོ་བོད་ཀྱི་ཐེབས་རྩ། མའོ་སི་ཁོ་བོད་ཀྱི་དོན་གཅོད་ཁང་བཅས་ནས་གསོལ་འདེབས་ཞུས་དོན་ལྟར། ཡུ་རོབ་བྱང་བརྒྱུད་ལ་ཊི་ཝེ་ཡའི་རྒྱལ་ས་ (Riga)ནང་རྟེན་གཞི་བྱས་པའི་ (Skonto) ཚོགས་ཁང་ཆེན་མོའི་ནང་རྗེ་ཙོང་ཁ་པ་ཆེན་པོས་མཛད་པའི་ལམ་རིམ་བསྡུས་དོན་དང་། རྟེན་འབྲེལ་བསྟོད་པ། རྡོ་རྗེ་གཅོད་པ་བཅས་ཀྱི་ཆོས་འབྲེལ་གནང་རྒྱུ་དང་། ཕྱི་ཚེས་ ༡༨ ཉིན་གྱི་ཞོགས་པར་མི་མང་ལ་འཇམ་པའི་དབྱངས་ཀྱི་རྗེས་གནང་གསུང་ཆོས་སྩལ་གནང་རྒྱུ་ཡིན་འདུག
གསར་འགོད་པ། སངས་རྒྱས་དཀོན་མཆོག


text:
ཤིན་ཧྭ་གསར་འགྱུར་ཁང་གྲོང་ཁྱེར་པང་ཁོག་ནས་ཟླ་5ཚེས་14ཉིན་གློག་འཕྲིན་འབྱོར་པ་གཞིར་བཟུང་། ཚེས་14ཉིན། མཉམ་འབྲེལ་རྒྱལ་ཚོགས་ཀྱི་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་དཔལ་འབྱོར་དང་སྤྱི་ཚོགས་ཨུ་ལྷན་གྱི་སྐབས་74པའི་ལོ་ཚོགས་ཐེ་ལན་གྱི་པང་ཁོག་ཏུ་འཚོགས་ཤིང་། ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་དཔལ་འབྱོར་དང་སྤྱི་ཚོགས་ཨུ་ལྷན་གྱི་ལག་བསྟར་དྲུང་ཡིག་ཨ་ཧེ་ཐར་གྱིས་འགོ་ཚུགས་མཛད་སྒོའི་ཐོག་ཤིས་ཚིག་བརྗོད་སྐབས“རྒྱུད་གཅིག་ལམ་གཅིག”གི་གྲོས་འགོས་གོ་ལ་ཧྲིལ་པོ་དང་ས་ཁོངས་མཉམ་ལས་ལ་དོན་སྙིང་གལ་ཆེན་ལྡན་པར་ཚད་མཐོའི་གདེང་འཇོག་གནང་བ་རེད།
ཨ་ཧེ་ཐར་གྱིས། མིག་སྔར་གོ་ལ་ཧྲིལ་པོ་ཅན་ལས་ལྡོག་པའི་འཕེལ་རྒྱས་ཀྱི་ཚ་རླབས་འཕྱུར་བ་དང་ཚོང་དོན་སྲུང་སྐྱོང་རིང་ལུགས་ཀྱི་མགོ་བོ་འབུས་པ་ལས་འཛམ་གླིང་དཔལ་འབྱོར་འཕར་བའི་གཏན་འཁེལ་མེད་པའི་རང་བཞིན་ཆེ་རུ་ཕྱིན་ཡོད། གལ་ཏེ་འཕེལ་ཕྱོགས་དེ་མུ་མཐུད་འཕེལ་རྒྱས་ཕྱིན་ཚེ་གོ་ལ་ཧྲིལ་པོའི་མཁོ་སྤྲོད་སྦྲེལ་ཐག་དང་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་རྒྱལ་ཁབ་ཁག་ལ་རྡབ་རྡེག་ཆེན་པོ་བཟོ་རྒྱུ་རེད་ཅེས་བཤད། ཀྲུང་གོའི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་པོ་ཨའོ་ཨེ་ཤེ་ཡའི་གླེང་སྟེགས་ཁྲོད་གཏམ་བཤད་གནང་སྐབས“ང་ཚོས་སྤྲིན་ནག་སྟུག་པོས་འདྲེན་བྱེད་སྒྲིབ་པར་འཇིགས་སྣང་སྐྱེ་མི་རུང་བ་དང་སྐྱིད་པའི་ཉི་མ་མཐོང་ཐུབ་རྒྱུར་གཞོལ་ཏེ་ལོ་རྒྱུས་ཀྱི་ཆོས་ཉིད་ཁོང་དུ་ཆུད་པ་དང་འཛམ་གླིང་གི་སྤྱི་ཡོངས་དུས་བབ་ལ་ངོས་འཛིན་གསལ་པོ་བྱེད་དགོས” ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོ་ཁུལ་གྱི་རྒྱལ་ཁབ་ཁག་གིས་ལག་གདང་སྦྲེལ་ནས་འགྲན་སློང་ལ་ཁ་གཏད་བཅག་སྟེ་དྲང་བདེན་གྱི་གོ་ལ་ཧྲིལ་པོ་བཅོས་སྐྱོང་དང་ཕྱོགས་མང་གི་སྒྲིག་སྲོལ་ཐད་སྲུང་སྐྱོང་དང་སྐུལ་འདེད་གཏོང་རྒྱུར་སྣེ་ཁྲིད་ཀྱི་ནུས་པ་འདོན་དགོས། ཕྱོགས་མང་རིང་ལུགས་མཐའ་འཁྱོངས་བྱས་ནས་རང་མོས་སྒོ་དབྱེའི་ཚོང་དོན་སྲུང་སྐྱོང་བྱེད་པ་དང་། ས་ཁོངས་དཔལ་འབྱོར་གཞི་གཅིག་ཅན་དང་ཕན་ཚུན་སྦྲེལ་མཐུད་འཛུགས་སྐྲུན་ལ་ཤུགས་སྣོན་རྒྱག་པ། ཚོང་དོན་སྲུང་སྐྱོང་རིང་ལུགས་ལ་ངོ་རྒོལ་བྱེད་པ། 2030ལོའི་རྒྱུན་མཐུད་འཕེལ་རྒྱས་ཀྱི་གྲོས་རིམ་དོན་འཁྱོལ་ཡག་པོ་བྱེད་པ། དཔལ་འབྱོར་གོ་ལ་ཧྲིལ་པོ་ཅན་དེ་ཀུན་ཕན་དང་ཁོག་ཡངས་ཀྱི་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་བཅས་བྱས་ཏེ་མི་ཚང་མར་ཕན་པ་ཐོབ་པའི་འགན་ལེན་བྱེད་དགོས་ཞེས་མཛུབ་སྟོན་གནང་བ་རེད།